
Mediumul Gina Lake s-a înregistrat lecturând câteva capitole ale acestei cărţi, 
pe care le-am tradus în limba română. Puteţi asculta şi citi simultan subtitrarea 
pe YouTube cu toate capitolele cărţii “Isus vorbeşte: despre învingerea fricii şi 
dezvoltarea încrederii”, în playlist-ul: 


https://www.youtube.com/playlist?list=PLOOJJ4OAZhUvPu8ulmncNZOSTM2wkkxut 

Introducere 





«Eu sunt cel pe care îl cunoaşteţi sub numele de Isus Cristos, 
vorbindu-vă din altă dimensiune prin intermediul acestui scrib. Dedic 
fricii o carte întreagă şi un audiobook, deoarece frica vă ţine legaţi de 
lumea iluzorie a sinelui fals şi separați de adevărul despre realitate şi de 
propria voastră bunătate şi dragoste înnăscută. 

Frica vă intemniteaza în lumea ego-ului, care este o lume a lipsei şi 
nesigurantei şi tuturor emoţiilor negative. Fericirea durabilă şi 
multumirea sunt imposibile în starea egotica de conştiinţă, în care trăiesc 
cei mai mulţi oameni, cu excepţia cazului în care persoana este iluminată 
sau se află pe calea spre iluminare. Starea egotică de conştiinţă este 
starea voastră implicită ca fiinţe umane. 

Pentru a fi fericit trebuie să vezi adevărul despre frică, căci adevărul 
te va elibera de ea. Pentru a te elibera de o iluzie, nu-i nevoie decât să 
înţelegi adevărul despre ea — că este o iluzie. Aşa este şi cu frica. Frica 
este o iluzie. Nu este reală. Simpla înţelegere a acestui fapt este 
eliberatoare în sine. 

Nu vorbesc despre frica care iti împinge corpul să alerge daca a 
apărut un pericol imediat, ci despre frica generată în mintea umană prin 
gânduri despre viitor, care nu este real în sine. Gândurile ireale despre 
posibilităţi ireale creează reacţii reale în corp şi determină acţiuni reale. 
Iată cât de puternică este frica: este o iluzie, dar modelează realitatea, 
determinând oamenii să ia măsuri pe care altfel nu le-ar lua. Frica 
modelează viaţa majorităţii oamenilor, motiv pentru care atât de mulţi 

sunt nefericiti, deoarece frica şi fericirea sau frica şi dragostea nu pot 
coexista. Este prezentă ori una, ori cealaltă. 

În măsura în care eşti liber de frică, adică eliberat de credinţa în 
gândurile înfricoşătoare, eşti fericit. În măsura în care îţi crezi gândurile 
de spaimă despre viitor, nu eşti fericit. Şi aş putea pune cuvântul 
„dragoste” în cele două propoziţii: În măsura în care ai scăpat de 
gândurile de frică, poţi iubi. În măsura în care nu eşti liber de aceste 
gânduri, nici nu poţi iubi. 

Frica blochează dragostea. Este duşmanul iubirii şi, prin urmare, 
duşmanul fericirii, deoarece dragostea şi fericirea sunt în esenţă aceleaşi: 
Nu există fericire adevărată fără dragoste şi nu există dragoste adevărată 
fără fericire. Deci, în fond, în această carte şi audiobook este vorba despre 
fericire şi dragoste: cum să fii fericit şi iubitor, adică cum să fii acel om 
care eşti menit să fii, cum să fii cea mai bună versiune a ta. 

Frica nu face pe nimeni o persoană mai bună. Nici măcar nu le 
asigură oamenilor siguranţa. Cum ar putea o iluzie, o minciună, să vă 
protejeze? Aveţi credinţa că gândurile voastre temătoare despre viitor vă 
tin în siguranţă, însă ele fac tocmai contrariul, pentru că vă tin încarceraţi 
în frică şi în perspectiva limitată a ego-ului. Ele vă ţin la distanţă de 
dragostea şi înțelepciunea din esenţa ființei voastre, care vă oferă tot ce 
aveţi nevoie pentru a fi în siguranţă, în pace şi eficienţi în viaţă. Deci, 
acum să începem această explorare profundă a fricii, examinând, mai 
întâi, adevărul despre ea.» 


Isus vorbeşte: Despre învingerea fricii şi dezvoltarea încrederii pag. 4 


Capitolul 1 


Frica - falsul stăpân 





«Frica este antiteza iubirii şi, prin urmare, iubirea este antidotul 
fricii. Pentru a înţelege de ce este aşa, este de ajuns să observi că nu poţi 
iubi ceva de care te temi şi nu te temi de ceva ce iubeşti. Întrucât 
dragostea înseamnă iubire de viaţă şi frica înseamnă frică de viaţă, frica 
este, prin urmare, anti-viatéa, nu numai anti-iubire. Frica te separa de 
iubire şi, de asemenea, nici nu serveşte vieţii. 

Pentru a iubi ceva sau pe cineva, trebuie să ai încredere în el. Ce este 
încrederea? Aceasta, ca şi iubirea, este un alt mare mister şi, totuşi, ştiţi 
cu toţii ce este încrederea. Putem descrie încrederea doar prin efectele 
sale: Când ai încredere, te relaxezi, te simţi în largul tău, eşti deschis. Nu 
cumva te simţi la fel când iubeşti şi cum nu te simţi când ţi-e frică?! 
Astfel, încrederea este rezultatul natural al iubirii, iar iubirea este 
rezultatul natural al încrederii. Amândouă aparţin aceleiaşi experienţe de 
a te simţi în largul tau, in pace, relaxat şi a blandetii care le însoţeşte. 

Frica, pe de altă parte, înseamnă absenţa încrederii şi, prin urmare, 
absenţa iubirii, deschiderii, relaxării şi liniştii interioare. Frica şi iubirea 
sunt două stări de conştiinţă foarte diferite, două experienţe care se 
exclud reciproc. Căutarea fericirii este, în mare măsură, o încercare de a 
găsi o modalitate de a trece de la starea de frică la cealaltă — la iubire — si 
de a rămâne în ea. 

Când definim fericirea ca o stare de conştiinţă, devine clar de ce 
unele lucruri şi experienţe te pot face fericit doar temporar şi de ce nu pot 
permanentiza fericirea. Orice te face să te întorci în starea de conştiinţă a 
fricii iti va alunga fericirea, deşi numai temporar. 

Stările de conştiinţă se schimbă. Multe lucruri iti pot modifica 
starea. Trucul constă în a învăţa să preiei controlul stării suficient de 
mult, încât lucrurile şi experienţele să-şi piardă puterea de a-ţi schimba 
conştiinţa. A învăţa să-ţi controlezi conştiinţa in acest fel iti dă puterea de 
a fi fericit. Devii un stăpân al propriei tale fericiri, în loc să fii aruncat 
încolo şi încoace de lucruri care îţi pot schimba conştiinţa într-un fel sau 
altul. 

Nu mai depinzi de unele lucruri sau experienţe pentru a deveni 
fericit şi nici nu trebuie să eviti alte lucruri sau experienţe care te pot face 
nefericit. Doar laşi viaţa să curgă — aşa cum vrea ea şi aşa cum o face 
oricum. Nu mai simţi nevoia să încerci a controla ce-ţi aduce sau îţi ia 
viata, pentru că nu mai ai nevoie ca nişte „lucruri” să te facă fericit, dupa 
cum “lucrurile” nici nu te mai pot face nefericit. Aceasta înseamnă 
măiestria spirituală. 

Cum puteţi ajunge acolo? O astfel de măiestrie vine prin stăpânirea 
fricii, acea mică emoție pe care toată lumea o are şi despre care toată 
lumea crede că serveşte unui scop în viaţă. Aici e problema. Frica 
serveşte ea vreunui scop? V-aţi pus vreodată această întrebare? V-aţi pus 
vreodată la îndoială temerile? Nu-i aşa că, de obicei, credeţi că au ceva 
important să vă transmită? Că vă oferă informaţii importante şi utile? 

Aceasta este presupunerea obişnuită, care este o minciună. Si 
minciuna este cea care menţine Iluzia, cu majusculă, aşa cum o numesc 
misticii. Frica este cea mai mare iluzie, deoarece, fără ea, nu ar exista 
nicio mare Iluzie, nicio înţelegere eronată a realităţii. Frica creează o 
lentilă, un obiectiv prin care priviţi realitatea. Este un obiectiv obscur, o 
lentilă murdară, un filtru nefericit şi neplăcut. Face viata să para 
neplăcută, deşi nu este aşa. 

Ce mai truc magic! Frica schimbă modul în care vedeţi viaţa şi, prin 
urmare, vă schimbă starea de conştiinţă. Vă ţine captivi într-o stare 
inferioară de conştiinţă, în care trăiesc majoritatea oamenilor: starea 
egotică de conştiinţă. O numim aşa, pentru că este dominată de viziunea 
ego-ului. 

Ego-ul este o codificare sau o întipărire primitivă, care a fost 
conceput pentru a garanta supraviețuirea, dar care face mai mult rău 
decât bine în acest moment al evoluţiei umane. Ego-ul este un program 
ineficient şi învechit, care face ravagii în lumea voastră. În loc să sprijine 
supraviețuirea omenirii, o conduce la autodistrugere. Astăzi aveţi 
mijloacele de a vă anihila reciproc pe scară largă. 

Ego-ul, deşi era potenţial util cu mult timp în urmă, la vânătoare şi 
pentru a feri proviziile să nu fie prădate, are acum mijloacele de a vâna şi 
de a ucide la o scară mult mai mare decât s-a intenţionat vreodată. În 
plus, ego-ul are acces la un intelect care poate rationaliza orice pretext de 
a face lucruri îngrozitoare. 

Omenirea primitivă nu avea capacităţi atât de dezvoltate de 
raționament. Fiintele umane erau mai simple, mai asemănătoare 
animalelor: Ucideau când aveau nevoie, ca să mănânce sau să se 
protejeze, nu pentru că credinţele lor difereau de ale altcuiva. 

Viaţa a devenit mai complicată, din cauza intelectului manipulat de 
ego-ul primitiv. La volanul maşinii se află un copil, iar viitorul umanităţii 
este în pericol. Această incongruenta trebuie remediată. Oamenii trebuie 
să vadă adevărul despre temerile şi convingerile lor — anume, că sunt 
înşelaţi. Cine le manevrează temerile şi credinţele? Cine îi îndrumă 
eronat? Un aspect foarte primitiv al fiinţei umane: ego-ul. 

Deşi natura umană este complexă, în sensul că este mult mai mult 
decât ego-ul, acesta nu este deloc complex, ci destul de simplu. Este 
dirijat de frică şi foloseşte frica pentru a vă motiva şi a vă conduce prin 
viaţă. O face prin vocea din capul vostru. 

Da, vocea din capul tău este a ego-ului şi nimic mai mult. Nu este 
vocea raţiunii. Rațiunea ta nu are o voce. Ea doar este acolo si tu îi dai 
glas. Cine este acel tu care poate da glas raţiunii sau poate da glas ego- 
ului? Chiar că eşti o creatură cu personalitate multiplă, cum s-ar zice! 

Lăsând gluma la o parte, ego-ul este un aspect al umanităţii tale, dar 
eşti mult mai mult, aşa cum tocmai am subliniat. Eşti ceea ce vede că are 
un ego şi eşti ceea ce alege să asculte vocea din cap sau nu. Tu eşti 
raţional, rezonabil, iubitor, răbdător şi bun. Da, îl ştii pe acest Tu. Acest 
Tu nu este un mister pentru tine. În orice moment, poţi accesa acest Tu 
raţional, rezonabil, iubitor, dacă doreşti. 

Ultima parte este cheia, nu-i aşa? Dacă doreşti. Ce este acest aspect 
care doreşte să fie rezonabil şi bun? Unii oameni îl numesc îngerul lor 
sau Sinele lor superior. Dar nu este o parte din tine sau din afara ta; eşti 
chiar Tu. Asta-i o distincţie importantă. Mulţi dintre voi vă gândiţi la 
Sinele vostru superior ca la ceva ce puteţi deveni dacă vă veţi strădui. Şi 
vă înţeleg. Înţeleg cât de uşor este să te identifici cu ego-ul şi cu toată 
negativitatea şi frica lui. Ştiu cum este să fii om, să fii speriat, să fii 
supărat, să-ţi fie ruşine. 

Dar ceea ce majoritatea dintre voi credeţi că sunteţi este doar un 
aspect al vostru, pe când, ceea ce sunteţi cu adevărat este acea bunătate 
din voi care, de asemenea, ştiţi că sunteţi, bunătatea care vă straduiti să 
fiţi. Ce interesant, nu-i aşa, că oamenii se străduiesc să fie buni, ca 

religiile va cer să fiţi buni! Orientarea interioară a omului este spre 
bunătate, în timp ce, evident, există şi o atracţie către natura voastră 
inferioară, spre frica şi meschinăria ego-ului. Este atracţia către un stadiu 
inferior al evoluţiei. 

Astăzi, sunteţi chemaţi spre ceva mai înalt, către bunătatea voastră. 
Trebuie să vă straduiti să îi ramaneti fideli şi să o observați în voi înşivă şi 
să faceţi tot ce puteţi pentru a scoate la iveală această bunătate din 
ceilalţi. Astăzi acest lucru este necesar pentru supraviețuirea voastră. Nu- 
i o simplă sugestie drăguță pentru a vă face mai fericiţi; este o pledoarie 
pentru supraviețuirea voastră. 

Specia voastră se află în pragul autodistrugerii. Trebuie să nu mai 
mergeţi pe calea minimei rezistențe, în direcţia în care vă conduce ego-ul. 
Trebuie să încetaţi lupta pentru credinţele voastre şi să vă uniţi ca un 
singur popor, o singură umanitate. Planeta şi specia voastră nu mai 
suportă alte distrugeri şi conflicte. Trebuie să vă dumiriti acum cu ceea ce 
se întâmplă şi să schimbaţi cursul — să vă schimbaţi conştiinţa — şi să 
opriţi manevrele voastre distructive. 

Cum aş putea s-o spun mai clar? Cuvintele mele nu pot face mai 
mult de atât. Voi sunteţi cei care actionati în lume, care luaţi deciziile, 
care visati visele. Eu nu pot decât să trag un semnal de alarmă si să vă 
ajut cât de bine pot, prin cuvinte, să vă ajut să vă schimbaţi conştiinţa, ca 
să învăţaţi să vedeţi lucrurile dintr-o perspectivă mai luminată. 

Mulţi dintre voi sunteţi deja alături de mine. Îmi dau seama că, în 
multe privinţe, ţin predici la corul bisericii, cum se spune, dar fiecare 
dintre voi aveţi capacitatea de a atinge multe alte suflete şi, dacă vă pot 
inspira şi accelera propria evoluţie, atunci înseamnă că am reuşit. Vă rog 
să recunoasteti în aceste cuvinte un apel sincer şi îngrijorat. 

Aşadar, întrebarea este: Cum să îţi stăpâneşti temerile? pentru că 
odată ce o faci, esti liber să iubeşti, să-ţi trăieşti altfel viata. Frica te tine 
închis în starea egotică de conştiinţă. Fără frică, adevărul s-ar vedea clar 
şi ai acţiona în numele adevărului. 

Şi care este acest adevăr? Adevărul despre care vorbesc este adevărul 
despre viata, despre realitate — că este bună şi demnă de încredere, 
protectoare şi generoasă. Forţele spirituale vă susţin şi vă ghidează 
lumea. Nu sunteţi singuri. Sunteţi îndrumați spre iubire, bunătate, pace 
— şi, da, spre prosperitate, pentru că aceasta vă este răsplata. 

Mulţi ajung la prosperitate prin ego-urile lor, ceea ce se poate face. 
Poti să împingi, să te lupti şi să dai din coate. Ego-ul îi va călca pe alţii in 
picioare, îi va manipula, îi va minţi şi va face tot ce vrea pentru a-şi atinge 
scopul, dar nu primeşte nicio răsplată şi asta-i lecţia pe care o învaţă 
multi. Fără dragoste ca scop şi mijloc, nu există nicio şansă de fericire sau 
pace. 

Dar dragostea va câştiga totuşi. Va veni şi ziua ei în inimile voastre şi 
în această lume, dacă veţi reuşi să treceţi de aceste timpuri dificile. Acesta 
este examenul: Va câştiga frica sau dragostea? Veţi supravieţui şi veţi 
prospera sau nu? Acest lucru nu depinde în totalitate de voi, desigur, şi 
totuşi, supraviețuirea şi prosperitatea sunt imposibile fără cooperarea 
voastră. 


Frica. Să ne uităm puţin la ea. Ce este frica? Pentru a stăpâni ceva, 
trebuie să îl cunoşti îndeaproape. O ştiţi deja foarte bine, dar trebuie să o 
cunoaşteţi şi în mod obiectiv, detaşaţi. De obicei, staţi prea aproape de ea 
pentru a o vedea ce este în realitate. Trebuie să faceţi un pas înapoi şi să o 
priviţi echilibrat, ca un om de ştiinţă, un explorator, un observator 
curios. Să facem asta împreună acum. 

La prima vedere, frica este o senzaţie, ceva ce se simte. Pare să-ţi 
curgă prin corp, în general, neinvitată şi nedorită. Te dai înapoi în 
prezenţa ei. O cunoşti bine, dar o şi respingi. Vrei să dispară, să te lase în 
pace şi să nu se mai întoarcă niciodată. Te temi de ea — că va rămâne, ca 
se va întoarce, că te va devia, că te va slăbi. 

Şi te temi de ceea ce îţi spune. Te temi de mesajul său. Senzatia este 
destul de rea, dar mesajul este cu adevărat devastator. Iti faci griji, îl 
rasucesti în minte, faci strategii: „Ce se va întâmpla daca...?” Te simţi 
neputincios în faţa lui. 

În mesajul ei se află puterea fricii, deoarece senzațiile în sine nu au 
putere să iti facă rău, deşi substanţele chimice eliberate în corp ca urmare 
a fricii iti scad confortul. Nu iti plac senzațiile, aşa că te temi de ele. Ti-e 
frică de frica însăşi. 

Dar, cu adevărat, senzațiile de teamă nu trebuie temute. Sunt 
neputincioase şi fără sens. Ele nu indică faptul că ar fi gata să apară un 
motiv real de frică — cel putin nu în lumea voastră modernă, de obicei, 
unde frica apare numai în imaginaţie şi nu din spatele tufişurilor, ca în 
sălbăticie. Nu va luptati cu tigrii acum, ci doar cu propria imaginaţie. 

Mesajele fricii provin din propria imaginaţie. Amenințarea nu se află 
în mediul înconjurător, ci în imaginaţia voastră. Amenințarea nu este 
reală, ci imaginară. Subliniez acest cuvânt, imaginar, pentru că niciodată 
nu-i de ajuns să repetăm că frica este imaginară (deşi senzațiile ei nu 
sunt), căci vi se pare că temerile ar fi justificate. 

Vă simtiti temerile imaginare ca fiind justificate şi este dificil să vă 
conving, că-i invers. Dar voi continua să încerc s-o fac! Temerile provin 
din propria voastră minte. De unde le ia mintea? Asta trebuie văzut. 
Mintea le creează. Le generează. Le născoceşte. Bazându-se pe ce? Pe 
adevăr? 

Aţi putea spune că mintea voastră egotică are intenţii bune, 
oferindu-vă idei despre cele mai nefavorabile scenarii. Lăsând intenţiile 
la o parte, trebuie să ne întrebăm, sunt utile aceste temeri? Poate că au 
intenţia să fie utile, dar chiar sunt? Dacă cineva cu intenţii bune vă spune 
o minciună, asta va face ca minciuna să devină un adevăr? Deloc. 
Intenţiile sunt irelevante. Este de încredere sursa? asta-i întrebarea 
cheie. Este mintea voastră un consilier de încredere? Se poate avea 
încredere că vă oferă informaţii exacte, adevărate, pentru a vă fi de 
ajutor? Ce veţi răspunde din experienţa voastră? 

Dacă sfatul cuiva este util din când în când, înseamnă oare că trebuie 
să credem tot ceea ce spune acea persoană? Aceeaşi situaţie este şi cu 
mintea. Ceea ce oferă ea este folositor din când în când. Dar trebuie să ne 
întrebăm: “E îndeajuns?” La ce bun sunt informaţiile de la cineva care 
uneori sunt utile şi alteori nu sunt utile? 

Fricile din imaginaţia voastră sunt chiar şi mai putin credibile decât 
informaţiile pe care vi le oferă mintea, deoarece fricile nu se bazează 
niciodată pe fapte. O frică este o presupunere cu privire la viitor, iar 
viitorul nu poate fi cunoscut. Nu se ştie nimic real despre viitor. Este cert 
că viitorul nici măcar nu există. Deci, cum ar putea fi utilă o presupunere 
despre ceva din viitor? Toate fricile sunt cu adevărat inventate şi nu se 
bazează pe fapte. Aşa-zisele fapte pe care par să se bazeze sunt fapte ale 
trecutului — ce s-a întâmplat în trecut. 

Poate trecutul să prezică viitorul? Uneori. Te ajută să ştii că uneori 
se pot întâmpla unele lucruri? Este util să-ţi fie teamă că s-ar putea 
întâmpla ceva? Cât de practic este? Starea de frică este practică? Dacă un 
gând de frică te aduce într-o stare de frică, care este o stare mai puţin 

eficientă decât o stare de calm (cu excepţia cazului în care fugi de tigri!), 
atunci cum te poate ajuta în viaţă o astfel de idee imaginară despre 
viitor? 

Acestea sunt întrebările pe care trebuie să ti le pui. Observa-ti 
gândurile. Observă la ce te gândeşti. Observă cât de des te gândeşti la 
viitor. Chiar şi gândul „Ce ar trebui să fac în continuare?” este un gând 
despre viitor. Chiar ai nevoie de acel gând? 

Cui îi pui întrebarea asta? Şi cine este acel tu care întreabă? Acel tu 
poate să respingă uşor un gând şi să se concentreze pe ceva real şi 
adevărat aici-şi-acum. 

Şi de ce-ai face asta? te-ai putea întreba. Aici-şi-acum nu pare să se 
întâmple mai nimic. Se întâmplă multe în mintea ta (toate fiind 
imaginare), dar nu se întâmplă prea multe aici-şi-acum, cel puțin în 
majoritatea timpului, sau cel puțin aşa îi pare minţii. Iar asta-i 
important. Doar în viziunea minţii, nu se întâmplă mai nimic aici-şi- 
acum. Şi din perspectiva minţii, gândurile sunt mereu foarte importante 
şi foarte necesare pentru a funcţiona. Mintea se respectă foarte mult! Şi 
dacă nu ar mai face-o? Desigur, mintea pledează pentru gânduri şi 
împotriva non-gândirii. Se bate pentru propria sa existenţă. 

Ce este această voce din capul tău care te atrage continuu, te 
ademeneste în gândire? Se pare ca tu eşti interesat de gândurile tale, dar 
uneori nu eşti, deci cine este acest tu care uneori este interesat de 
gânduri şi alteori nu? Şi cine este acest tu care te ademeneşte în gândire? 
Eşti schizofrenic, disociat? Ce se întâmplă cu tine? Chiar aşa. 

E un fel de schizofrenie, nu literalmente, desigur. Dar eşti disociat. 
Folosind cuvântul „tu” când vorbim despre tine, acel tu nu se referă 
mereu la acelaşi lucru. Se referă la doi de tu diferiţi. Se referă la un sine 
diferit de celălalt sine, având obiective sau interese adesea opuse. Vocea 
din capul tău nu esti tu, cel care uneori o asculti şi alteori nu. Vocea din 
capul tău nu eşti tu deloc, deşi pare a fi vocea ta, gândurile tale, ceea ce 
crezi. Meditează la asta pentru o clipă, pentru că este o realizare 
cutremurătoare, o zguduire a conştiinţei. 

Nu eşti vocea din capul tău. Uneori eşti de acord cu ea, ceea ce se 
numeşte identificare. Te identifici cu vocea din cap. Dar alteori nu; doar 
o observi. Când o observi, atunci eşti în legătură cu cine eşti cu adevărat. 
Dar când te identifici cu vocea din cap, atunci eşti în legătură cu altceva, 

ceva care nu eşti, dar care se preface că ai fi tu, şi pe care îl numim adesea 
sinele fals. Are şi alte nume: sinele egotic, ego-ul, sinele condiţionat. 
Vocea din capul tău nu este cine eşti. 

Asta-i o veste cu adevărat bună, pentru că acel tu din spatele vocii 
(ego-ul) nu este atât de înţelept, nici atât de drăguţ şi nici un tovarăş prea 
grozav. Ai observat? Vocea din capul tău se plânge mult. Greşeşte foarte 
mult. Judecă mult. Urăşte. Este supărată, răutăcioasă, invidioasă, 
meschină şi urmăreşte numai propriile interese. Dacă ai crezut că acesta 
eşti tu, atunci ai crezut şi că ai toate defectele astea. 

Nu e de mirare că te-ai simţit prost! Şi era corect. E în regulă să nu te 
simţi bine când te comporti în halul ăsta. Asa şi trebuie să te simţi, 
pentru că nu eşti menit să te identifici cu acea voce, ci cu ceea ce i se 
opune şi care este bun, care este conştient de această voce — adevăratul 
tu. 

Asta-i cea mai bună ştire dintre toate — ca tu nu eşti acel tu din 
spatele acestei voci. De fapt, nu există niciun tu in spatele acestei voci! De 
aceea se şi numeşte sinele fals, nu numai pentru că nu este sinele cel real, 
ci pentru că nici măcar nu există. Nu există niciun tu în spatele acestei 
voci. Există doar o voce. 

Cea mai bună analogie este cu programarea. Aşa cum nu există nicio 
persoană reală în spatele unei voci computerizate sau înregistrate, tot 
aşa, nu există nicio entitate în spatele vocii din capul tău. Ceea ce spune 
vocea este programat. 

Şi, la fel ca o voce computerizată sau înregistrată, vocea din capul 
tău nu deţine nicio înţelepciune a ei. Este pre-programată, pre- 
înregistrată, deci cum ar putea ea să reacționeze în mod eficient la 
curgerea vieţii tale clipă de clipă? Şi totuşi, pe această voce se bazează 
majoritatea oamenilor pentru a-i îndruma în viaţă, cel puţin o mare parte 
a timpului, fără să o pună la îndoială sau chiar fără să se întrebe ce este şi 
de unde vine. 

Această voce este sursa tuturor fricilor şi sentimentelor tale de 
teamă. Nimic altceva. Temerile sunt gânduri înfricoşătoare care apar din 
mintea inconstienta, unde se află depozitul de programe şi conditionari. 
Gândurile apar spontan, pe neaşteptate şi adesea fără sens, aparent de 
nicăieri. 

Mintea inconştientă conţine tot felul de gânduri iraționale si 
neadevărate, inclusiv multe gânduri încărcate de emoţii, aşa că, atunci 
când intră în mintea conştientă, se transformă instantaneu într-un 
sentiment — o senzaţie de frică, în cazul unui gând negativ despre viitor. 
Crezi că aceste sentimente înseamnă ceva — că ar trebui să-ţi fie frică, că 
ar exista ceva de care să-ţi fie frică. Dar, de fapt, nu înseamnă nimic. Sunt 
gunoaie care răsar din groapa minţii inconştiente. 

Unele frici sunt foarte vechi, primare, iraționale şi nefondate, dar ele 
pot produce cele mai puternice sentimente. Având în vedere acest lucru, 
cât de mult poţi avea încredere în sentimentele tale? Se pare că, cu cât un 
sentiment este mai puternic, cu atât este mai adevărat. Dar oare este aşa? 
Mai degrabă, cu cât este mai puternic sentimentul, înseamnă că a fost 
crezut mai mult în trecut, chiar de strămoşii voştri, de omenire. Dar asta 
nu e o garantie a adevărului. Strămoşii voştri şi omenirea de demult 
credeau o mulţime de lucruri neadevărate. 

Aceste credinţe v-au fost transmise şi sunt prezente în mintea 
inconştientă, în ADN-ul vostru. Sunt o programare inadecvată şi o astfel 
de programare nu vă poate fi de ajutor astăzi, chiar dacă, la un moment 
dat, o anumită credinţă a fost adevărată şi utilă. Această programare 
inadecvată este impregnată cu emoţii primitive: ură, frică, răzbunare, 
invidie, lăcomie. Fiecare emoție negativă pe care o cunoaşteţi ca fiinţa 
umană ce sunteţi aparţine omenirii timpurii, etapelor inferioare ale 
evoluţiei voastre. Aceste emoţii încă vă mai bântuie, desi multi ati obținut 
o oarecare stăpânire asupra lor. Cu toate acestea, nu vă servesc şi nu v-au 
servit niciodată. 

Ele includ frica, aşa cum am spus. Da, frica este o emoție negativă, o 
emoție nefolositoare. Nu are un scop util. Dar nu aşa v-aţi obişnuit să 
gândiţi despre frică! Nu spun că e greşit să vă fie frică sau că frica ar 
trebui eliminată, ci vreau să subliniez că frica nu trebuie să fie tovarăşul 
vostru constant şi că nu este prietenul sau ghidul vostru de încredere. Cu 
cât iti respecţi mai mult frica, crezi în ea sau o asculti, cu atât va rămâne 
mai mult. 

Aşa funcţionează mintea inconştientă: Când crezi sau te laşi purtat 
de un gând sau o emoție, mintea inconştientă spune: „Bine, asta se 
păstrează. Asta ţine de identitatea mea.” Pe de altă parte, dacă nu crezi 

un gând sau nu te laşi purtat de o emoție, ea spune: „Bine, vom lăsa asta 
să se ducă” şi va apare mai rar. 

În acest fel, puteţi determina într-o oarecare măsură ce spune vocea 
din capul vostru. Şi din acest motiv se schimbă şi evoluează în timp, prin 
autodisciplină, observare şi alegere. Vă puteţi modela programarea — 
vocea din cap — observând-o si decizând ce anume credeţi şi dacă va juca 
vreun rol în deciziile voastre. 

Şi întreb din nou, cine este acest tu care poate observa şi lua decizii 
cu privire la vocea din cap? Acest tu este cel care deţine controlul, cel care 
are adevărată putere, cu excepţia cazului în care îi cedezi această putere 
vocii din capul tău. Când faci asta, când îţi cedezi puterea acelei voci, laşi 
aspectul tău primitiv să-ţi conducă viata. 

Această voce este vocea omenirii primitive, precum şi vocea 
conditionarii voastre actuale, a societăţii şi a familiei voastre. Dar nu va 
lăsaţi inselati, în această voce se manifestă într-o mare măsură omenirea 
primitivă. Societăţile încearcă să depăşească această latură primitivă a 
omenirii prin legi şi religie, dar încă este vie şi se manifestă ca vocea din 
capul tuturor. Cu cât veţi înţelege mai bine adevărul despre această voce, 
cu atât o veţi stăpâni mai bine. 

Stăpânirea fricii depinde, în mare parte, de înțelegerea adevărului 
despre frică şi despre această voce şi ce se află în spatele ei (sau că nu se 
află nimic în spatele ei), deoarece atâta timp cât crezi gândurile tale de 
frică, vei fi la cheremul nu numai a emotiei de frică, ci şi al tuturor 
celorlalte gânduri, credinţe şi emoţii primitive ale vocii din cap. 

Frica vă leagă de latura primitivă a omenirii. Vă menţine în creierul 
inferior şi în afara creierului superior, creierul anterior, cortexul 
prefrontal, care este vârful de lance al dezvoltării fiinţei umane. Evoluţia 
vă conduce spre a funcţiona predominant cu creierul frontal şi tot mai 
puţin cu creierul inferior. 

În mare măsură, această evoluţie se realizează prin educaţie, aşa 
cum este aceasta oferită de mine. Dar, în cele din urmă, voi trebuie să 
decideti să obţineţi stăpânirea asupra stării de conştiinţă inferioară, 
creată prin ascultarea vocii din capul vostru. Trebuie să fiți dedicați 
bunătăţii mai mult decât comportamentului oportunist şi de tip serviciu- 
pentru-sine. Calea minimei rezistenţe este să urmaţi vocea din cap, dar 
ea trebuie să devină „calea minimei circulații”, nu calea cea mai circulata. 

La un moment dat al evoluţiei voastre, simtiti că nu vă satisface să 
mai ascultați de această voce. Poate ca aţi gustat din senzaţia minunată 
oferită de o stare autentic elevată şi vreţi mai mult din aceea. Asta se 
întâmplă de obicei: Vă daţi seama că există şi un alt mod de a trăi mai 
satisfăcător decât obişnuita cale a minimei rezistenţe. 

Religiile voastre vă îndrumă altfel decât lumea. Şi eu v-am arătat 
altceva. Afirmația mea că „Eu sunt calea şi adevărul şi viata” nu înseamnă 
că eu personal, ca zeu, eram calea, ci că eu am găsit calea şi învățăturile 
mele erau calea. Nu mi-am dorit să fiu venerat, dar a fost cea mai 
profundă dorinţă a mea să vă îndrăgostiţi şi voi de iubirea şi pacea despre 
care vorbeam, care este dreptul vostru din naştere, nu doar al meu. 

Vă rog să ştiţi că există o cale de ieşire din suferinţă şi frică, o 
singură cale, şi asta vă învăţ acum. Mergeţi pe această cale: Nu urmaţi 
vocea din cap! Găsiţi o altă cale, o cale mai adevărată, o cale de iubire, o 
cale de pace. O veţi găsi în mod natural (nu aveţi cum să nu o găsiţi) 
îndată ce veţi înceta să vă cedati puterea vocii din cap. 

Dati-mi mie puterea, dacă mă percepeti ca fiind dragostea. Dar daca 
mă percepeti ca pe un zeu, nu-mi dati puterea voastră, pentru că atunci 
veţi proiecta asupra mea înțelegerile voastre greşite despre Dumnezeu. 
Nu sunt decât un arătător, un indicator al căii, dar calea este în voi, nu în 
vocea din capul vostru, ci în vocea Inimii, vocea propriei voastre intuiţii. » 

Capitolul 2 


Mituri despre frică 





«Este important să vă examinati convingerile pe care le aveţi în 
legătură cu frica. Dacă o faceţi, nu numai că veţi descoperi propriile 
credinţe personale, ci şi câteva mituri generale despre ea. Voi începe cu 
unele mituri şi veţi vedea care dintre ele se aplică cel mai bine în cazul 
vostru şi poate veţi descoperi şi altele care joacă un rol în viata voastră. 

Un mit este ceva pe care mulţi îl cred a fi adevărat, dar nu este. Doar 
credinţa că ceva ar fi adevărat este adesea suficientă pentru a-l face să 
pară adevărat, motiv pentru care miturile rezistă. A crede în ceva nu îl 
face real, dar îl poate face să pară aşa. Asta se întâmplă şi cu frica. 
Credeţi, conştient sau inconştient, anumite lucruri legate de ea, care, pur 
şi simplu, nu sunt adevărate. 

Remediul este să vedeţi că va inselati, analizându-vă convingerile 
greşite. În capitolul anterior, am explicat adevărul despre frică — că este 
un fals maestru şi nu-i un bun ghid, şi că este o emoție primitivă si 
inadecvată. În acest capitol, vom explora ceea ce probabil credeţi despre 
frică, dar nu este adevărat. Acest lucru va fi, sperăm, un pumn care va 
pune frica la podea. Căci, deşi nu ajută să vedeţi frica ca pe un adversar, 
cu siguranţă ea vă blochează accesul la iubire şi pace şi la plinătatea 
fericirii ce rezultă din ele. 

Iată primul mit: “Frica ne protejează”. Credeţi că fără ea nu aţi 
supravieţui, că vă avertizează de pericole, astfel încât să puteţi lua măsuri 
de securitate. Credeţi că cele mai nefavorabile scenarii care vă apar în cap 
sunt utile şi intenţionate, că vă ajută să vă păstraţi în siguranţă. Dar oare 
aşa este? Să analizăm mai atent. 

Este destul de uşor să creezi scenarii pentru cele mai rele posibile 
cazuri, nu-i aşa? Vocea din capul tău se pricepe foarte bine la asta. Se 
gândeşte la toate experienţele groaznice pe care tu sau oricine altcineva 
le-aţi avut vreodată într-o situaţie similară (sau chiar şi în situaţii nu atât 
de similare) şi le proiectează în viitor. Apoi încearcă să vină cu planuri şi 
soluţii cum să navighezi în acele ape tulburi. 

Sună rezonabil, nu-i aşa? Ce ar fi în neregulă cu asta? Nu te ajută 
asta să supravietuiesti? În neregulă este că te menţine preocupat mai 

degrabă de comploturi şi planuri imaginare decât de ceea ce există aici- 
şi-acum. Ajungi să trăieşti într-un viitor fantezist (sau mai degrabă de 
coşmar), în loc să-ţi trăieşti viata prezentă. 

Mintea are o fundamentală înţelegere greşită asupra vieţii — că ar 
putea controla viaţa, viitorul, gândindu-se la el. Dar în timp ce te 
gândeşti, viaţa se întâmplă deja şi îţi solicită o reacţie. Dacă eşti atras de 
vocea din cap, iti va spune cum să reactionezi în acel moment. Ce-i greşit 
în asta, zici? Dacă preiei sfatul minţii cum să răspunzi la ce se întâmplă, 
atunci nu vei putea răspunde dintr-un spaţiu mai profund, mai adevărat, 
din înţelepciunea ta interioară. 

Mintea nici măcar nu recunoaşte că există şi un alt mod de a trăi 
viata decât de a o asculta pe ea, şi aşa trăiesc cei mai multi oameni — or 
tocmai asta-i problema. Nu vei fi niciodată fericit dacă laşi vocea din cap 
să te ghideze prin viaţă, din cauză că ea nu are înțelepciune, dragoste sau 
claritate — ci doar programare. 

Altceva este menit să-ţi ghideze viata, iar vocea din capul tău îl 
bruiază. Dacă eşti preocupat de fricile şi comploturile şi planurile pe care 
ti le prezintă mintea, atunci nu vei trăi într-un mod care te-ar face cu 
adevărat eficient şi fericit. Înţelepciunea ta interioară nu vine prin vocea 
din cap şi, daca asculti de acea voce, nu vei putea auzi glasul mai subtil 
care îţi vorbeşte prin intuiţie şi alte mijloace subtile. 

Sinele tău divin o duce bine-mersi, fiind chiar tu. Este acel tu care 
vede că există o voce în capul tău şi mai vede că există şi altceva aici în 
afară de ea, şi ştie că spun adevărul. Sinele tău divin, sinele tău cel mai 
bun, este ceea ce este real şi adevărat şi trăieşte aici-şi-acum această viata 
— dacă îl laşi. Se dă la o parte şi-ţi permite să te identifici cu vocea din cap 
şi să crezi că eşti acea voce, dar este oricând gata să te ajute să-ţi 
recunosti adevăratul tu şi să actionezi în consecinţă. 

Ceea ce se opune acestei întâmplări fericite este ataşamentul de 
vocea din cap, iar motivul principal pentru care cei mai mulţi simt că nu 
se pot elibera de vocea din cap este frica. Li se pare că, dacă ar face-o, nu 
vor mai fi în siguranţă. Ei cred că trebuie să asculte în continuare de 
vocea din cap sau vor da de bucluc. 

Ce îi face să fie atât de speriaţi de viaţă? Convingerile terifiante: 
scenariile catastrofale. Vocea din cap vă spune că, dacă nu o ascultați, se 
va întâmpla cutare lucru groaznic. Poate că nu vă spune asta în mod 

direct, dar aşa se subintelege, din moment ce vă oferă nişte planuri 
aparent rationale pentru a face fata oricărui dezastru care s-ar putea 
întâmpla. Dar cât de raţionale sunt nişte planuri pentru un viitor care nu 
există? 

Şi dacă n-aţi avea niciun plan? Şi dacă nu v-aţi gândi la toate 
posibilităţile negative? Aţi putea lua măsurile corecte la momentul 
respectiv? Ironia este că, dacă vă conectaţi cu vocea din cap într-un 
moment dificil, nu vă puteţi baza decât pe sfatul ei, cu excepţia cazului în 
care puteţi ieşi din minte şi să plonjati în profunzimea înţelepciunii, care 
ştie exact cum să acţioneze şi să se comporte în orice situaţie. 

Dar ca să renuntati la vocea din cap şi la sfaturile ei aveţi nevoie de 
încredere, nu-i aşa? Aveţi încredere că fiinţa voastră ştie ce să facă în 
orice moment, că fiinţa voastră este inteleapta din naştere şi că va folosi 
orice informaţii sau cunoştinţe pe care le-aţi adunat pentru a acţiona cu 
înţelepciune? Dar cum oare ati putea descoperi vreodată aceasta 
înţelepciune înnăscută dacă nu îi daţi şansa de a vă trăi viaţa? 

Problema este că această înţelepciune înnăscută este accesibilă 
numai atunci când nu ascultați de falsul stăpân. După cum am spus mai 
înainte, acestea sunt două stări diferite de conştiinţă, două stări de 
conştiinţă care se exclud reciproc. Puteţi fi ori în una, ori în cealaltă. Nu 
puteţi să ascultați de vocea din cap şi, în acelaşi timp, să fiţi în armonie 
cu înţelepciunea interioară. Sunt ca două posturi de frecvenţe diferite. 
Trebuie să opriţi un post pentru a-l auzi pe celălalt. 

Drept urmare, multi nici măcar nu ştiu că există un alt mod de a trai, 
deci cum ar putea avea încredere în el? Mai întâi, ar trebui să afle ceva 
despre el ca să poată avea încredere. Din păcate, deşi mulţi cred ceea ce 
spun aici, nu au suficientă încredere în ei înşişi pentru a se elibera de 
vocea din cap. Încă au mai multă încredere în vocea din capul lor. Dar, 
după cum am văzut, această voce nu este atât de demnă de încredere. A 
înţelege acest lucru este, desigur, primul pas. 

Al doilea pas este să înţelegi că aici te mai ghidează şi altceva. Asta 
nu-i chiar atât de dificil de înţeles. Toţi oamenii au experienţe în care 
primesc o îndrumare interioară eficientă. Au simtit-o si au verificat că 
este de încredere, dar poate că nu au avut destule experienţe. Sau poate 
că nu le dau prea multă importanţă, nu par a fi suficient de reale. 

Dar asta nu-i decât părerea minţii. Acest tărâm al Divinului, al 
Sinelui adevărat, nu pare real pentru minte, a cărei realitate este 
imaginaţia. Ceea ce spun are sens dacă vă daţi seama că tărâmul mental 
este un tărâm real pentru minte, în timp ce realitatea este, de fapt, mai 
puţin reală pentru minte. 

Gândiţi-vă la asta: Mintea creează un tu imaginar care trăieşte într-o 
lume alcătuită din credinţe şi convingeri (care sunt imaginare). Aceste 
credinţe colorează şi distorsionează experienţa realităţii, creând o 
realitate diferită, care doar pare reală. Deoarece nu pot exista două 
realităţi, mintea diminuează valabilitatea sau valoarea realităţii despuiate 
de aceste credinţe. „Nu, acea realitate (realitatea autentică) nu este 
întreaga poveste, pentru că sunt doar evenimente fără o poveste. Ce ar fi 
viaţa fără povestea lui eu? Vreau ca viaţa să fie despre mine.” 

Realitatea minţii se învârte în jurul lui eu, care este un construct al 
minţii: e născocit. Toate ideile pe care le ai despre tine descriu o imagine 
a cuiva şi o poveste despre cineva, şi ăsta eşti tu şi viata ta: o imagine şi o 
poveste, nu o realitate. Realitatea este mult mai simplă. Este un şir de 
experienţe, una după alta. Acelor experienţe mintea le dă un sens — o 
poveste. Acest sens este născocit, inventat şi nu face parte din realitate, ci 
aparţine realităţii mentale a gândirii, realităţii sale virtuale. 

„Realitatea virtuală” este o analogie foarte utilă când descriem 
diferenţa dintre realitate şi realitatea minţii. Mintea trăieşte într-o 
realitate virtuală, cu eu în centrul acelei realităţi, ca un joc video cu eu ca 
personaj principal. Pe de altă parte, realitatea nu se învârte în jurul 
niciunui personaj. Nu există niciun complot, nicio poveste, ci doar 
experienţe. Orice spui sau crezi despre acele experienţe face parte din 
realitatea virtuală a minţii. De îndată ce intri într-o poveste despre tine 
sau despre orice, ai intrat în ţara fanteziilor şi ai părăsit realitatea. 

Desigur, nu este nimic în neregulă cu asta. Aşa ati fost conceputi. 
Dar este important să vă daţi seama că aceste poveşti sunt inventate şi nu 
sunt, în esenţă, adevărate. Ele sunt, de asemenea, sursa multor suferinţe 
inutile. 

Realitatea este mult mai curată. Dezbracati de astfel de poveşti, 
puteţi experimenta continuu fericirea, pacea şi iubirea, care este 
experienţa naturii voastre esenţiale. Nu există suferinţă când trăieşti în 
realitate. Pe de altă parte, realitatea virtuală... Ştiţi cum este. 

Sunteţi meniti să fiţi fericiţi. Nu trebuie să suferiti, cel putin nu în 
măsura în care suferă majoritatea oamenilor. Când te pui în centrul 
vieţii, suferi, pentru că în viaţă nu este vorba de acest tu imaginar, iar 
suferinţa iti arată acest adevăr. 

Când intri într-o relaţie corectă cu viata — când iti pierzi acel tu 
imaginar şi, pur şi simplu, trăieşti viata fără toate poveştile — vei fi fericit, 
pentru că aşa eşti menit să fii. Viaţa îţi arată cum să trăieşti, făcându-te 
să te simţi fericit atunci când eşti într-o relaţie corectă cu ea. Cand nu eşti 
într-o relaţie corectă cu viaţa — când trăieşti în realitatea virtuală a minţii 
— vei suferi, pentru că nu aşa eşti menit să trăieşti. 

Realitatea este înfricoşătoare? Nesigură? Pare aşa numai pentru 
minte. „Înfricoşătoare” şi „nesigură” sunt poveştile pe care mintea le 
spune despre realitate. Aceste poveşti sunt aproape unanim acceptate ca 
fiind adevărate, încât majoritatea oamenilor nici nu le pun la îndoială. 
Crezi că viaţa este nesigură, deoarece mintea îţi spune această poveste 
despre viaţă. Apoi, mintea te menţine captivat de ea, producând scenarii 
nefavorabile şi alte gânduri despre un viitor care pare să necesite 
comploturi şi strategii, pe care mintea le oferă cu plăcere. 

Mintea egotică produce atât problema, posibilele pericole, cât şi 
soluţiile — toate inventate! Ce farseur este mintea! Te convinge că ai 
nevoie de ceva şi apoi ţi-l vinde, când, de fapt, nici nu ai avut vreodată 
nevoie. De fapt, îţi ia ceva foarte preţios la schimb, aşa cum face orice 
şarlatan. 

Toate acestea te tin ataşat de minte şi nu prea iti lasă şanse sa 
descoperi adevărul despre viaţă, deoarece, aşa cum am spus, acestea sunt 
două stări de conştiinţă care se exclud reciproc: Atâta timp cât eşti 
implicat într-una, nu poţi fi implicat în cealaltă. Şi aici e înşelăciunea: eşti 
scos din viaţa reală. 


Este nevoie să vezi adevărul despre minte pentru a te putea detaşa 
de ea. Şi este nevoie de disponibilitatea de a face această schimbare. Şi 
este nevoie de încredere că există şi un alt mod de a trăi, altul decât 
modul în care vocea din capul tău te face să trăieşti. 

Aaa, încrederea! Iarăşi cuvântul ăsta. Încrederea nu poate coexista 
cu frica, deoarece este opusul ei. Încrederea coexistă cu dragostea. 
Aşadar, ca să capeti încredere că există un alt mod de a trăi, ai nevoie un 

salt de credinţă. Trebuie să sari dintr-o stare de conştiinţă — din starea 
egotica — în alta. 

„Salt” este un cuvânt foarte bun, pentru că este ca şi cum ar exista o 
prăpastie între aceste două stări de conştiinţă. Încrederea îţi permite să 
faci acest salt; şi totuşi, încrederea aparţine stării de conştiinţă în care vei 
sări, nu celei în care te afli deocamdată. Ce dilemă! Totuşi, oamenii fac 
asta. Ei fac saltul mereu. De ce? Cum? 

Suferinta îi împinge să sară. Suferinta cauzată de starea egotică a 
conştiinţei îi face să sară. Într-un sens, este un salt sinucigaş, iar ceea ce 
moare sau este dispus să moară este sinele imaginar, sinele fals. Asta 
pierzi atunci când faci acest salt către încrederea în viaţă şi detaşarea de 
frică. 

Când sinele imaginar si viata imaginară au devenit insuportabile — 
când poveştile despre tine şi viata ta sunt insuportabil de dureroase — 
oamenii sunt deseori dispuşi să sară. Un alt cuvânt ar fi abandonul. 
Strigi: „Mă dau bătut!”, adică te-ai săturat. Ai ajuns la capătul frânghiei, 
ai rămas fără gloanţe, eşti gata să ţi se arunce prosopul (există o mulţime 
de metafore pentru asta!) şi, în cele din urmă, eşti gata să recunoşti că tu 
(mintea ta egotică) nu ştii, de fapt, ce să faci sau cum să fii sau cum să 
trăieşti. 

Când starea egotică a conştiinţei a provocat atâtea suferinţe, vezi clar 
că ceva este în neregulă. Ceva este în neregulă. Credinţele, planurile şi 
strategiile minţii nu au funcţionat pentru tine şi începi să cauţi 
răspunsuri în altă parte. 

În această mare umilinţă şi spaţiu necunoscut, eşti gata să cauţi 
răspunsuri în afara răspunsurilor obişnuite, ale ego-ului. Eşti gata să îi 
asculti pe cei care nu suferă, cei care au găsit fericirea, care sunt in pace, 
care iubesc viaţa. Şi acolo este locul potrivit pentru a căuta. 

Dacă vrei ceva, trebuie să cauţi acolo unde există. Mintea egotică nu 
ştie nimic despre fericire, deşi se preface că ştie. Tocmai ai descoperit 
această înşelătorie şi ce descoperire minunată este — o descoperire 
monumentală, care iti schimbă viata! Primul pas în descoperirea 
adevărului este să-ţi dai seama că nu îl detii. Al doilea pas este să afli cine 
îl deţine. 

Din fericire, există răspunsuri. Nu eşti osândit să fii cine zice ego-ul 
că ai fi şi nici să trăieşti aşa cum zice ego-ul că ar trebui să trăieşti. Din 

fericire, există o altă cale. La început, trebuie să ai încredere că există 
această cale, iar apoi să o descoperi singur. Odată ce ai căpătat o anumită 
experiență de a trăi în acest alt mod, ai trecut o barieră crucială — 
neîncrederea din minte. Ai traversat prăpastia în cealaltă parte. 

Al doilea mit este: “Fără teamă, nu am putea realiza nimic; am fi 
leneşi”. Ai credinţa că frica te trezeşte dimineaţa, frica te face să fii 
responsabil şi să muncesti din greu, frica „face treaba” şi „aduce pâinea 
pe masă”. Bineînţeles, mulţi oameni ale căror nevoi de supravieţuire sunt 
deja acoperite desfiinţează acest mit şi poate că ai observat deja pe cont 
propriu: Chiar dacă nu eşti obligat să te trezeşti dimineaţa, să fii 
responsabil şi să munceşti din greu, totuşi faci aceste lucruri! Ce anume, 
în afară de ego, este dispus să facă aceste lucruri? 

De fapt, tu sau oricine altcineva nu din teamă faceţi aceste lucruri. 
Poate părea că din teamă, mai ales dacă trăieşti o viaţa impusă de alţii şi 
nu viaţa pe care vrei să o trăieşti. Atunci, probabil, te scoli dimineaţa şi 
îndeplineşti o muncă pe care o urăşti, de teama că nu vei putea plăti 
facturile. Şi atunci, acest mit chiar pare că ar fi adevărat. Totuşi, dacă ai 
face o muncă pe care o iubeşti şi dacă ai trăi viaţa pe care eşti menit să o 
trăieşti, ai vedea că faci aceste lucruri din bucurie şi dragoste, nu din 
teamă. 

Lumea ego-ului este o profeție care se autoimplineste. Asta 
inseamna ca, daca crezi ceea ce-ti spune — daca crezi ca ai nevoie de frica 
pentru a te conduce în viata — atunci vei fi dispus să te multumesti cu o 
viata condusă de frică in loc de bucurie şi dragoste. Credintele si 
convingerile tale sunt foarte importante! Pe de alta parte, daca crezi ca 
trebuie să trăieşti urmandu-ti bucuria şi tot aşa să descoperi ce fel de 
viata eşti menit să duci, atunci asa vei face şi vei descoperi că este foarte 
eficient să actionezi conform cu ce te face fericit. 

Dar nu vei descoperi acest lucru decât dacă crezi în el. Însă nu spre 
el te va îndemna vocea din capul tău. Ea este vocea fricii: „Mai bine să nu 
faci ceea ce vrei cu adevărat să faci. Mai bine faci ce spun alţii. Mai bine 
să iei job-ul care-i mai bine plătit, chiar dacă nu-ţi place ce faci acolo — că 
dacă nu...” „Că dacă nu...” este ameninţarea — modul în care te convinge 
mintea egotică să nu urmezi ceea ce te bucură. 

De ce se opune mintea egotică atât de mult bucuriei? Ea caută mereu 
fericirea, deci de ce nu te încurajează să-ţi urmezi bucuria? Răspunsul 

este chiar simplu. Bucuria este o experienţă fundamentală a Sinelui tău 
adevărat, dar bucuria nu face parte din experienţa ego-ului. Ego-ul caută 
fericirea, dar nu o găseşte niciodată pentru mult timp. Frica este 
experienţa fundamentală a ego-ului. Pe asta o ştie bine. Ştie doar să te 
îndrume prin frică. Nu cunoaşte bucuria, nici iubirea şi nici pacea. 

Ai observat că gândurile care îţi trec prin minte nu te duc, în general, 
la bucurie sau la dragoste sau la pace, ci la opusul lor? Lumea pe care o 
creează vocea din capul tău este o lume a stresului, îngrijorării, fricii şi a 
senzatiei că niciodată nu e destul de bună, ceea ce este opusul păcii. Cum 
ai putea găsi vreodată ceea ce iti doreşti cu adevărat — dragostea, liniştea 
interioară şi fericirea — urmând vocea din cap?! Singura modalitate de a 
le găsi este să urmezi ceva care le cunoaşte, ceva care este acestea, adică 
urmandu-ti adevăratul tău Sine. 

Sinele adevărat nu este sinele instinctiv, care este ego-ul, ci cel 
intuitiv. Instinctele sunt foarte diferite de intuitii, dar ele pot fi 
confundate. Ambele apar in interiorul tau, primele din mintea 
inconstienta, din întipăriri, conditionari, iar celelalte, dintr-un spaţiu mai 
adânc, nedefinibil, care este adesea numit Inima. 

Inima este un mare mister. Este punctul central al sufletului în 
corpul-minte omenesc. Este punctul de contact, centrul de comandă al 
sufletului (Spiritului — n.tr.). Este mijlocul prin care sufletul (sau legătura 
ta cu Tot-ce-există) comunică cu personajul uman pe care îl joci în 
această viaţă. 

Inima este un stăpân înţelept şi ştie exact ce este necesar pentru 
evoluţia ta şi evoluţia Întregului. Când o urmezi, vei fi fericit şi liniştit, iar 
dragostea va curge în mod natural de la tine spre ceilalţi. Când nu o faci, 
te vei simţi încordat, confuz şi rătăcit — deoarece chiar vei fi. Când te 
rătăceşti în mintea egotică este ca şi cum te-ai rătăci din cauza unei 
busole defecte. 

Este timpul să vă regăsiţi mai pe deplin. Fiecare dintre voi îşi 
cunoaşte drumul şi l-aţi urmat într-o oarecare măsură, dar probabil l-aţi 
putea urma şi mai mult. Deci, iată-vă! Aţi ajuns la locul potrivit. Aici 
găsiţi răspunsuri. 

Iar acum, al treilea mit despre frică: “Ne ajută să fim prevăzători”. 
Frica te menţine în siguranţă, avertizându-te să fii vigilent. Acesta este 
mitul cel mai greu de penetrat. Când vocea din capul tău spune: „Fereşte- 

te”, „Fii atent”, „Mergi mai încet” sau ceva similar, pare a fi un prieten de 
ajutor, un tovarăş. Ce ar putea fi în neregulă cu asta? Problema este că, 
chiar şi atunci, îi acorzi atenţie vocii din cap, deşi nu este nevoie. Şi că îi 
dai atenţie numai ei. 

Nu ai nevoie de această voce nici măcar ca să fii prudent sau să te 
avertizeze. Iată de ce: Acea voce repetă, pur şi simplu, ceea ce ai învăţat 
deja din experienţă. Îşi arogă meritele pentru propria ta înţelepciune. 
Când apare această voce, deja erai instinctiv atent şi precaut. Vocea 
precautiei apare după actul precautiei! Ea imită propria-ti înţelepciune 
interioară. 

În multe ocazii, vocea din capul tău spune lucruri evidente sau îţi 
spune ceea ce faci deja sau ce ştii deja. Ea repetă ceea ce ai învăţat din 
experienţele anterioare şi ceea ce este deja condiţionat în tine, care a fost 
util în trecut. O parte din condiţionările tale provin tocmai din ceea ce ai 
învăţat din experienţă, la şcoala loviturilor vieţii. 

Printre altele, iti aminteşti vocea grijulie a mamei, una pe care ai 
auzit-o des în copilărie: „Uită-te în ambele sensuri înainte de a traversa 

strada”. „Nu uita de cărţile pentru şcoală.” „Nu întârzia.” “Graba strica 
treaba.” “Lucrul făcut la momentul potrivit economiseşte timpul.” Chiar 
şi fără ca aceste conditionari să fie exprimate în cuvinte de vocea din cap, 
ca adult, tot ai face în mod natural aceste lucruri. Nu vocea din cap te face 
să te comporti cu înţelepciune, ci conditionarile, ceea ce ai învăţat deja. 

Dacă iti analizezi atent experienţele de viata, vei observa că este 
adevărat ceea ce am spus despre vocea din cap, iar asta te va ajuta să te 
eliberezi de ea. Există anumite gânduri-cheie, de obicei legate de frică şi 
siguranţă, care te ţin legat de vocea din cap. Odată ce înţelegi că nici 
măcar aceste gânduri nu sunt necesare, eşti pe drumul spre măiestrie 
spirituală şi libertate. 

Trebuie să fii dispus să-ţi cercetezi gândurile. Află care dintre ele au 
cea mai mare încărcătură emoţională, se lipesc cel mai tare de minte şi te 
împiedică doar-să-fii şi să-ţi trăieşti într-un mod relaxat viata, aşa cum 
este ea. Ce te împiedică să fii liniştit şi să te bucuri de viaţă? Doar 
gândurile pot face acest lucru. Care dintre ele te fac să revii mereu la 
gândirea inutilă şi iti provoacă stres şi suferinţă? 

Fii conştient că fiecare dintre aceste gânduri este, pur şi simplu, un 
truc al ego-ului, al programării învechite, pentru a te face să functionezi 

la un nivel mai primitiv, în loc să treci la etapa următoare a evoluţiei 
umane, o etapă de mai mare raționalitate, libertate, pace şi fericire. 

Ai observat că gândurile care îţi trec prin minte nu te duc, în general, 
la bucurie sau la dragoste sau la pace, ci la opusul lor? Lumea pe care o 
creează vocea din capul tău este o lume a stresului, îngrijorării, fricii şi a 
senzatiei că niciodată nu e destul de bună, ceea ce este opusul păcii. Cum 
ai putea găsi vreodată ceea ce iti doreşti cu adevărat — dragostea, liniştea 
interioară şi fericirea — urmând vocea din cap?! Singura modalitate de a 
le găsi este să urmezi ceva care le cunoaşte, ceva care este acestea, adică 
urmandu-ti adevăratul tău Sine. 

Sinele adevărat nu este sinele instinctiv, care este ego-ul, ci cel 
intuitiv. Instinctele sunt foarte diferite de intuitii, dar ele pot fi 
confundate. Ambele apar în interiorul tău, primele din mintea 
inconstienta, din întipăriri, conditionari, iar celelalte, dintr-un spaţiu mai 
adânc, nedefinibil, care este adesea numit Inima. 

Inima este un mare mister. Este punctul central al sufletului în 
corpul-minte omenesc. Este punctul de contact, centrul de comandă al 
sufletului (Spiritului — n.tr.). Este mijlocul prin care sufletul (sau legătura 
ta cu Tot-ce-există) comunică cu personajul uman pe care îl joci în 
această viaţă. 

Inima este un stăpân înţelept şi ştie exact ce este necesar pentru 
evoluţia ta şi evoluţia Întregului. Când o urmezi, vei fi fericit şi liniştit, iar 
dragostea va curge în mod natural de la tine spre ceilalţi. Când nu o faci, 
te vei simţi încordat, confuz şi rătăcit — deoarece chiar vei fi. Când te 
rătăceşti în mintea egotică este ca şi cum te-ai rătăci din cauza unei 
busole defecte. 

Este timpul să vă regăsiţi mai pe deplin. Fiecare dintre voi îşi 
cunoaşte drumul şi l-aţi urmat într-o oarecare măsură, dar probabil l-aţi 
putea urma şi mai mult. Deci, iată-vă! Aţi ajuns la locul potrivit. Aici 
găsiţi răspunsuri. 

Iar acum, al treilea mit despre frică: “Ne ajută să fim prevăzători”. 
Frica te menţine în siguranţă, avertizându-te să fii vigilent. Acesta este 
mitul cel mai greu de penetrat. Când vocea din capul tău spune: „Fereşte- 
te”, „Fii atent”, „Mergi mai încet” sau ceva similar, pare a fi un prieten de 
ajutor, un tovarăş. Ce ar putea fi în neregulă cu asta? Problema este că, 

chiar şi atunci, îi acorzi atenţie vocii din cap, deşi nu este nevoie. Şi că îi 
dai atenţie numai ei. 

Nu ai nevoie de această voce nici măcar ca să fii prudent sau să te 
avertizeze. Iată de ce: Acea voce repetă, pur şi simplu, ceea ce ai învăţat 
deja din experienţă. Îşi arogă meritele pentru propria ta înţelepciune. 
Când apare această voce, deja erai instinctiv atent şi precaut. Vocea 
precautiei apare după actul precautiei! Ea imită propria-ti înţelepciune 
interioară. 

În multe ocazii, vocea din capul tău spune lucruri evidente sau îţi 
spune ceea ce faci deja sau ce ştii deja. Ea repetă ceea ce ai învăţat din 
experienţele anterioare şi ceea ce este deja condiţionat în tine, care a fost 
util în trecut. O parte din condiţionările tale provin tocmai din ceea ce ai 
învăţat din experienţă, la şcoala loviturilor vieţii. 

Printre altele, iti aminteşti vocea grijulie a mamei, una pe care ai 
auzit-o des în copilărie: „Uită-te în ambele sensuri înainte de a traversa 

strada”. „Nu uita de cărţile pentru şcoală.” „Nu întârzia.” “Graba strica 
treaba.” “Lucrul făcut la momentul potrivit economiseşte timpul.” Chiar 
şi fără ca aceste conditionari să fie exprimate în cuvinte de vocea din cap, 
ca adult, tot ai face în mod natural aceste lucruri. Nu vocea din cap te face 
să te comporti cu înţelepciune, ci conditionarile, ceea ce ai învăţat deja. 

Dacă iti analizezi atent experienţele de viata, vei observa că este 
adevărat ceea ce am spus despre vocea din cap, iar asta te va ajuta să te 
eliberezi de ea. Există anumite gânduri-cheie, de obicei legate de frică şi 
siguranţă, care te ţin legat de vocea din cap. Odată ce înţelegi că nici 
măcar aceste gânduri nu sunt necesare, eşti pe drumul spre măiestrie 
spirituală şi libertate. 

Trebuie să fii dispus să-ţi cercetezi gândurile. Află care dintre ele au 
cea mai mare încărcătură emoţională, se lipesc cel mai tare de minte şi te 
împiedică doar-să-fii şi să-ţi trăieşti într-un mod relaxat viata, aşa cum 
este ea. Ce te împiedică să fii liniştit şi să te bucuri de viaţă? Doar 
gândurile pot face acest lucru. Care dintre ele te fac să revii mereu la 
gândirea inutilă şi iti provoacă stres şi suferinţă? 


Fii conştient că fiecare dintre aceste gânduri este, pur şi simplu, un 
truc al ego-ului, al programării învechite, pentru a te face să functionezi 
la un nivel mai primitiv, în loc să treci la etapa următoare a evoluţiei 
umane, o etapa de mai mare raționalitate, libertate, pace şi fericire.» 

Capitolul 3 


Frica de moarte 





«Această frică este atât de puternică la unii oameni, încât merită un 
capitol separat. Ea nu este o frică universală, căci unii oameni nu se tem 
de moarte. Dar este o frică profundă, ancestrală şi, adesea, provenind 
dintr-o viata anterioară, căci moartea traumatica a fost frecventă în 
vieţile anterioare ale multor oameni. Aşa cum am menţionat mai 
devreme, frica de moarte este una dintre acele frici care provine din 
abisul ființei umane şi, posibil, din istoria vieților trecute ale sufletului. 
Frica de moarte sălăşluieşte în mintea inconştientă şi iese la suprafaţă 
câteodată, când o declanşează ceva. 

Puţini oameni trăiesc frica de moarte în mod continuu, dar mulţi o 
resimt foarte puternic în mod periodic. Pe unii, intensitatea acestei frici îi 
sperie foarte tare. Le pare dificil de suportat şi ar vrea să dispară şi să ia 
măsuri împotriva ei. 

Înțelegerea motivului pentru care frica de moarte este atât de 
puternică la unii ar putea fi utilă, deşi probabil va fi nevoie de mai mult 
decât simpla înţelegere pentru a diminua sau a elimina această frică. Dar 
să începem cu motivul pentru care există această teamă. 

Motivul cel mai elementar este că frica de moarte este încorporată în 
fiinţele umane ca mecanism de supravieţuire. Teama de moarte vă ajută 
să evitati situaţiile periculoase atunci când apar. Instinctiv, ştiţi care sunt 
acele situaţii. Instinctele sunt încorporate în voi, ca şi în cazul animalelor, 
pentru a vă ajuta să supravietuiti. Instinctele aparţin programării utile cu 
care v-aţi născut. Instinctiv, vă este frică de înălţimi, de exemplu, sau de 
animalele mari. 

Cu toate acestea, astfel de frici instinctive pot dobândi o forţă mai 
mare şi pot persista şi în afara unei ameninţări imediate atunci când sunt 
întărite de evenimente traumatice dintr-o viaţă anterioară sau din 
aceasta, care fac ca aceste temeri să devină copleşitoare şi, în consecinţă, 
foarte deranjante. De exemplu, dacă vă este atât de frică de înălţimi — 
poate din cauza unei căderi ce v-a provocat moartea într-o viaţă 
anterioară — încât nu puteţi urca nici măcar pe scara dintre etaje, atunci 
frica instinctivă a devenit problematică şi veţi avea nevoie să lucraţi 

psihologic pentru a-i diminua puterea. Această amplificare se poate 
petrece la orice tip de frică. 

O frică exagerată de moarte este adesea rezultatul unei morţi 
traumatice sau dificile dintr-o viaţă anterioară. De exemplu, dacă într-o 
viata anterioară ati murit într-o tragedie care v-a răpit şansa de a trăi o 
viaţă împlinită sau, poate, să vă luaţi rămas-bun de la cei dragi, atunci, în 
mod inconştient, s-ar putea să va temeti că situaţia se va repeta. Drept 
urmare, este posibil să aveţi o frică iraţională de moarte şi să nu ştiţi de 
unde provine. 

După ce aţi avut o experienţă proastă, chiar dacă acea experienţă s-a 
întâmplat într-o viaţă anterioară, există, în mod natural, teama să nu se 
petreacă din nou. Acest mecanism face parte din modul în care învăţaţi şi 
are o anumită funcţionalitate. Dar când astfel de frici se amplifică, încep 
să ridice unele probleme, din cauză că vă limitează şi vă pot determina să 
evitati anumite situaţii. 

Pentru a debloca aceste limitări şi pentru a ajuta persoana să se 
simtă mai deschisă şi mai încrezătoare în viaţă, va fi necesar un proces de 
vindecare, pentru că, din păcate, adesea, frica de un lucru se extinde şi la 
frica de alte lucruri, dacă i se permite să domine fiinţa. Frica creează 
frică, iar ăsta-i pericolul cu orice teamă: Poate conduce la o viziune de 
viaţă şi o personalitate înspăimântată, care limitează bucuria de a trăi. 

Oamenii au personalităţi timorate sau personalităţi încrezătoare, şi e 
de ajuns un incident terifiant ca să le provoace o astfel de perspectivă. Iar 
odată ce cineva îşi închistează viaţa din cauza unei temeri, apar şi alte 
temeri. Odată ce se predă fricii, persoana poate căpăta cu uşurinţă 
obiceiul de a se supune fricii, ceea ce face şi mai dificilă depăşirea ei, 
deoarece frica este învinsă ignorând-o şi trecând pe lângă ea. Dacă oferiţi 
chiar şi unei singure frici iraționale puterea de a vă opri, ati pornit un 
model comportamental de evitare, care, adesea, devine o obisnuinta. 

Pe de altă parte, cei care manifestă încredere nu lasă temerile să-i 
împiedice să acţioneze. Nu le dau putere temerilor şi atunci descoperă că 
nici nu trebuie să se teamă de fricile lor, că nu trebuie să le ia în seamă. 
Dar cum să îi spui cuiva care îşi crede temerile că ele nu trebuie luate în 
seamă, când respectivul crede invers? Persoana ar trebui să aibă mai 
multă încredere în tine decât în acele temeri. 

Aşadar, vedeţi problema: Fricile vă menţin într-o stare de limitare, 
neputinţă şi spaimă. Vă împiedică să încercaţi acele lucruri care v-ar 
ajuta să vă depăşiţi frica şi să căpătaţi încredere. Fricile sunt o dilemă 
fără ieşire. Şi asta-i problema. Aveţi nevoie de ceva încredere pentru a vă 
depăşi frica, dar însăşi frica este o lipsă de încredere. Deci, cum să claditi 
această încredere? 

De obicei, încrederea se capătă încetul cu încetul, cu grijă, încercând 
la început ceva simplu sau uşor. De exemplu, când înveţi să inoti, nu sari 
în partea adâncă a piscinei. Începi din partea ei nu prea adâncă şi te 
indrepti uşor spre apa adâncă. Tot asa, capeti nişte abilităţi în situaţii mai 
simple, pe care le foloseşti mai târziu în situaţii mai dificile. Deci, aşa 
creezi încrederea, prin paşi mărunți, nu prin salturi mari. Mergând 
înainte într-un fel sau altul, trimiti un mesaj inconştientului că 
intentionezi să ai o nouă relaţie cu frica, că nu vei ceda fricii, că vrei să o 
depasesti. 

Mintea inconstienta este, de fapt, destul de disponibila pentru a fi 
programata, daca exista aceasta intentie. Fara o intentie, totusi, mintea 
inconştientă va continua să facă ce a făcut întotdeauna. Deci, dacă 
intentionezi să te comporti într-un mod nou şi apoi te comporti ca atare, 
vei reprograma mintea, dacă eşti suficient de perseverent. 

Cu toate acestea, merită menţionat faptul că intenţia singură nu va 
schimba nimic, în lipsa unei acţiuni conforme cu această intenţie. 
Intenţia deschide uşa schimbării şi a primirii ajutorului din partea 
forţelor spirituale al căror scop este să vă susţină creşterea, dar trebuie să 
vă şi demonstrati dorinţa de a face paşi concreti şi apoi să-i faceţi, oricât 
de mici ar fi. 

Mulţi îşi opresc progresul în viaţă, din cauză că minimalizează 
valoarea paşilor mici. Ei se gândesc: „Ce mare diferenţă poate face asta?” 
Răspunsul este: Paşii mici creează încredere şi conduc la paşi mai mari. 
Sunt singurul lucru care poate conduce la paşi mai mari. Aşadar, trebuie 
să luaţi în considerare şi să faceţi acei paşi mărunți, ştiind că ei sunt calea 
către schimbare. 

Paşii mari pretind, pur şi simplu, prea mult. Oamenii se simt adesea 
coplesiti când trebuie să facă un pas mare şi, prin urmare, nu mai fac 
niciun pas. Totuşi, este prețioasă orice mişcare sau efort de orice fel in 
direcţia în care doriţi să mergeţi. Aşadar, nu vă lăsaţi mintea să vă 

submineze progresul spunându-vă că nu sunt suficienţi paşii mici către 
obiectivul vostru. Poate că nu vor aduce rezultate imediate sau 
spectaculoase, dar măcar întredeschid uşa către un nou mod de a fi, iar 
apoi uşa se va deschide larg. 

Deci, cum aplicăm acestea la frica de moarte? Nu sugerez că aţi 
putea depăşi frica de moarte cu paşi mici. Când o frică îşi are rădăcinile 
într-o viata anterioară, atunci vindecarea poate veni prin descoperirea 
cauzei acelei frici. Nu există o modalitate mai bună de a face acest lucru 
decât prin terapia de regresie într-o viaţă trecută. Aveţi acum metode de 
a lucra asupra problemelelor din vieţile anterioare şi vă revine sarcina să 
le folosiţi atunci când este evident că o frică provine dintr-o altă viaţă. 

Ideea este că, atunci când ai o teamă bine înrădăcinată dintr-o viaţă 
trecută, teamă de moarte sau de orice altceva, perspectiva şi 
personalitatea ta vor fi adesea influențate într-atât, încât vor fi încurajate 
să apară şi alte frici. Deci, pentru a-ţi modifica această înclinaţie de a lăsa 
frica să te guverneze, trebuie întâi să devii conştient de modul în care 
frica te-a condus până acum şi apoi să iei măsuri pentru a-i submina 
puterea pe care o are asupra ta, acţionând împotriva ei, chiar şi în 
lucrurile mici. 

Pe scurt, nu-ţi asculta temerile, ci urmează-ţi bucuria. Nu lăsa 
temerile să te împiedice să faci ceea ce doreşti cu adevărat, ce-ţi face 
inima să cânte. Tu şi numai tu poţi alege să faci ceea ce te va face fericit, 
şi pentru asta te afli aici. Chiar crezi că viaţa nu vrea să fii fericit?! Tatăl 
te iubeşte şi doreşte să ai tot ce vrei şi tu: fericire, pace, dragoste, 
creativitate, prosperitate, bucurie, plăcere, învăţare şi creştere. 

Nu Tatăl vă transmite frica, ci ego-ul primitiv, care este programat să 
nu aibă înţelepciune sau previziune. Programul pentru supravieţuire 
habar nu are ce trebuie să faceţi pentru a fi fericiţi şi nici măcar ce trebuie 
să evitati pentru a fi în siguranţă. Rulează anumite „benzi” în minte, 
dintre care multe sunt complet depăşite şi inutile, iar unele mai au încă o 
utilizare limitată, dar nu sunt deloc un ghid cum să trăiţi. 

Bucuria vă ghidează în viaţă, nu frica. Nu lăsaţi gândurile voastre de 
frică să vă ghideze. În caz contrar, nu veţi găsi fericirea, deoarece frica şi 
fericirea nu sunt compatibile. Când actionati conform temerilor, este ca 
şi cum aţi privi prin ochelarii de siguranţă, ca şi cum siguranţa ar fi 

singurul lucru important şi ca şi cum aţi fi protejaţi numai dacă urmaţi 
programarea ego-ului. 

Ambele asertiuni sunt false: Veţi fi în continuare în siguranţă chiar 
dacă nu ascultați vocea din cap. Instinctele vă vor proteja în continuare 
în orice moment. Însă gândurile de teamă se referă la un moment viitor 
care nu există şi nu va exista niciodată, iar aceste gânduri sunt 
ineficiente. Nu vă asigură securitatea. 

De siguranţa voastră se ocupă, clipă de clipă, sinele instinctual şi 
Sinele vostru înţelept, Sinele cel adevărat. Nu trebuie să vă gândiţi la 
propria siguranţă pentru a fi în siguranţă. De fapt, tot gândindu-vă la ea, 
rămâneţi blocaţi în minte şi nu trăiţi din profunzimea fiinţei, acolo unde 
se află adevărata siguranţă şi fericire. 

Revenind la subiectul morţii, regresia în vieţile anterioare este calea 
de a ajunge la rădăcina fricilor de moarte intense şi iraționale. Ce mai 
puteţi face este să lucraţi psihologic pentru a vă depăşi celelalte frici. 
Orice faceţi pentru a depăşi o frică vă va ajuta şi la diminuarea altor frici. 
Când lăsaţi o frică să capete putere, le poate încuraja şi pe altele să apară 
sau să se întărească, şi tot aşa, când spuneţi “nu” unei frici, li se 
diminuează puterea şi celorlalte frici. 

Acest lucru se datorează faptului că atât curajul, cât şi încrederea se 
dezvoltă odată cu fiecare succes împotriva fricii. Ori de câte ori decideti 
să nu vă ascultați temerile, simtiti adevărul despre viata, iar adevărul este 
bun! Descoperiti că viata vă oferă inclusiv curajul şi încrederea de care 
aveţi nevoie pentru a rămâne deschişi către viaţă şi către oportunităţile 
pe care ea vi le aduce în mod natural. 

Puteţi începe să vă eliberaţi de temerile voastre când intelegeti că 
sunt nefondate. Dar cum veţi descoperi acest lucru dacă nu renuntati să 
credeţi în ele? Totuşi, odată ce incepeti să vedeţi că gândurile voastre de 
frică sunt nefondate, temerile rămase îşi pierd puterea de a vă înşela. 
Dacă aţi descoperit că una dintre temerile voastre nu este adevărată, 
atunci puteţi începe să credeţi că nici altele nu sunt adevărate. 

Această credinţă — că gândurile tale de frică nu sunt adevărate — 
înlocuieşte în cele din urmă credinţa că ar fi adevărate. Dar trebuie să ai o 
bază pentru această convingere, căci altfel nu o vei crede. Iată cum o 
personalitate timorată devine o personalitate curajoasă, deschisă: Încetul 
cu încetul, capeti curaj şi încredere în viata, fiindcă înţelegi adevărul 

despre ea în timp ce îndrăzneşti să-ţi probezi temerile, înfruntându-le, 
chiar şi în paşi mărunți la început, şi convingandu-te că, în ciuda acelor 
temeri, nu doar că supravietuiesti, dar mai şi prosperi. 

Subliniez din nou ideea de paşi „mărunţi”, deoarece multi cred că 
trebuie să sară cu paraşuta sau să aibă un comportament ce sfidează 
moartea ca să-şi depăşească teama de moarte sau de alte frici. Însă 
mintea inconştientă se vindecă prin măsuri mai treptate, mai limitate. 
Măsurile extreme care nu corespund caracterului omului pot determina 
mintea inconştientă să-i saboteze succesul, deoarece încercarea de a trece 
de la o imagine de sine cu deficienţe la o imagine de sine atotputernică 
este un salt prea mare pentru ea. Mintea inconştientă se agaţă de vechile 
identități şi nu se schimbă uşor, chiar dacă este adaptabila. Ca şi în cazul 
unui copil mic, trebuie să respecţi nevoia inconştientului de a avansa 
încet, ca să nu-ţi saboteze progresul sau să-ţi creeze alte probleme. 

Încercarea de a-ţi înfrunta frica prea direct sau într-o manieră 
extremă te poate chiar retraumatiza. Trebuie să tratezi frica cu oarecare 
delicateţe. Trecerea de la a crede şi a simţi o teamă la a nu o mai crede şi 
simţi deloc este un proces care trebuie abordat cu grijă, însă persistent şi 
curajos — totuşi, lent. Trebuie sa fii blând şi plin de compasiune cu sinele 
tău uman înspăimântat. Trebuie să accepti şi să nu negi emoția de teamă, 
dar să nu te laşi purtat de ea şi nici să nu crezi ce-ţi sugerează. Aici este o 
linie subţire de demarcaţie. 

Depăşirea fricii este in mare parte o chestiune de a învăţa să accepti 
emoţiile şi gândurile create de frică, dar să nu te laşi dus de niciunele. În 
privinţa fricii sau oricărei alte emoţii negative, tendinţa este de a fugi de 
ea, de a o nega, de ao reprima sau de a încerca să scapi de ea în vreun fel, 
inclusiv manifestându-te urât. Aceste modalităţi obişnuite şi condiţionate 
de a reacţiona la emoţii nu fac altceva decât să le menţină şi nu fac nimic 
pentru a le dezactiva sau pentru a corecta credinţele greşite ce stau la 
baza lor. 

Pentru a vindeca o emoție negativă, cum ar fi frica, este nevoie de 
acceptare şi curiozitate. Acceptarea face posibil să devii curios în privinţa 
fricii, iar curiozitatea face posibil să ajungi la capătul sau rădăcina ei — 
convingerile greşite care au generat-o. Credintele greşite sunt cele care 
stau la baza oricărei emoţii negative, chiar şi a fricii. 

De exemplu, dacă ţi-e frică de înălţimi, credinţa este că vei cădea şi 
vei muri. Crezi că înălțimile sunt periculoase, chiar mortale. Deşi există 
întotdeauna un anumit adevăr în convingerile care stau la baza unei 
emoţii — de pildă, că înălțimile pot fi periculoase — aceste credinţe merg 
şi mai departe prin exagerări, înțelegeri eronate şi minciuni. 

În acest exemplu, ideea că ai putea cădea şi muri devine convingerea 
că vei cădea şi vei muri, ceea ce, pur şi simplu, nu este adevărat. Aceste 
convingeri greşite trebuie aduse la lumina zilei şi examinate cu un 
sentiment de curiozitate şi dorinţa de a înţelege ce se află în spatele 
emotiel. 

Gândurile de frică sunt întotdeauna irationale, deoarece provin din 
partea primitivă, iraţională a creierului. Gândurile legate de frica de 
moarte nu diferă. Da, vei muri cândva, dar gândurile tale nu pot prezice 
când, cum sau ce va fi. Adevărul este că moartea ta este un mister 
complet pentru tine şi va rămâne un mister. Nu vei şti cum îţi va fi 
moartea sau când va avea loc până când nu se va finaliza. Mintea se teme 
de ceva despre care nu ştie nimic, nu poate prezice şi nici măcar nu va 
trăi vreodată. 

Frica de moarte nu are niciun scop. Moartea, ca multe alte lucruri 
din viaţă, nu poate fi prezisă sau controlată. Ego-ul este deranjat de acest 
lucru şi, prin urmare, pregăteşte strategii şi îşi face griji cu privire la 
moarte, dar fără niciun rezultat. Ego-ul este neajutorat în fata morţii şi 
aşa şi trebuie să fie. Nu-i nicio problemă cu moartea, în afară de ideile şi 
temerile ego-ului în privinţa ei. Acestea trebuie examinate şi văzute drept 
cum sunt: false şi inutile. 

A-ti privi în fata fricile este ca şi cum ai aprinde o lumină într-o 
cameră întunecată. Întunericul dispare când se aprinde lumina, deoarece 
întunericul nu a fost niciodată real. Temerile sunt aşa: lipsite de 
substanţă, o iluzie. Singura problemă este frica în sine. Este doar o 
credinţă, un gând înfricoşător. De fapt, nu există nicio problemă reală în 
privinţa căreia te avertizează frica. 

Ceea ce, probabil, veţi descoperi prin investigarea temerilor legate de 
moarte este ce anume credeţi despre moarte şi despre ce se întâmplă 
după moarte. Mulţi se tem de moarte, deoarece cred că ar fi sfârşitul 
tuturor lucrurilor sau că ceea ce urmează va fi dificil ori dureros sau că 
vor fi pedepsiţi pentru lucrurile pe care le-au greşit sau pe care nu le-au 

reuşit. Chiar şi persoanele care au trăit o viata bună şi chibzuită se tem 
adesea de moarte, deoarece cred că vor avea parte de judecată sau 
pedeapsă pentru puţinele lor deficienţe. 

Indiferent care sunt convingerile religioase despre moarte şi viaţa de 
apoi, în general, nu le oferă oamenilor consolare sau pace, deoarece astfel 
de credinţe rareori sunt adevărate. Convingerile religioase le dau 
oamenilor impresia că, după moarte, vor rămâne aceiaşi, dar într-un alt 
loc, iar asta nu-i deloc adevărat. 

În această viaţă eşti doar un personaj, iar viaţa acelui personaj se 
încheie când viaţa ta se încheie. Ceea ce rămâne după moarte nu este 
personajul, ci ceea ce l-a animat. În măsura în care crezi că eşti 
personajul, poţi continua să joci acel personaj şi în viaţa de apoi. Dar 
dacă ţi-ai dat seama în această viata că nu eşti acel personaj, ci Divinul 
îmbrăcat în acel personaj, atunci te vei simţi în viata de apoi ca o expresie 
a Divinului şi vei putea să iti asumi altfel de roluri în viata de apoi, dacă 
vei dori. 

În viaţa de apoi, ca şi în această viaţă, credinţele continuă să vă 
determine într-o mare măsură experienţele. Deci, pentru multi, viata de 
apoi este similară cu ceea ce au trăit în viaţa fizică. Dar dacă în această 
viata v-aţi trezit din visul credințelor voastre, atunci în viata de apoi veţi 
putea aborda cu lejeritate orice credinţe rămase. Le veţi abandona sau le 
veţi privi ca pe o chestiune de experimentare şi explorare — pentru 
distracţie. Nu veţi fi mai inchistati de convingerile voastre, aşa cum sunt 
atât de mulţi pe Pământ. 

Deşi nu pot spune că viaţa de apoi este raiul perfect, aşa cum mulţi 
îşi imaginează, totuşi, este un mediu de învăţare perfect pentru fiecare 
suflet, căci este tot viata. Bunătatea stă la baza vieţii şi acest lucru nu este 
mai puţin adevărat după ce se termină viaţa de pe Pământ. Bunătatea 
guvernează totul, iar bunătatea atrage bunătate, la fel ca în viaţă. Dar 
dacă veţi dori să experimentați negativitatea, sunteţi bineveniti s-o faceţi 
şi p-asta. Puteţi învăţa foarte multe în viaţa de apoi, şi chiar foarte 
repede. Este un mediu foarte flexibil şi adaptabil la voinţa voastră, astfel 
încât să puteţi descoperi foarte repede efectele voinţei şi deciziilor 
voastre. 

Viaţa este interesantă şi este la fel de interesantă şi în viaţa de apoi. 
Viaţa de apoi este diferită, dar în multe privinţe, este la fel. Acolo nu 

există suferinţa care există pe Pământ, aşa că asta-i vestea cea bună. Dar 
nici nu-i raiul despre care vi s-a povestit, cu excepţia cazului în care 
credeţi că ar trebui să arate aşa, şi atunci veţi trăi acel rai pe care vi-l 
imaginati, cel putin pentru o vreme. În viata de apoi, trăiţi ceea ce 
credeţi, motiv pentru care evoluţia se poate produce atât de repede. 
Rezultatele gândurilor şi convingerilor voastre sunt experimentate 
instantaneu şi, prin urmare, se desprind rapid invataminte. 

Deci, pe scurt, viaţa continuă după moarte şi este destul de diferită, 
păstrând în acelaşi timp unele caracteristici ale vieţii de pe Pământ. În 
viaţa de apoi va fi în continuare vorba despre învăţare, creştere, evoluţie, 
creativitate, distracţie, explorare şi exprimare-de-sine. În continuare veţi 
avea o mulţime de profesori şi ocazii atât pentru divertisment, cât şi 
pentru învăţare. Veţi primi în continuare toate îndrumările de care aveţi 
nevoie pentru a vă dezvolta şi extinde talentele. Şi, mai presus de orice, 
viata de apoi este întemeiată şi ghidată de iubire, ingredientul prezent in 
toată creaţia şi viaţa din fiecare dimensiune. 

Sunteţi ființe veşnice, iar asta înseamnă că nu există moarte. 
Moartea este doar o dezbrăcare de viaţă şi personalitate pentru a începe o 
altă viaţă în altă parte. Viaţa de apoi este foarte diferită de viaţa pe care o 
trăiţi pe Pământ, dar veţi descoperi că sunteţi încă vii — conştienţi — cu 
aceleaşi talente, înţelegere şi înțelepciune pe care le-aţi avut pe Pământ. 
Veţi avea toate calităţile bune pe care le-aţi avut pe Pământ, precum şi 
unele dintre trăsăturile negative, asupra cărora veţi continua să lucraţi în 
viaţa de apoi. Sufletul vostru va continua să evolueze în acel alt loc până 
când va decide să intre într-un alt corp fizic sau să treacă într-o altă 
dimensiune.» 

Capitolul 4 


Frica de a nu fi iubit 





«Teama de a nu supravieţui şi teama de a nu fi iubit sunt cele două 
temeri de bază, iar toate celelalte provin din acestea două. În copilărie, 
viata ta depindea, literalmente, de dragostea părinţilor tăi, aşa că 
supraviețuirea şi iubirea sunt strâns legate în psihic. Acesta este motivul 
pentru care, când eşti respins sau pierzi iubirea cuiva, poate fi atât de 
devastator, mai ales dacă nu ai avut parte de iubire din partea mamei sau 
a tatălui în copilărie. Atunci orice respingere sau pierdere a iubirii poate 
fi un factor declanşator a acelei dureri vechi, primare. 

Dacă nu ai primit suficientă iubire în copilărie, atunci la maturitate, 
obţinerea şi păstrarea iubirii unei alte persoane poate părea o chestiune 
de viata şi de moarte, de parcă supraviețuirea ta ar depinde de acea 
iubire, ceea ce, desigur, nu este adevărat când eşti deja adult. 
Supravietuirea ta nu depinde de cineva care te iubeşte sau nu te iubeşte. 
Viaţa are grijă de tine. Viaţa iti oferă ceea ce ai nevoie pentru a 
supravieţui, inclusiv prezenţa altor oameni. Dar trebuie să fii disponibil 
pentru a primi darurile şi sprijinul vieţii, însă frica te împiedică să fii 
deschis şi disponibil pentru recompensele vieţii. 

Dacă ţi-a lipsit dragostea în copilărie, atunci nevoia ca alţii să te 
iubească devine adesea o forță motrice. Nevoia ta de a plăcea şi a face pe 
plac altora iti poate domina existenţa, lăsându-te fără vlagă şi totuşi, 
aparent încă insuficient de bun, nedemn de iubit. Din moment ce nu poţi 
controla dacă alte persoane te iubesc şi din moment ce alţii au adesea o 
capacitate limitată de a iubi, această nevoie de dragoste este rareori 
satisfăcută. Alţii nu te vor iubi niciodată aşa cum visezi tu să fii iubit, din 
cauză că au propriile ego-uri şi limite în puterea de a iubi. 

Cei care simt cea mai mare nevoie de dragoste, de obicei, nu au 
primit-o când erau copii. Şi pentru că nu au primit-o, au crescut simțind 
că nu merită acest lucru: că nu pot fi iubiţi. Au luat la modul personal 
incapacitatea părinţilor lor de a-i iubi şi şi-au făcut o identitate din asta: 
„Nu pot fi iubit. Nu sunt ca ceilalţi oameni. E ceva în neregulă cu mine. 
Nu merit dragoste.” 

Ca adulţi, se simt singuri, izolaţi, de parcă nu ar aparţine nimănui. 
Drept urmare, se închid faţă de ceilalţi, iar frica lor de a nu fi iubiţi 
devine o profeție autoimplinita: Le lipseşte dragostea, într-adevăr, dar nu 
pentru că nu ar fi disponibilă, ci pentru că ei nu sunt deschişi către ea. 
Sentimentele negative pe care le au faţă de ei înşişi le îngreunează 
perceperea şi acceptarea oricărei iubiri care le este oferită. Deci, probabil 
că vor continua să simtă că nu sunt iubiţi chiar şi atunci când sunt. 

Deoarece se simt nedemni de a fi iubiţi, ceea ce primesc de la alţii nu 
le pare niciodată suficient. Orice dragoste pe care o primesc nu este 
niciodată suficientă pentru a-i convinge că sunt apți de a fi iubiţi, din 
cauză că, până nu vor înţelege că din cauza propriilor credinţe se simt 
aşa, vor continua să simtă lipsa iubirii. 

Sunt ca o găleată găurită: Nu pot reţine niciodată suficientă dragoste 
de la alţii pentru a se simţi impliniti şi completi. Cred că au nevoie de alţii 
pentru a le umple această gaură, fără să-şi dea seama că doar ei înşişi o 
pot face. Trebuie să înveţe să astupe gaura ei înşişi, ca să poată simţi 
dragostea pe care alţii le-o oferă. 

Acesta este motivul pentru care se spune că trebuie să te iubeşti mai 
întâi pe tine însuţi înainte de a-i putea iubi pe ceilalţi. Iubirea de sine este 
modalitatea de a acoperi acea gaură, astfel găleata se va umple şi se va 
revărsa asupra altora. În caz contrar, omul nu are suficientă dragoste în 
interior pentru a le oferi din ea şi celorlalţi: Găleată este goală sau 
aproape goală. Până când nu înveţi să te iubeşti pe tine însuţi, vei fi 
întotdeauna preocupat să capeti dragostea de la alţii. Doar atunci când 
înveţi să te iubeşti, poţi să şi oferi dragoste, dar dacă nu are loc o anumită 
vindecare, acea zi nu va veni niciodată. 

Este ironic faptul că cei care doresc iubirea cel mai mult tind, de 
fapt, să o dăruiască cel mai puţin sau, când o oferă, are ataşată de ea nişte 
interese: Iubirea este oferită pentru a căpăta iubire, dar asta nu-i iubire 
adevărată, nu-i aşa? Ei tezaurizează dragostea, ca şi cum ar fi în cantitate 
limitată şi nu infinită. Nu au înţeles că mijlocul de a simţi dragostea este 
să o dăruieşti gratuit — să o „risipeşti” pe orice! 

Dar cum ar fi putut să afle acest lucru, când, în copilărie, au învăţat 
tocmai invers? Probabil, au învăţat că dragostea le este data cu portia si 
doar atunci când se comportă într-un anumit fel. Au învăţat că dragostea 
este condiţionată şi dependentă de modul în care se comportă, ceea ce 

înseamnă că nu va fi prezentă când copilul greşeşte sau, pur şi simplu, 
acţionează ca orice copil la acea vârstă. 

Cum ar putea ei simţi dragostea de sine când li se spune că uneori 
sunt de neiubit? Cât de demn de iubire eşti, dacă eşti iubit doar din când 
în când? Aceasta pregăteşte terenul pentru multă nefericire şi o viaţă 
plină de eforturi pentru a obţine dragostea din locuri nepotrivite, atunci 
când, în fond, ea este tot timpul disponibilă în interiorul fiinţei. Este în 
natura ta să iubeşti şi, prin urmare, oricine poate fi iubit. 

Dorinţa de dragoste şi frica de a nu fi iubiţi îi dezavantajează în 
relaţii pe aceste persoane, relaţii care depind adesea de faptul că şi 
cealaltă persoană caută iubire sau alte lucruri din relaţie. Dacă ambii 
parteneri caută să obţină ceva, atunci ambii vor fi nefericiti. Cele mai 
nefericite relaţii sunt între doi oameni cu nevoi, care caută să obţină 
dragoste unul de la celălalt. Mai des, ce fac oamenii care au nevoie de 
dragoste este că se vând pentru ea; se dăruiesc cuiva care este dispus să 
ia ceea ce au ei de oferit. Şi ajung să fie victime, din cauză că oferă prea 
mult celuilalt şi nu au grijă de ei înşişi. 

Ce este regretabil este că cei care fac orice pentru a obţine dragostea, 
pentru a-i mulțumi pe alţii, nu ajung să se autocunoască vreodată. Sunt 
prea concentrați pe ce le place şi de ce au nevoie ceilalţi, in loc de ceea ce 
le place şi le trebuie lor înşile. Nevoia de iubire îi face să se despartă de 
propria Inimă, adevăratul lor Sine, care încearcă să-i îndrume spre 
fericire, pace şi iubire — spre viata pe care sunt meniti să o trăiască. 

Inima ştie să te facă fericit, iar când eşti fericit, dragostea curge din 
tine către ceilalţi. Iar când dragostea iese din tine, dragostea se întoarce 
la tine de la ceilalţi. Dar nu că alţii te iubesc te face fericit, ci faptul că tu îi 
iubeşti pe ceilalţi. Atunci simţi dragostea — când tu îi iubeşti pe ceilalţi, 
nu când ceilalţi te acoperă cu dragoste. Întreaga lume te-ar putea iubi şi 
adora, dar dacă nu eşti conectat la propria ta Inimă, la adevăratul tău 
Sine, nu vei simţi dragostea lor, pentru că nu o vei recunoaşte în interior. 

Cum să înveţi să te iubeşti pe tine însuţi, dacă nu ai făcut-o în 
copilărie? În primul rând, nu este necesar să iubeşti totul despre tine. Nu 
trebuie să fii perfect pentru a te iubi. Bineînţeles, este mai uşor să te 
iubeşti atunci când te comporti amabil şi drăguţ, dar chiar dacă nu o faci, 
poţi învăţa să te ierti şi să-ţi accepti imperfectiunile şi să-l iubeşti pe acel 

tu care vrea să fie bun, care vrea să exprime iubirea. Acela este adevăratul 
tău Sine. 

Te comporti urât doar atunci când te identifici cu ego-ul, cu vocea 
din cap. Atunci este foarte dificil să te iubeşti pe tine însuţi, pentru că 
acea voce este critică, nemiloasă, meschină, invidioasă şi negativă. Nu 
sugerez să-ţi iubeşti sinele egotic, sinele fals, ci doar să accepti că ego-ul 
face parte din condiţia umană şi să ai compasiune pentru tine şi pentru 
ceilalţi pentru situaţia neplăcută în care vă aflaţi cu toţii. 

Accepti că ai un ego, iti ierti comportarea care vine de la ego şi faci 
tot posibilul să nu-ţi dai frâu liber oricăror porniri. Ceea ce iubeşti la tine 
este dorinţa ta de a-ţi stăpâni ego-ul şi de a încerca să fii mai bun, să te 
armonizezi cu bunătatea ta inerentă. 

Fii conştient de această bunătate. Observ-o în tine. Observă acel 
impuls de a fi bun şi plin de compasiune. Pe lângă comportamentul 
negativ al ego-ului, există şi acea bunătate acolo. Negativitatea ego-ului 
este setarea implicită a fiecărei fiinţe umane, calea minimei rezistenţe, 
căreia trebuie să i te împotriveşti. Ceea ce se opune căii minimei 
rezistenţe, acelei programări negative, acela eşti tu cu adevărat, Sinele 
misterios care trăieşte această viaţă, adevăratul tău Sine. Observă-l, 
recunoaşte-l, înţelege că acela eşti tu şi cine poţi fi tu, că nu esti ego-ul. 
Cu fiecare efort de a te alinia la bunătatea ta înnăscută, acea bunătate va 
fi tot mai mult adusă în faţă. Adevăratul tău Sine este adorabil, total 
demn de a fi iubit. Fii conştient de el. lubeşte-l. Apreciază bunătatea din 
tine şi din toţi ceilalţi, iar acest lucru singur va schimba lumea. 

Ca toate fricile, teama de a nu fi iubit este o iluzie. Este imposibil să 
nu fii iubit, pentru că este imposibil să nu iubeşti. Este la îndemâna 
oricui să iubească. Nimeni nu este atât de handicapat sau de lovit, încât 
să nu poată iubi. Da, dacă nu ai fost iubit în copilărie, ai un handicap în 
această privinţă, dar capacitatea de a iubi nu este niciodată complet 
dezactivată. 

Iubirea este o alegere. Poate că nu pare a fi o alegere, poate părea 
dificilă şi poate părea riscantă, dar este, totuşi, o alegere. Poţi 
întotdeauna alege să iubeşti. Şi, de fapt, vei descoperi că dragostea nu 
este deloc dificilă sau riscantă. Nu când te iubeşti pe tine şi pe ceilalţi eşti 
pus în pericol, ci când nu te iubeşti pe tine şi pe ceilalţi. Iubirea este cel 

mai sigur lucru şi este singurul lucru care chiar poate construi o viaţă 
frumoasă. 

Ca toate fricile, teama de a nu fi iubit se depăşeşte făcând lucrul cel 
mai înfricoşător pentru ea: să iubeşti. Fă o investigaţie interioară ce te 
împiedică să îi iubeşti pe alţii, de ce nu numai că nu îţi exprimi dragostea, 
dar nici nu o simţi în interiorul tău. Întreabă-te: „Cum mă blochez să-mi 
exprim iubirea? Ce mi-e teamă că se va întâmpla dacă-mi exprim 
dragostea? Cum mă împiedic singur să simt iubirea din mine? Ce mi-e 
teamă să nu se întâmple dacă voi simţi dragostea?” Meditează ceva timp 
la aceste întrebări. Noteaza-ti răspunsurile şi apoi analizează-le. Vei 
descoperi falsitatea gândirii şi a programării tale inconştiente. 

Oricine iubeşte, dar nu toată lumea este conştientă de această 
dragoste. Mulţi se simt morţi pe interior, incapabili să iubească sau să 
simtă ceea ce simt alţii. Desigur, acest lucru nu este deloc adevărat. 
Credeţi că dragostea nu există şi, tocmai de aceea, nu o simtiti. Această 
credinţă este o profeție care se împlineşte de la sine. 

Nu simtiti iubirea pentru că, în copilărie, ati căpătat obiceiul de a 
reprima iubirea, de a o nega şi de a nu vă permite să o simtiti. Dragostea 
era prea dureroasă. Era dureros să aveţi dragoste pentru oamenii care v- 
au speriat sau v-au facut să vă simtiti rau. Ar fi trebuit să vă înveţe 
dragostea, dar v-au învăţat contrariul: V-au învăţat să vă temeti să iubiţi. 
V-au învăţat să nu aveţi încredere în acest sentiment. V-au învăţat că 
dragostea doare şi acum vă este frică să iubiţi. 

Pentru a învinge această frică, trebuie să intelegeti că dragostea este 
mântuirea voastră, nu ceva de care să vă fie frică. Trebuie să vă lăsaţi să o 
simtiti. Trebuie să incepeti să observați că dragostea există deja in voi şi 
ce anume senzaţie vă dă. Descoperiti cum este experienţa iubirii şi apoi 
acordati-i toată atenţia. 

Orice este udat de atenţie înfloreşte. Asta e valabil şi în privinţa 
fricii. Temerile oamenilor devin atât de credibile pentru că le-au hrănit 
cu atenţia lor. Le-au dat viaţă. Acum trebuie să daţi viaţă iubirii din voi 
căutând-o, armonizându-vă cu ea şi neîmpiedicându-vă să o trăiţi. 
Spunându-i “da” în loc de “nu”, ea va începe să înflorească în voi. 

Numai voi puteţi face această muncă. Nimeni altcineva nu poate 
simţi dragostea în locul vostru. Eu nu pot decât să v-o arăt şi să vă dau 
aceste instrucţiuni, dar în cele din urmă, voi trebuie să alegeţi să-i daţi 


Isus vorbeşte: Despre învingerea fricii şi dezvoltarea încrederii pag. 40 


viata, să lăsaţi iubirea să trăiască, să permiteti iubirii să fie simțită şi 
exprimată. Acest lucru poate părea greu de făcut (mintea face ca totul să 
pară dificil), dar nu este greu. Odată ce aţi ales, veţi vedea că dragostea a 
fost acolo tot timpul, asteptand să o observați. Iubirea se bucură când o 
descoperiţi. Îngerii se bucură de descoperirea voastră. 

Noi toţi vă îndemnăm să vă aliniaţi cu dragostea, pentru că acesta 
este scopul vieţii pe Pământ. Câştigătorii jocului vieţii sunt cei care învaţă 
să iubească. Desigur, toată lumea învaţă în cele din urmă să iubească, 
deoarece jocul vieţii este aranjat să vă înveţe acest lucru. De aceea este, 
de fapt, uşor să învăţaţi să iubiţi: Forţele ce conduc universul doresc acest 
lucru pentru voi mai mult decât orice altceva şi vor face tot ce este 
necesar pentru a vă ajuta să învăţaţi să iubiţi. Din spate vă împinge Forţa 
universului când, în sfârşit, parasiti frica şi deveniți tovarăşi de nădejde 
cu dragostea.» 

Capitolul 5 


Frica de sărăcie 





«Toată lumea are această frică, dar numai unii sunt afectaţi de ea 
într-o aşa măsură încât să le modeleze viaţa. Pe unii, această teamă îi 
determină să pună banii mai presus de orice: fericire, relaţii, familie, 
chiar şi munca pe care ar dori să o facă. Ei îşi aleg profesia mai degrabă 
după salariu, decât pe alte criterii. Preferă siguranţa în locul propriei lor 
fericiri, crezând că siguranţa îi va face fericiţi. Dar siguranţa nu este sursa 
fericirii. Cum ar putea fi? Siguranţa este doar un alt ideal de neatins 
pentru care se luptă ego-ul. 

Cei care pun banii pe primul loc, de obicei, obţin bani, dar de multe 
ori în detrimentul altor lucruri, cum ar fi dragostea, onestitatea şi alte 
comportamente etice. Când banii devin Dumnezeul lor, atunci valorile 
morale vor avea de suferit. Aceştia sunt indivizi pentru care, adesea, 
scopul scuză mijloacele, care nu au scrupule, care se slujesc doar pe ei 
înşişi şi nu îi respectă pe cei de care profită. Asta-i opera ego-ului. 

În mod ironic, aceşti indivizi, indiferent de cât câştigă, nu se simt 
niciodată suficient de siguri, deoarece ego-ul nu va avea niciodată destul 
pentru a se simţi în siguranţă. Siguranţa nu vine din deținerea unei 
anumite sume de bani, ci din interiorul fiinţei, din sentimentul de 
încredere în viaţă şi în sine. Deoarece ego-ul este incapabil de o astfel de 
încredere, identificându-te cu el, niciodată nu te vei simţi în siguranţă. 
Aceşti indivizi par a fi conduşi de lăcomie, dorind din ce în ce mai multe 
lucruri sau putere, dar, de fapt, ceea ce îşi doresc cu adevărat este să se 
simtă în siguranţă, o dată pentru totdeauna, să simtă că au strâns 
suficient pentru a se putea odihni. Dar acest lucru nu se va întâmpla 
niciodată dacă rămân în starea egotică de conştiinţă. 

Alţi oameni care sunt influenţaţi de frica sărăciei, adesea, nu 
dobândesc destul şi abia se descurcă financiar, din cauză că această frică 
împiedică adesea crearea unei vieţi satisfăcătoare şi prospere. O astfel de 
viata ar necesita un anumit risc şi încredere, ceea ce îi sperie. Aceste 
persoane aleg şi rămân în locuri de muncă pe care le urăsc, care nu li se 
potrivesc, deoarece se tem că, dacă ar face ceea ce-şi doresc, nu-şi vor 
mai putea plăti facturile. Această teamă duce la o viaţă plină de trudă şi 

limitări, în locul vieţii pe care sunt sortiti să o trăiască. Zi de zi, fac o 
muncă ce nu le place, dar nu văd altă variantă, din cauză că le este frică 
să tatoneze şi alte opţiuni. 

Daca nu tatonati şi alte posibilităţi, acestea, cu siguranţă, nu se vor 
manifesta. Frica îi împiedică pe oameni să ducă o viaţă care i-ar face 
fericiţi. O astfel de viaţă îi aşteaptă pe toţi. Nimeni nu este destinat unei 
vieţi pe care nu vrea să o trăiască. Oamenii înşişi decid să ducă o viaţă 
nesatisfăcătoare, din cauză că se tem să caute fericirea. Ei îşi dau fericirea 
pentru siguranţă şi protecţie, dar aceasta este o falsă dihotomie, o alegere 
inutilă, care nu trebuie făcută, dar care este totuşi mereu făcută de cei 
care nu au încredere că pot avea şi fericire, şi bunăstare materială. 

Orice om se naşte cu un scop al vieţii. Uneori, acest scop nu are nicio 
legătură cu cariera, dar chiar şi atunci, viaţa îţi va susţine cumva 
eforturile. De exemplu, dacă Inima te înseamnă să fii un artist, atunci 
viata te va sprijini fie direct în acest sens, fie iti va oferi oportunităţi de 
muncă adecvate sau alt sprijin pentru a face artă. Viaţa nu oferă tuturor 
în mod egal: Unii oameni trăiesc pe picior mare din artă, dar majoritatea 
nu. Dar acesta nu este un motiv pentru ca să nu faci artă, dacă ea te 
încântă cel mai mult. 

Te afli aici pentru a îndeplini un scop şi îl poţi realiza urmandu-ti 
Inima. Viaţa te va sprijini într-un fel sau altul, dacă iti urmezi Inima. De 
asta poţi fi sigur. De ce-ar alege sufletul un scop şi apoi nu ar oferi sprijin 
pentru realizarea lui? Acesta este târgul pe care l-aţi făcut cu Dumnezeu, 
să zicem aşa: „Eu voi încerca să-mi îndeplinesc scopul vieţii, iar Tu mă 
vei îndruma şi îmi vei arăta căi de a-l realiza. Dacă îmi pierd busola, vei 
face tot ce poţi pentru a mă ajuta să-mi regăsesc calea.” 

Ceea ce se opune acestui târg este credinţa ta că răspunsurile la 
întrebarea cum să-ţi duci viata vin de la vocea din capul tău. Aceasta este 
o presupunere generală la nivelul actual al evoluţiei omenirii. Omenirea 
nu s-a trezit îndeajuns din mintea egotică primitivă pentru a-şi da seama 
că aceasta nu este un ghid de încredere, ci un ghid fals; şi de aici, toată 
suferința de pe Pământ. 

Însă destul de mulţi şi-au dat seama că există o altă cale, şi au existat 
întotdeauna învățături care au arătat că Inima este calea. Aceasta este o 
învățătură destul de avansată, deoarece Inima este mai subtilă şi mai 

nuanţată decât mintea egotică, mai dificil de interpretat şi de înţeles şi, 
prin urmare, este nevoie de mai mult curaj ca să o urmezi. 

Mintea egotică se preocupă numai de siguranţă şi protecţie. Este acel 
aspect primitiv al fiinţei umane legat de supravieţuire, dar pentru că este 
atât de învechit, se pare că ego-ul nu mai este chiar atât de util, nici 
măcar pentru supravieţuire. Ego-ul este rupt de realitate, de momentul 
prezent, deci nu-ţi oferă o corectă îndrumare ce să faci clipă de clipă. Mai 
mult decât atât, ego-ul este rupt şi de Inimă şi, prin urmare, nu ştie nimic 
despre planul sufletului tău, plan pe care Inima îl modelează şi te 
orientează după el. 

E normal să-ţi doreşti ca Inima să-ţi îndrume viaţa, deoarece ea are 
harta, planul. Ego-ul nu are nicio hartă, deşi se preface că ar avea. 
Născoceşte un plan condus de valorile sale, care sunt siguranţa şi 
protecţia, nicidecum iubirea, fericirea, unitatea şi bunăstarea generală. 
Dacă vei urma mintea egotică, s-ar putea foarte bine să capeti mai multi 
bani, dar este puţin probabil să obţii împlinire, fericire, dragoste şi pace, 
deoarece ego-ul habar n-are de acestea. Pe de altă parte, daca-ti urmezi 
Inima, răsplata este împlinirea, fericirea, dragostea şi pacea. Iar pentru 
că Inima îţi va furniza ceea ce ai nevoie atunci când o urmezi, vei avea 
parte de tot sprijinul necesar în viaţă. 

Sprijinul în viaţă poate veni într-o varietate de moduri: printr-o 
moştenire, un loc de muncă, un cadou, un împrumut sau un grant, o 
relaţie sau un talent al tău. Şi pentru că împlinirea ce vine din urmarea 
Inimii este propria sa răsplată, nu vei simţi prea multe nevoi materiale 
pentru a fi mulţumit, în comparaţie cu marile nevoi materiale solicitate 
de planurile ego-ului. 

Unii dintre cei mai nenorociţi oameni de pe Pământ nu sunt 
neapărat săracii, aşa cum v-aţi putea aştepta, ci cei foarte bogaţi, dintre 
care mulţi şi-au pierdut legătura cu adevărata sursă de fericire şi pace, şi 
aleargă în roata hamsterului, adică luptă mereu pentru mai mult şi mai 
bine, dar nu simt niciodată că ar avea destul. Adâncirea în perpectiva şi 
în obiectivele ego-ului duce adesea la dependențe — față de mâncare, 
cumpărături, alcool, droguri, sex — care ajută la calmarea nefericirii şi la 
suportarea stresului creat de presiunea constantă de a obţine mai mult. 
Bogăția materială nu va aduce niciodată mulţumire. Multumirea vine 

numai din alinierea cu Inima, iar avutiile materiale adeseori o împiedică, 
deşi nu întotdeauna. 

Şi sărăcia poate împiedica oamenii să se alinieze cu adevărata lor 
natură. Multi sunt prea epuizați, temători, persecutați sau plini de 
amărăciune pentru a-şi găsi pacea în situaţii dificile. Cu toate acestea, 
sărăcia este ceva relativ şi, în mare parte, o stare de spirit. O lipsă de 
bani, în sine, nu provoacă nefericire. Mulţi care nu au aproape nimic sunt 
totuşi fericiţi, pentru că sunt în legătură cu ceea ce au: dragoste şi viaţă. 
Cei mai fericiţi sunt cei care au reuşit să-şi păstreze Inima deschisă, 
lăsând dragostea să curgă liber către ceilalţi şi spre viaţă, în ciuda 
circumstanțelor. Iubirea pe care o simt şi relaţiile pe care le au îi susţin si 
sunt o sursă de fericire şi mulţumire. Şi asta le este adeseori suficient. 

Secretul lor este că sunt recunoscători pentru darul vieţii şi pentru 
ceea ce au, şi că nu dau atenţie la ceea ce nu au. Fericirea este, în mare 
măsură, o chestiune de a te focaliza pe ceea ce ai şi nu pe ceea ce nu ai. 
Din contră, nefericirea este o stare de spirit în care te concentrezi pe ceea 
ce nu ai şi treci cu vederea sau reduci importanţa a ceea ce ai. 

Nu există niciun motiv să vă temeti de sărăcie, chiar dacă o simtiti în 
prezent. Ca orice frică, sărăcia este o idee, un concept. Nu există sărăcie. 
Poţi să fii, dar nu poţi fi sărac. „Sunt sărac” este o poveste tristă care te 
va întrista dacă o crezi. Ce înseamnă sărăcia pentru tine? Ce crezi că 
spune sărăcia despre tine? În răspunsul la această întrebare se găseşte o 
mare parte din suferinţa aşa-numitei sărăcii. 

Modul cum resimtiti experienţa de a nu avea multi bani depinde de 
atitudinea voastră faţă de viaţă şi de relaţia cu voi înşivă şi cu ceilalţi, nu 
de suma de bani din contul bancar. Şi vă pot garanta că cei care 
relationeaza din dragoste vor atrage oamenii şi oportunităţile de care au 
nevoie pentru a se descurca şi chiar de a prospera. 

Oamenii nu au nevoie de atât de multe din punct de vedere material 
pentru a supravieţui şi a fi fericiţi. Dar astăzi, în lumea voastră modernă, 
mulţi cred că au nevoie, aşa că chiar simt nevoia de a avea mai mult. Nu 
ştiu să fie fericiţi cu mai putin. Ei cred atât de mult în minciuna că banii 
aduc fericirea. Ei suferă pentru că nu pot ţine pasul cu vecinii. Suferă din 
cauză că viaţa lor nu arată aşa cum ar trebui sau cum ar vrea ei să arate, 
ceea ce este în mare măsură efectul a ce le spune televiziunea şi alţi 
promotori de cultură că ar avea nevoie şi că ar trebui să-şi dorească 

pentru a fi fericiţi. Prin urmare, atunci când nu au aceste lucruri, se simt 
nefericiti. Când crezi că nu poţi fi fericit decât dacă ai un lucru, aceasta 
este o profeție care se împlineşte de la sine: nu vei fi fericit decât dacă îl 
vei avea, pur şi simplu, pentru că aşa crezi tu, că nu poţi fi fericit în lipsa 
lui. 

Dar nu lucrurile sau lipsa lor îi face pe oameni fericiţi sau nefericiti, 
ci, mai degrabă, ideile lor despre ce spun aceste lucruri despre viaţa şi 
identitatea lor. Ce ar însemna pentru tine dacă ai avea foarte puţini bani? 
Ar însemna că eşti „un ratat”, fără succes în viata, un eşuat, un prost, că 
nu vei fi iubit niciodată, că nu vei avea prieteni? Ce semnificaţie dai 
faptului că nu ai bani sau o maşină frumoasă sau o casă? Idei precum 
„ratat”, „eşuat”, „neiubit” şi aşa mai departe sunt concepte sau poveşti 
despre sinele fals. 

Aceste concepte nu au nimic de-a face cu cine eşti cu adevărat. Sunt 
etichete pentru imaginea de sine din capul tău — nici măcar nu 
corespunde neapărat cu ceea ce cred alţii despre tine. Dacă le arăţi altora 
că eşti puternic, încrezător şi bun, aşa se vor gândi la tine. Dacă eşti 
aliniat cu sinele tău cel mai bun, pe acela îl vor vedea. Ei te pot privi ca pe 
un ratat sau ca pe un sărac doar dacă tu însuţi te percepi în felul acesta. 

„A fi sărac” nu este o identitate pe care majoritatea oamenilor să şi-o 
dorească. Nimeni nu vrea să fie sărac şi nimeni nu este sărac. Asta-i doar 
o etichetă. Orice om este mult mai mult decât contul lui bancar. Chiar 
dacă ai fi cea mai săracă persoană de pe planetă, „a fi sărac” nu trebuie să 
fie identitatea ta. Tu nu eşti sărac, ci fiul sau fiica unui Tată opulent. Eşti 
bogat în daruri interioare, în potenţial şi în capacitatea de a iubi. Asta îi 
face pe toţi bogaţi. Identifică-te cu adevărata ta natură, nu cu concepte 
false, precum cel de “sărac”. 

Lipsa banilor îţi stârneşte alte frici, cum ar fi frica că nu vei 
supravieţui şi că nu vei fi iubit şi acceptat de alţii. Dar te asigur că, dacă 
eşti sortit să supravietuiesti, atunci viata va găsi o modalitate de a te 
sprijini. Şi te mai asigur că nicio inimă iubitoare nu a rămas vreodată 
neiubită pentru că ar fi avut prea puţin din punct de vedere material. 
Unii dintre cei mai strălucitori oameni de pe această planetă — multi 
călugări, de exemplu — sunt venerati pentru dragostea şi stilul lor de viata 
simplu. Voi sunteţi acest Sine strălucitor. Cand vă dezbracati de falsa 

identitate, aşa cum fac călugării, aceasta este ocazia de a vi se revela perla 
de mare preţ dinăuntrul vostru. 

Fie ca dragostea să fie valuta voastră. Atunci toată lumea va fi la fel 
de bogată. Iubirea este cea importantă şi nimeni nu are lipsă de dragoste. 
Este cel mai mare dar şi cea mai mare resursă din viaţă. 

Majoritatea oamenilor de pe planetă şi instituţiile voastre sunt 
conduse de ego şi de valorile sale, după cum exemplifică materialismul 
occidental, motiv pentru care planeta voastră are atâtea probleme. 
Efortul ego-ului de a obţine mai mult şi mai bine vă înghite resursele şi 
nu face pe nimeni mai fericit. Majoritatea oamenilor din ţara voastră au 
mult mai mult decât au nevoie şi încă vor mai mult. Dacă oamenii ar 
împărtăşi cu alţii ceea ce le rămâne după satisfacerea nevoilor lor de 
bază, ar exista hrană mai mult decât suficientă şi alte resurse pentru toţi. 

Dar, aşa cum vă este vouă dificil să ieşiţi din starea egotică de 
conştiinţă, tot aşa este dificil pentru rasa umană în ansamblu. Dar iată ce 
se întâmplă şi trebuie să se întâmple pentru ca toţi să trăiască într-o lume 
mai bună sau chiar să mai existe o lume. Vă aflaţi acum în mijlocul unei 
schimbări de conştiinţă, care, parţial, are loc ca urmare a unei necesităţi. 
Problemele din lumea voastră creează şi vor continua să creeze suferinţa, 
care este adesea necesară pentru a trezi oamenii din vechile lor 
obisnuinte şi a-i împinge către un nou mod de a fi. Sperăm că acest lucru 
se va întâmpla mai devreme decât mai târziu. 

Sărăcia este un concept, o idee care va face să vă temeti. Toate 
temerile sunt doar idei: fantezii despre un posibil viitor înfricoşător, care 
nu este real. Ideile sau poveştile despre ce înseamnă să fii sărac sau să nu 
ai banii pe care îi doreşti vă sperie. Vă gândiţi: „Nu vreau asta”. Dar ce 
înseamnă „asta”? 

Chiar ştiţi cu adevărat cum este să nu ştii de unde-ti va veni 
următoarea masa? Puţini dintre voi, cei care citiţi sau ascultați ce spun 
aici, ştiu de fapt cum este să simţi asta. Atât de binecuvantati sunteţi şi vi 
se poartă de grijă! Vă folosiţi de faptul că există oameni care mor de 
foame sau sunt fără adăpost pentru a vă speria singuri că vi s-ar putea 
întâmpla şi vouă, deşi pare puţin probabil. 

Dacă este în planul sufletului să trăiţi acest tip de limitare ca un 
mijloc de evoluţie, atunci cu siguranţă că aşa va fi; iar dacă nu este în 
plan, nu-l veţi trăi. Întotdeauna aveţi parte de experienţa potrivită pentru 

creşterea sufletului vostru. Nu există greşeli, iar provocările precum 
sărăcia nu sunt pedepse, ci instrumente de învăţare. Dacă nu aveţi nevoie 
de acea lecţie, nu o veţi avea. Sărăcia, ca orice altă provocare, este o 
ocazie de a descoperi cum este să fii în această situaţie dificilă şi să 
descoperi singur resursele interioare şi exterioare disponibile pentru a te 
sprijini în această experienţă şi pentru a te ajuta să înveţi şi să creşti prin 
ea. 

Sărăcia, la fel ca toate provocările, poate scoate la iveală fie ce-i mai 
bun în oameni, fie ce-i mai rău — este o alegere. La fel ca in orice 
provocare, când vezi că nu ai bani, ai ocazia de a face alegerea corectă: să 
alegi dragostea în locul fricii, încrederea în locul deznădejdii, optimismul 
în locul pesimismului, tăria sufletească în locul amărăciunii. 

Provocările sunt teste concepute pentru a vă învăţa ceva, pentru a vă 
învăţa să faceţi alegerea corectă, cea care, în cazul unei dificultăţi, vă va 
duce la acceptare, pace şi iubire în loc de blamare, amărăciune şi 
victimizare. Toată lumea învaţă o lecţie similară, iar cei care fac alegerea 
corectă sunt învățătorii tuturor. 

Rostul vieţii este dragostea. Fiecare experienţă este concepută 
pentru a vă apropia şi mai mult de iubire, acceptare, compasiune şi 
înţelepciune. Însă dacă alegeţi să vă apropiaţi de partea negativă a vieţii, 
asta-i alegerea voastră. Sunteţi liberi să o alegeţi, dar rezultatele nu vă 
vor plăcea. Viaţa vă conduce în direcţia în care trebuie să mergeţi, dându- 
vă mai multe satisfacţii când faceţi alegerea corectă. Pacea şi fericirea 
sunt mai plăcute decât nefericirea şi victimizarea. 

Atunci, de ce nu aţi alege întotdeauna pacea? Natura umană este 
guvernată de un ego, care este proiectat să aleagă frica în locul iubirii. 
Pentru a trăi un rezultat mai bun, trebuie să învăţaţi să vă stapaniti ego- 
ul. Stăpânirea ego-ului este următorul pas în evoluţia umanităţii. Acest 
pas trebuie făcut şi deja se face, dar încă este dificil să faceţi alegerea 
corectă. Voi tocmai daţi naştere unei noi stări de conştiinţă, iar asta nu-i 
uşor, ba chiar este destul de dureros, căci continuaţi să suferiti din cauza 
vechilor presupuneri şi înţelegeri greşite. Dar omenirea va ajunge acolo. 

La fel ca în cazul tuturor temerilor, antidotul fricii de sărăcie este 
încrederea. Ce crezi despre viata? Ai încredere în viata? Crezi ca viata iti 
oferă ce ai nevoie? Crezi că forţele spirituale iti ghidează evoluţia şi te 
ajută să înveţi şi să cresti, sustinandu-te în acest sens? Ce crezi că se află 

în spatele vieţii? Nimic? Bunavointa? Răul? Acestea sunt întrebări 
importante. Credintele tale despre viata contează. Ele creează un anumit 
climat interior, o lentilă prin care priveşti lumea, care îţi va face drumul 
ori mai uşor, ori mai greu. 

Dacă crezi că nu există nicio forţă binevoitoare în spatele vieţii, că 
viata nu are niciun scop sau plan, iti va fi greu să ai încredere în viata şi 
probabil că vei recădea în starea implicită. Vei avea încredere în ceea ce 
iti spune vocea din capul tău despre viata — că viata ar fi cumplită şi nu te 
poţi baza pe ea. Iti vei crede fricile, iar fricile tale iti vor modela viata. 

Dar nu trebuie s-o facă. Să-ţi laşi fricile să-ţi modeleze viata este o 
alegere. La un moment dat, în această viaţă sau când ea se va sfârşi, vei 
descoperi că nu este o alegere care duce la fericire şi pace. Iar motivul 
este că temerile tale sunt o minciună, şi când laşi o minciună să-ţi 
guverneze viata, vei suporta consecinţe urâte. 

În schimb, când laşi adevărul să-ţi conducă viata, ea va înflori şi vei 
fi fericit. Adevărul despre viaţă este o veste bună: În spatele vieţii stau 
bunătatea şi bunăvoința. Asta trebuie să descoperi. Viaţa este bună! Si vei 
descoperi acest adevăr crezând în el sau măcar acceptându-l ca pe o 
posibilitate, care apoi te va ajuta să vezi că este adevărat. Eşti sortit să 
descoperi că viaţa este bună, dar poate că, mai întâi, trebuie să ai 
încredere că este bună, înainte de a descoperi direct acest lucru. Dacă 
crezi că viaţa este periculoasă, întâmplătoare şi fără sens, îţi va fi mult 
mai dificil să îl descoperi. 

Frica este duşmanul iubirii, iar încrederea este antidotul fricii. Aveţi 
încredere în dragoste, credeţi în dragoste şi practicati iubirea. Iar când 
practicati iubirea, veţi începe să aveţi încredere în viata. Practicati 
dragostea în locul fricii. Spun „practicaţi”, deoarece frica este implicită, 
iar pentru a vă împotrivi setării implicite şi a o slăbi este nevoie de 
practică: de alegere. 


Trebuie să alegeţi dragostea în locul fricii, încrederea în locul 
neîncrederii, deschiderea mentală în locul închistării şi îngustimii minţii. 
Când sunteţi deschişi să descoperiţi că viaţa este bună, veţi observa 
bunătatea, sprijinul, ajutorul, abundența. Când nu sunteţi, le veţi trece cu 
vederea şi vă veţi simţi lipsiţi, goi, săraci. Aceasta este starea egotică. 
Setarea implicită este să te simţi golit, separat şi neavând îndeajuns. Dar 
asta-i o minciună şi sunteţi aici pentru a vă trezi din această minciună.» 

Capitolul 6 


Frica de eșec 





«Ca şi în cazul fricii de sărăcie, frica de eşec tinde să se manifeste în 
două moduri: fie înspăimântând oamenii şi limitandu-i, fie împingându-i 
neîncetat să obţină succesul material mai presus de orice. Mulţi dintre 
oamenii cei mai “de succes”, în sensul convenţional al cuvântului, sunt 
mânaţi de frica de eşec şi de ceea ce ar însemna acesta pentru imaginea 
lor de sine, identitatea lor (sinele fals). Eşecul înseamnă pentru ei 
anatema, astfel încât depun mari eforturi pentru a obţine succesul 
material pe care ei — ego-urile lor — îl doresc atât de mult. 

Ego-ul stă la baza fricii care alimentează pofta în sine de bani şi 
succes. Alţii, care nu sunt cuprinşi de frica de eşec a ego-ului, pot fi şi ei 
îndemnați, dar de Inima lor, pentru a-şi îndeplini obiectivele sufletului. 
Pe ei nu îi stimulează achiziţiile materiale şi ideea de „a avea succes”, ci 
entuziasmul de a duce la bun sfârşit ceea ce au venit să îndeplinească 
aici, pe Pământ. 

Există două feluri de succes. Unul este succesul financiar şi material 
evident: succesul în ochii lumii, adică în ochii ego-ului. Pentru a realiza 
acest lucru, trebuie obţinute lucrurile pe care le pretuieste ego-ul, cum ar 
fi puterea, respectul şi recunoaşterea din partea altor ego-uri, bogăţia şi 
capcanele materiale aduse de bogăţie. Toate acestea se amplifică pe ele 
însele: Bogatii devin mai bogaţi, după cum se spune. Acesta este un fel de 
succes. 

Celălalt tip de succes este ceea ce caută cei care nu sunt la cheremul 
ego-ului lor. Ei urmează îndemnurile misterioase şi subtile ale Inimii, 
care vă determină pe fiecare dintre voi să realizaţi ceea ce sufletul vostru 
şi-a propus să facă în această viaţă şi pentru care ego-ul este adesea un 
obstacol. 

Urmărirea şi realizarea planului sufletului este însoţită de fericire 
adevărată, împlinire, dragoste şi un sentiment de bunăstare. Confortul 
material obişnuit poate exista sau nu, dar de obicei nu lipseşte, de vreme 
ce fericirea, iubirea şi împlinirea sufletească generează o stare interioară 
foarte magnetică, ce atrage spre voi în mod natural sprijinul şi 
oportunităţile care vă favorizează la modul practic. 

Contează cu adevărat cum definiti succesul! Definiţia voastră a 
succesului determină cum vă va arăta viaţa şi ce fel de succes veţi obţine. 
Dacă definiti succesul după cum o face ego-ul, veţi urmări acel tip de 
succes, iar celelalte alegeri vor concorda cu acest obiectiv. De exemplu, 
veţi dori să stabiliţi relaţii cu cei care vă pot ajuta să urcați pe scară, cei 
care au câştigat deja ceva bogăţie şi putere. În relaţiile cu sexul opus, 
probabil că veţi alege parteneri care să vă îmbunătăţească imaginea şi 
statutul social în fata celor care deja au “reuşit în viata”. De obicei, cei pe 
care îi atrageti ca parteneri sunt şi ei interesaţi de succes sau, cel putin, 
de succesul vostru. „Cine se aseamănă se adună”, se spune. 

Dacă puneţi accent pe succesul material şi cei din jur fac acelaşi 
lucru, atunci veţi da mai puţină atenţie altor valori sau obiective. Iar 
obiectivele voastre vor părea a fi cele „corecte”, deoarece nimeni din jur 
nu vă contrazice. Din perspectiva sufletului, este bine şi aşa. Există o 
vreme pentru toate şi o vreme pentru urmărirea obiectivelor ego-ului. 
Dacă vă aflaţi în acea etapă, atunci voi şi toţi cei din jur veţi învăţa 
aceleaşi lecţii şi veţi avea experiențe similare în ceea ce priveşte 
materialismul, succesul şi fericirea. 

Cei care urmăresc bogăţia şi puterea materială, de fapt, caută 
fericirea şi se aşteaptă să o găsească în succes. Dar oare este ea acolo? 
Ceea ce descoperă cei mai mulţi este că succesul singur nu este suficient 
pentru a-i face fericiţi. Când realizezi un obiectiv pentru care ai muncit, 
apare un anumit fel de fericire: o uşurare şi un mare “ura!”. Este o 
senzaţie grozavă, dar acel sentiment nu durează niciodată prea mult şi va 
reapare din ego vechiul sentiment că ai nevoie şi doreşti ceva mai mult 
sau mai bun. 

Adevărata fericire este diferită de acea fericire temporară şi 
incitantă. Este mai profundă, mai satisfăcătoare şi mai adevărată, adică 
nu vine şi pleacă. Fericirea este esenţială pentru ființa umană. Poate că 
cea mai profundă dorinţă, în afară de a supravieţui, este să fii fericit. De 
aceea, oamenii vor să fie iubiţi. A iubi şi a fi iubit înseamnă a fi fericit. În 
afară de supravieţuire, toată lumea caută fericirea. 

Vocea din capul tău, ego-ul, se preface că ştie ce te va face fericit şi 
cum să obţii asta. Dar vocea din capul tău, de fapt, te face nefericit, mai 
ales starnindu-ti dorinţe. Când vrei ceva ce nu ai, nu te simţi prea bine. 
Dorintele te fac să nu fii mulţumit de viata aşa cum este ea. 

Apoi vocea din capul tău îţi oferă soluţii la dorinţele pe care chiar ea 
le-a creat: „Ai nevoie de mai mulţi bani. Ai nevoie de un corp mai bun. Ai 
nevoie de o relaţie. Ai nevoie de o maşină mai scumpă. Trebuie să te poţi 
mişca.” Strategiile sale sunt nesfârşite, dar nu-ţi aduc niciodată ceea ce 
vrei cu adevărat. Nu duc niciodată la adevărata fericire — la mulţumire. 

Ego-ul nu vrea, de fapt, să găseşti adevărata fericire, aşa că te trimite 
pe piste false. Misiunea ego-ului nu este să te facă fericit, ci să te alerge 
de la o dorinţă la alta. Aşa te menţine implicat. De asemenea, foloseşte 
frica: Te convinge că vei fi nefericit — vei avea un eşec în viata — dacă nu îi 
urmezi sugestiile şi nu obţii ceea ce spune el că ar trebui să-ţi doreşti. 
Foloseşte frica de nefericire, frica de eşec şi alte frici pentru a te 
determina să-l asculti. 

Cei care caută succesul de dragul succesului fug de frica eşecului. Se 
tem că vor fi nişte ratati, când, de fapt, nimeni nu ar putea fi vreodată un 
ratat. „Sunt un ratat” este doar un gând în capul cuiva, nu ceva real sau 
adevărat. „Eşecul” este doar o idee, de care nu-i cazul să te temi. 

Şi trebuie să ne întrebăm: Un eşec în ochii cui? Cei cărora le este 
frică să nu fie nişte ratati îşi imaginează că ceilalţi îi judecă şi îi evaluează 
conform unor standarde şi nu vor să se facă de râs. Propria lor imaginaţie 
îi sperie şi îi face să sufere. Au învăţat acest lucru în copilărie. Au fost 
evaluati la şcoală şi evaluati de părinţii care se aşteptau si le cereau să 
aibă succes. 

Probabil că şi părinţii se temeau de eşec şi se străduiau din răsputeri 
să reuşească. Ei doar voiau ceea ce credeau că este cel mai bine pentru 
copiii lor. Sau poate că părinţii erau nişte ratati în ochii altor ego-uri şi, 
prin urmare, şi în ochii copilului lor, iar ego-ul copilului nu vrea acum să 
sufere aceeaşi soartă. Ideea este că frica de eşec se întipăreşte în 
copilărie, din cauză că se pune un accent prea mare pe succesul material. 
Pentru un copil, acest lucru poate face ca succesul şi eşecul să pară o 
chestiune de viaţă şi de moarte. 

De fapt, de ce anume se tem oamenii când se tem de eşec? La baza 
fricii de eşec se află teama de a nu supravieţui şi, în al doilea rând, teama 
de a nu fi iubit. Dar ce este, de fapt, eşecul? De fapt, nu există niciun 
lucru numit eşec. Este doar un alt concept. Este ireal, intangibil, o 
imaginaţie, o teamă. 

Cum arată eşecul pentru tine? Ce înseamnă pentru tine eşecul? Ce 
înseamnă pentru identitatea ta dacă eşuezi? Înseamnă oare că tu eşti un 
eşec? Tu eşti un prost? Tu eşti incompetent? Tu eşti nebun? Sinelui fals 
nu-i place să fie privit în acest mod. Dar numai sinele fals poate fi astfel. 
În schimb, Sinele tău adevărat este liber de toate etichetele, toate 
imaginatiile şi poveştile. Adevăratul tău Sine doar-este. Nu este vreun 
ceva anume. 

Adevărul este că eşecul face parte din viaţă. Este încorporat în viaţă. 
Aşa învaţă oamenii. Este imposibil ca oamenii să nu dea greş — şi o fac 
deseori. Când înveţi să canti la pian, vei apăsa şi clapa greşită. Când 
înveţi să citeşti, te vei bloca la un cuvânt nou. Când vrei să devii un 
alergator de atletism, vei pierde în fata alergătorilor mai experimentați. 
Eşecul face parte din procesul de a obţine succesul. Eşecul este necesar 
pentru succes. Nu poţi avea unul fără celălalt. 

Dacă nu suporţi eşecul şi dacă îţi iei greşelile la modul personal, 
adică dacă crezi că ele spun ceva despre tine („Eu sunt un eşec”), nu vei 
putea deveni bun la ceea ce faci. Cei care au cel mai mare succes sunt 
aceiaşi care au eşuat cel mai mult, deoarece eşecul este necesar pentru o 
mare reuşită. Perseverezi în pofida dificultăţilor, eşecurilor şi înveţi din 
ele. Ceea ce înveţi din eşecuri te face să ai succes, în orice domeniu. 

Acelaşi lucru este valabil şi pentru succesul material. Cei care fac din 
el obiectivul lor principal progresează prin dificultăţi, îşi menţin 
obiectivul şi fac tot ce este necesar pentru a-l atinge. Singura problemă ar 
putea fi acel „Fă orice-i nevoie”, când nu sunt apreciate şi alte lucruri care 
pot aduce adevărata fericire. Dar asta face parte din lecţiile fiecărui 
suflet. 

Odată învăţate acele lecţii, sufletul va alege cu mai multă 
înțelepciune şi nu va mai fi păcălit de valorile şi obiectivele superficiale, 
cum sunt materialismul şi puterea. Aceasta este o etapă prin care trec 
toate sufletele şi, de obicei, sunt însoţite şi de alte suflete într-un stadiu 
similar al evoluţiei. 

După acea etapă, probabil că obiectivele voastre vor fi ceva mai 
importante, mai puţin superficiale. Veţi dori să fiţi fericiţi sau liberi sau 
mai iubitori, iar nişte succes ar prinde şi el bine. 

Totuşi, unii dintre voi s-ar putea să vă autolimitati din teama de eşec 
şi, în loc să căutaţi din toate puterile ceea ce vă face Inima fericită, va 

feriti să vă asumaţi riscuri sau să faceţi ceea ce v-ar plăcea cu adevărat, 
din cauză că vă este frică să nu vă faceţi de râs sau sa esuati. Si aşa că 
ramaneti in zona voastră de confort. Această frică de eşec vă poate vlăgui 
şi deprima şi, oricum, diminuează fericirea. 

Frica de eşec poate fi o profeție autoimplinita: de ceea ce vă temeti 
nu scapati, pur şi simplu, pentru că v-aţi temut. Acest mecanism este 
valabil pentru toate fricile şi iată cum funcţionează: dacă vă este frică de 
eşec sau de orice altceva, această frică vă poate paraliza şi limita, din 
cauză că vă alungă curajul, încrederea şi perseverenta. Frica creează un 
climat interior demoralizant, o perspectivă negativă, ceea ce face dificilă 
atingerea obiectivelor nu doar ale ego-ului, ci, şi mai important, ale 
sufletului pentru prezenta viaţă. 

Cei care reuşesc şi sunt cu adevărat fericiţi au încredere că îşi pot 
atinge obiectivele, sunt dispuşi să persevereze şi să facă ceea ce este 
necesar, indiferent de dificultăţile pe care le întâmpină sau de aşa- 
numitele eşecuri şi au curajul să-şi urmeze Inima, adevărata pasiune, 
ceea ce iubesc. Frica alungă pasiunea oamenilor, strălucirea lor, şi 
elimină pofta de viata. Această pasiune, strălucire şi curaj sunt adevăratul 
vostru Sine, Inima care vă conduce în viata. Dacă nu o ascultați şi nu o 
urmaţi, ci vă ascultați mintea egotică, există puţine şanse pentru o 
fericire adevărată. 

Aveţi menirea să fiți fericiți! Asta vrea Tatăl pentru voi. Aceasta 
include să fiţi mulţumiţi de viata, de modul cum vă petreceti timpul, 
inclusiv de modul în care vă câştigaţi existenţa. Dacă vă este frică să 
încercaţi ceva nou sau diferit, din cauză că s-ar putea să nu reusiti, atunci 
asta vă poate împiedica să vă descoperiţi noi talente şi plăceri despre care 
nici nu stiati că există. 

Sufletului îi place să exploreze lucruri noi. Lui Dumnezeu îi place sa 
exploreze lucruri noi! Dacă vă feriti să încercaţi lucruri noi, s-ar putea sa 
nu aflaţi niciodată la ce sunteţi cu adevărat buni, ce v-ar plăcea cu 
adevărat, ce vă face Inima să cânte. 

Eşecul nu este ruşinos, dar ar fi o ruşine, într-un fel, să nu vă trăiţi 
viata din plin, din cauză că vă este teamă că nu veţi reuşi sau că alţii vor 
râde de voi sau vă vor evita. Ce vă împiedică să încercaţi ceva ce v-ar 
plăcea să faceţi, dacă chiar vă împiedică ceva? De ce anume vă este frică? 

Dacă frica este problema, atunci este foarte important să vă puneţi 
aceste întrebări şi să examinati cu atenţie răspunsurile. Ele sunt ideile 
care vă pot împiedica să vă bucurati de o mai mare fericire. Sunt doar 
nişte idei. Fricile sunt doar nişte idei, iar ideile sunt puternice doar dacă 
le credeţi. 

Şi acum, să vorbim despre fericire. Ea nu se găseşte în siguranţă, 
protecţie, bani, confort sau în vreunul dintre obiectivele egotice 
obişnuite. Toate lucrurile pe care ego-ul te determină să le dobândeşti nu 
sunt cu adevărat fericirea. Nu prea te mulţumesc. Ceea ce te mulţumeşte 
este să trăieşti viaţa pe care eşti sortit să o trăieşti — să fii acela care ai 
venit să fii. Ai aflat ce anume ai venit să fii? Ştii ce vrei? Ştii ce iti face 
Inima fericită? La ce bun să-ţi depăşeşti temerile legate de eşec, dacă tot 
ce obţii este doar succesul material? 

Sinele fals poate fi vindecat, iar această vindecare poate duce fie la 
un ego de succes, fie la o ființă umană mai reuşită. Eşti o ființă umană. 
Eşti menit să îţi descoperi esenţa fiinţei, întreaga fiinţă: adevărata 
fericire. Teama de eşec poate împiedica asta, dar la fel şi căutarea 
succesului de dragul succesului. Frica de eşec şi dorinţa de succes sunt 
cele două fete ale aceleiaşi monede. Au acelaşi rezultat: lipsa de 
împlinire, care nu este ce aşteaptă oamenii când caută succesul. Ei 
presupun că, totodată, vor dobândi împlinire şi fericire, dar oare le 
dobândesc?! 

În ideea de succes este cuprinsă automat şi ideea de fericire. Ce este 
succesul fără fericire? Este, într-adevăr, pustiu. Dacă succesul nu aduce 
fericire, atunci ce anume o aduce? Vestea bună este că poţi fi fericit cu 
sau fără succes în sensul lumesc. De fapt, succesul lumesc împiedică 
adeseori găsirea adevăratei fericiri, deoarece timpul şi energia pentru 
îndeplinirea scopurilor sunt limitate. Ce vrei cu adevărat? Presupun că 
vrei fericirea adevărată. Care ce înseamnă? 

Cei care au găsit adevărata fericire ştiu ce este. Ei ştiu când au gasit- 
o, pentru că se iveşte un sentiment de „Aaa!”, de întoarcere Acasă în 
sfârşit, odată pentru totdeauna. Recunosc că asta au căutat, asta şi-au 
dorit mereu. 

Este posibil să nu cunoşti acest sentiment şi, prin urmare, te vei 
mulţumi cu ceva mai puţin. Continuă. Continuă să cauţi fericirea 
adevărată până când o vei găsi. Adevărata fericire este, de asemenea, un 

sentiment de iubire, senzaţia de a ajunge acasă, de apartenenţă, de a fi în 
pace şi de a fi imbratisat de viata — de a fi iubirea şi a fi iubit. Aceasta este 
fericirea maximă. Nu există ceva mai bun. 

Deci, cum s-o capeti? Adevărata fericire nu o obţii în modul obişnuit. 
Dacă, pentru a căpăta fericirea ego-ului, depui eforturi, în schimb, pentru 
fericirea adevărată, nu trebuie să te străduieşti, ci să faci exact invers: să 
te odihnesti. În sfârşit, te poţi odihni, fiindcă ai ajuns la destinaţie si esti 
sigur de asta. În sfârşit, poţi doar-să-fii. 

Experienţa fericirii adevărate este repaosul, iar calea de a „obţine” 
adevărata fericire este doar a te odihni, doar-a-fi. Toată acea agitaţie, 
luptă şi schimbare erau încercările falsului sine de a găsi fericirea, în 
timp ce fericirea adevărată era deja aici dintotdeauna. 

Fericirea a fost aici tot timpul prin simpla ta existenţă, fără toate 
ideile, convingerile, dorinţele şi temerile sinelui fals. Când le abandonezi 
pe astea — renunti la ele — atunci ceea ce obţii în schimb este adevărata 
fericire, liniştea şi un sentiment de plenitudine, completitudine, 
mulțumire. Cât de amuzant este faptul că această fericire este „obţinută” 
nefăcând lucrurile pe care ego-ul obişnuieşte să le facă pentru a se 
bucura — adică oprindu-te si doar-fiind! 

Asta-i ceva ce ego-ul nu-ti va sugera niciodata sa faci. El propune o 
multime de solutii la nefericirea pe care tot el o creeaza, dar doar-a-fi nu 
este printre ele. Si asta, pentru ca ego-ul dispare atunci cand te lasi doar- 
sa-existi, neavand niciun plan sau program. 

Nu trebuie să fii de succes, frumos, puternic sau bogat. Să fii ceva 
sau cineva solicită multă muncă, este atât de obositor şi, în cele din urmă, 
nu te împlineşte. Când eşti atât de ocupat încercând să devii acele 
idealuri, nu-ţi mai rămâne timp pentru doar-a-fi, a te scufunda în tihna 
de doar-a-fi — să nu fii nimeni, ci adevăratul tau Sine. Când renunti la 
toate ideile despre cine eşti, te simţi aşa cum eşti cu adevărat. 

Ego-ul nu prea vrea să faci asta. Treaba lui este să te fugărească în 
cerc, să te tina ocupat cu ce-ţi dă el de făcut. Concepte precum succesul şi 
eşecul aparţin sinelui fals şi sunt un mod prin care ego-ul te ţine captiv. 
Nu există succes sau eşec sau orice alt concept. Nu poţi deveni niciodată 
un concept, cum ar fi succesul. Nu vei ajunge niciodată acolo, deoarece 
conceptele sunt imaginare, iar ego-ul schimbă întotdeauna regulile 
jocului. Conceptele sunt îmbrăcămintea pe care şi-o pune sinele fals. Ele 

dau viata sinelui fals şi astfel te împiedică în mod natural să trăieşti 
perfecțiunea adevăratului tău Sine. 

Dar acesta este planul ego-ului — de a te determina să încerci să fii 
acel cineva pe care şi-l închipuie el că ar trebui să fii. Da, ego-ul are un 
plan. L-a conceput pentru a se menţine la conducere. Asta poate părea 
diabolic şi poate că este. Dar ego-ul este ceea ce este şi trebuie acceptat ca 
atare. Totuşi, odată ce-ai aflat asta despre el, îşi pierde puterea de a te 
conduce în direcţii care nu-ţi aduc mulţumire. Cum ar putea să te 
mulţumească sau să te facă fericit încercarea de a fi acela care nu poţi fi 
niciodată? Este ca şi cum ai urmări un miraj: Mirajul rămâne de neatins, 
orice ai face. 

Cine este acel tu care poate alege între obiectivele ego-ului şi 
altceva? Cine este cel care ia în considerare şi evaluează adevărul? Cine 
este cel care ştie deja adevărul despre fericire şi adevărul despre care 
vorbesc eu aici? 

În interiorul fiinţei tale, ştii adevărul şi ştii cum se simte adevărata 
fericire. E ca şi cum ai fi uitat şi începi să-ţi aminteşti adevărul. Te-ai 
pierdut în visul ego-ului, în lumea iluzorie a lui „Trebuie să am asta, că 
dacă nu...” Ai crezut acele minciuni, dar minciunile nu pot fi menținute la 
nesfârşit şi, până la urmă, vor fi recunoscute ca fiind nişte minciuni. În 
cele din urmă, ele sunt demascate. 

Este timpul să descoperi minciunile pe care ţi le-a spus mintea şi să 
te eliberezi de ele. Te eliberezi de minciuni, pur şi simplu, văzând că sunt 
nişte minciuni. Asta-i tot. Atunci poţi descoperi ce este adevărat, să te 
adancesti în adevăr. Cine esti tu cu adevărat? Eşti persoana care se luptă, 
se străduieşte şi nu este niciodată suficient de bună, care trebuie să aibă 
ceva pentru a fi fericită? Sau eşti acel ceva ce este conştient de toată acea 
strădanie şi nefericire? 

Cum este acel ceva care conştientizează? Face vreun efort acel ceva 
când conştientizează sau există doar conştiinţă pură? Cum anume este 
această conştiinţă? Nu-i aşa că este simplă, necomplicata, de nedefinit, 
tăcută, liniştită? Acea senzaţie subtilă de constienta, care este atât de 
nebăgată în seamă, este cine eşti cu adevărat! Nu eşti personajul pe care 
îl observi. Tu eşti cel ce observă personajul. 

Personajul este sinele fals, creat din gânduri despre tine. Dar cine 
eşti tu cu adevărat, acel ceva care este conştient de personaj, nu are 

gânduri, ci, pur şi simplu, conştientizează şi trăieşte orice trăieşti tu, fără 
reacţii, opinii, judecăţi sau poveşti, cum ar fi: „Sunt un ratat”. Adevăratul 
sine este, pur şi simplu, existenţa: „Eu sunt”, fără niciun alt atribut 
suplimentar care să o definească. Această conştiinţă permite şi acceptă 
orice se întâmplă în interiorul şi în jurul personajului. Este un spectator 
amabil, plin de compasiune, care este îndrăgostit de viaţă şi de orice 
experienţă, deşi nu este, de fapt, nici persoană, nici lucru. 

Pentru majoritatea oamenilor, această conştiinţă dispare în somnul 
profund şi apare din nou în starea de veghe, dar este acolo tot timpul, 
până la moarte, când va părăsi corpul. Această conştiinţă este ceea ce 
animă corpul, este conştientă de experienţe şi înregistrează experienţele. 
Când se retrage din corp la moarte, corpul este părăsit ca o coajă goală, 
iar conştiinţa continuă în alte dimensiuni. 

Acesta eşti tu, cel adevărat. Foloseşti mintea pentru a funcţiona, dar 
nu eşti cel ce gândeşte. Nu există niciun gânditor! Gândurile se întâmplă, 
dar nu i se întâmplă cuiva anume. Se pare că ele ar fi gândurile tale, că tu 
le gândeşti, dar acel tu este sinele fals, adică nimic real. Tu eşti cu 
adevărat conştiinţa pură, care are şi alte nume, conform calităţilor sale: 
dragoste, pace, nemişcare, tăcere, neant, vacuitate. 

Constiinta este forţa vieţii care animă corpul-minte. Tu eşti aceasta 
forţă vitală, care este conştientă şi experimentează viaţa. Nu e cuprinsă în 
interiorul corpului, dar nici în afara corpului. Nu este nicăieri, dar este 
pretutindeni. Este aceeaşi forţă a vieţii care insufleteste şi pătrunde tot ce 
înseamnă viaţă. Este Dumnezeu. 

Eu sunt doar un mesager al adevărului, nu sunt Dumnezeu mai mult 
decât voi. Dar mi-am dat seama de imanenta lui Dumnezeu mai mult 
decât au făcut-o majoritatea pământenilor. Nu vreau închinarea sau 
adorarea voastră. Ceea ce vreau este să vă daţi seama de propria voastră 
dumnezeire şi să venerati şi să sarbatoriti viata împreună cu mine. Acesta 
este destinul vostru. Poate că mi-am împlinit destinul un pic mai 
devreme decât voi, dar asta nu înseamnă nimic. Nu există ierarhie în 
Unime. Cu toţii întruchipăm şi provenim din acelaşi „ceva”: esenţa 
divină. 

Pentru a reveni la subiectul nostru, ce înseamnă succesul pentru voi? 
Cum se măsoară? Cum arată? Cum se simte? Răspunsul diferă de la 
persoană la persoană şi e altul chiar şi în diversele momente ale aceleiaşi 

vieţi. Definiţia voastră a succesului se schimbă mereu. A cui este 
definiţia? Şi cine o schimbă? Crezi că este definiţia ta şi că tu o schimbi, 
dar cine este acest tu? Te-ai trezit într-o dimineaţă şi ai decis să-ţi 
schimbi definiţia succesului? 

Aceste gânduri, aceste definiţii ale succesului şi orice alt concept nu 
sunt decise de tine, ci apar în tine şi pentru tine. Pur şi simplu, se 
întâmplă. Gândurile se întâmplă. De unde vin ele? Se pare că vin de la 
tine, dar este uşor de observat că n-ai avut nicio legătură cu apariţia lor. 

Dacă nu ştii de unde au venit, atunci se poate avea încredere în ele? 
De obicei, vrei să cunoşti sursa de unde provine ceva înainte de a stabili 
dacă este de încredere sau nu. Dacă nu ştii sursa, atunci nu ştii nici dacă 
gândurile tale sunt demne de încredere. Pur şi simplu, presupui că sunt. 
Cine este cel ce presupune că sunt de încredere? 

Odată ce începi să pui la îndoială tot ce presupuneai despre minte, 
castelul din cărţi de joc, care este sinele fals, începe să se prăbuşească. 
Sinele fals nu rezistă la investigaţie, aşa că, pentru a se menţine, ego-ul 
trebuie să te împiedice să-l investighezi. Face acest lucru mai ales prin 
frică. Sinele fals se menţine cu ajutorul fricii. Dacă cineva ar striga: 
„Foc!”, nu te-ai opri ca să pui la îndoială credibilitatea acelei persoane; 
doar ai reacţiona imediat. Şi exact aşa te împiedică ego-ul să te indoiesti 
de gândurile care apar. Vocea din capul tău strigă mereu: „Foc!”. 

De asemenea, ego-ul te împiedică să îţi investighezi gândurile, 
prezentandu-ti gânduri care dau senzaţia că ar exista o problema si 
vorbind cu autoritate despre cum să rezolvi acea problemă. Dacă cineva 
ar veni la tine şi ti-ar spune: „Avem o problemă, dar ştiu cum s-o rezolv”, 
probabil că ai spune: „Bine, care este soluţia ta?” şi l-ai asculta, mai ales 
dacă persoana respectivă vorbeşte cu convingere. 

Ego-ul se pricepe foarte bine să vorbească cu autoritate. Ar trebui să 
te îndoieşti de cineva care este o autoritate? Bunul simţ spune că nu. 
Deci, eşti păcălit de propria ta minte, din cauză că ai încredere. Ai 
încredere în mintea ta. Ai încredere în ea mai mult decât în orice altceva, 
pentru că asta este setarea ta implicită ca fiinţă umană. 

Când mintea ta egotică îţi spune că a avea succes material sau că a fi 
frumos sau că a fi puternic este calea spre fericire, o crezi. Iar apoi iti 
spune cum să realizezi acel lucru. Din moment ce toţi ceilalţi ascultă şi ei 
de vocea din capul lor, care spune lucruri similare, sfaturile sale par de 

încredere. Dar acesta este cazul orbului care conduce orbii. Toată lumea 
are încredere în acelaşi escroc şi mulţi se tem să pună la îndoială felul în 
care trăiesc toţi ceilalţi. Cine eşti tu pentru a te îndoi de felul în care 
trăiesc toţi ceilalţi? Exact. Cine eşti tu? 

Din fericire, au existat întotdeauna şi dintre aceia care s-au îndoit de 
gândirea convenţională şi care au avut curajul să afirme că “Împăratul e 
în pielea goală”. Este nevoie de curaj pentru a pune la îndoială şi este 
nevoie de curaj pentru a merge împotriva mulţimii. Dar care ar fi 
alternativa? Fără a pune la îndoială, omenirea se va pierde în suferinţă, 
se va rătăci din cauza îndrumării prosteşti a ego-ului. Dar nu asta trebuie 
să fie soarta umanităţii. Viaţa este mult mai binevoitoare. Poate că 
fiinţelor umane li s-au distribuit nişte cărţi de joc proaste, dar încă este 
posibil să câştige — ba chiar inevitabil — dar va fi nevoie de o oarecare 
claritate a viziunii. 

Fiecăruia dintre voi vi s-a dat curajul şi clarviziunea de care aveţi 
nevoie pentru a vă găsi drumul către fericirea adevărată. Atât de 
binevoitoare este viaţa! Şi acesta este destinul vostru. Ca să câştigaţi în 
viata procedati ca pentru a câştiga în orice joc: trebuie să fiți inteligenţi. 
Trebuie să gândiţi în afara cutiei. Trebuie să fiți dispuşi să riscati şi să fiţi 
diferiţi şi să puneţi întrebări. Cei care au succes, în adevăratul sens al 
cuvântului, sunt cei care observă minciunile minţii egotice. Au succes, 
deoarece, ca urmare a investigaţiei lor, au câştigat premiul suprem: 
fericirea, pacea, multumirea şi dragostea. 

Eşecul în a vedea adevărul, în a vedea minciunile, duce la suferinţă, 
iar suferința duce, în cele din urmă, la vederea adevărului. Deci, nu aveţi 
cum să nu reusiti în jocul vieţii. Este conceput pentru a vă ajuta să vedeţi 
adevărul. A vedea adevărul despre viaţă este singurul succes real, iar 
acum l-aţi văzut! Acum tot ce trebuie să mai faceţi este să continuaţi să 
realizaţi adevărul în fiecare moment. Dacă esuati într-un moment, viata 
vă oferă o altă şansă în momentul următor. Prin aşa-numitul eşec — care 
nu-i altceva decât bunătatea vieţii, care vă modelează şi vă îndreaptă spre 
dragoste şi pace — sondati mintea din ce în ce mai bine, până când nu va 
mai păcăleşte niciodată. Şi aceasta este iluminarea, povestea cea mai de 
succes dintre toate.» 

Capitolul 7 


Frica de bătrâneţe 





«Frica de bătrâneţe este o altă teamă de viitor care îi bântuie pe 
multi. Întrucât „bătrâneţea” este un concept relativ, ca toate conceptele, 
trebuie analizată ce înseamnă pentru tine. Ce sens dai ideii de 
îmbătrânire? Ce convingeri ai despre ea? Ce presupui despre ea? Că te va 
face urât? Slab? De neiubit? Înseamnă că vei fi nefericit? Că vei avea o 
existenţă tristă? Incapabil de a face unele lucruri? Că vei fi dat la o parte? 
Considerat ca fără valoare? Toate aceste idei sunt nişte concepte ireale, 
neadevărate. Nu există aşa ceva ca „urât”, „slab”, „de neiubit” şi aşa mai 
departe. Acestea sunt poveşti pe care ţi le spui despre tine, care te fac să 
suferi, deşi nu-i nevoie să suferi. 

Acestea sunt doar câteva dintre ideile pe care le poţi avea despre 
bătrâneţe. Este important să-ţi identifici şi examinezi ideile greşite, ca să 
te eliberezi de ele. De ce să-ţi laşi viata modelată de astfel de minciuni? 
Niciuna dintre ele nu este adevărată şi nici nu trebuie să fie, dar dacă 
crezi puternic în vreuna dintre ele, ele pot deveni profeţii autoîmplinite. 
Cel puţin, te vor împiedica să fii fericit. 

De exemplu, dacă crezi că batranetea te face urât, vei simţi că devii 
urât pe măsură ce îmbătrâneşti. Vei crede în povestea „Sunt urât”. 
Povestea aceea iti dă o stare groaznică şi, atunci când te simţi aşa, 
dragostea şi bunătatea nu se vor revărsa cu uşurinţă de la tine către 
ceilalţi (şi, deci, nici către tine), ceea ce, de asemenea, dă o senzaţie 
cumplită. Si se creează un cerc vicios: Devii exact ce ţi-e frică: Te simţi 
urât la interior, iar povestea aceea, „Sunt urât”, devine adevărată, cel 
putin ca experienţă interioară. 

Astfel de convingeri şi credinţe despre bătrâneţe sunt transmise din 
generaţie în generaţie. Nu le-aţi inventat voi, dar nu trebuie să devină şi 
credinţele voastre. Societatea voastră în ansamblu, ca şi colectiv, vă 
prezintă imagini ale anilor finali ai vieţii nu prea măgulitoare sau 
atrăgătoare. Şi totuşi, oare aceasta este experienţa reală a celor care sunt 
mai în vârstă? 

Pentru mulţi, ultimii lor ani sunt cei mai buni ani din viaţă, deoarece 
sunt mult mai înţelepţi, cu mai multă cunoaştere, mai experimentați, mai 

talentaţi, mai maturi din punct de vedere emotional şi mai dezvoltați 
spiritual decât au fost vreodată. Acesta este adevărul despre bătrâneţe: pe 
măsură ce îmbătrâniţi, deveniți mai buni sau, cel putin, este posibil să 
deveniți. Dacă învăţaţi să dati atenţie numai la beneficiile faptului de a fi 
trăit atâta cat ati trăit, la ceea ce ati câştigat, în loc să vă gândiţi că ati 
pierdut tinereţea şi că vă îmbătrâneşte trupul, atunci anii de pe urmă pot 
fi cei mai fericiţi. 

În cultura voastră, se pune mult prea mult accent pe aparente, ceea 
ce face ca să vă preocupaţi de îmbătrânire mai mult decât ar trebui. 
Aspectul nu este atât de important (decât dacă credeţi voi că este)! Se 
pare că, dacă corpul nu mai corespunde standardelor de frumuseţe, 
atunci viaţa voastră s-a terminat sau nu mai există nicio şansă de a fi 
fericiţi sau nu veţi mai fi puternici sau respectati sau... Completaţi voi 
lista. Câtă importanţă dati aspectului fizic? Ce vă imaginati ca vă oferă 
un corp tânăr sau frumos? 

Oamenii au impresia că îmbătrânirea înseamnă o pierdere a mai 
mult decât tinereţea. Fi presupun că înseamnă şi un deficit de distracţie, 
fericire, dragoste, putere, respect, sex, dezvoltare şi aventură. Asta ar fi, 
într-adevăr, trist. Dar, din fericire, nu este adevărat. Deşi este posibil să 
pierdeţi din puterea fizică şi unele abilităţi pe măsură ce imbatraniti, cine 
spune că aţi pierdut şi altceva? Este chiar discutabil că frumuseţea 
dispare odată cu vârsta. Ce este frumuseţea? Dacă vorbim despre 
frumuseţea interioară, de obicei, ea creşte odată cu vârsta, pe măsură ce 
sufletul începe să strălucească mai puternic prin vehiculul care este 
corpul. 

Ce este mai important pentru voi, atingerea sau menţinerea unui 
standard artificial de frumuseţe (care este o cauză pierdută) sau 
cultivarea frumuseţii interioare? Cele două nu trebuie să se excludă 
reciproc, dar de multe ori aşa se întâmplă. Un accent prea mare pe 
frumuseţea exterioară diminuează adesea cultivarea calităţilor interioare, 
cum ar fi dragostea, pacea, acceptarea şi compasiunea. 

Deşi oamenii îşi doresc în mod natural atât frumuseţea interioară, 
cât şi cea exterioară, cele două rareori sunt simultane. În tinereţe, sunteţi 
înzestrați cu un corp tânăr şi o frumuseţe exterioară, iar în ultimii ani, 
sunteţi înzestrați cu înţelepciune şi frumuseţe interioară. Pe măsură ce 
tinereţea se estompează, înțelepciunea şi frumuseţea interioară continuă 

să înflorească. Aceasta este ordinea naturală a lucrurilor. Şi este 
bunăvoința vieţii. Sunteţi răsplătiți în ultimii ani cu înţelepciune. 
Bucurati-va de ea! Apreciati fiecare etapă a vieţii pentru ceea ce vă oferă. 
Iubiţi ce aveţi! 

Dacă oamenii nu se blochează în poveştile şi credinţele lor 
condiţionate, viata găseşte modalităţi de a le scoate la iveală frumusețea 
interioară. Viaţa este foarte amabilă în acest fel: Oferă posibilitatea unei 
mai mari păci lăuntrice, iubiri, îngăduinţe şi intelepciuni, pe măsură ce 
trupul îşi diminuează performanţele. Dar dacă nu vă dezvoltați aceste 
calităţi interioare, este posibil să suferiti pe măsură ce corpul intra în 
declin. Iată cum Viaţa vă îndeamnă să cresteti pe direcţii care va sunt 
folositoare şi bune. 

La orice vârstă, trebuie să vă întrebaţi ce este mai important pentru 
voi: atingerea sau menţinerea unui standard artificial de frumuseţe sau 
depăşirea tuturor convingerilor şi condiţionărilor artificiale şi false care 
va tintuiesc în nefericire. Daca eşti unul care alege frumuseţea în locul 
unei asemenea dezvoltări, atunci mă îndoiesc că citeşti sau asculti asta. 
Iar dacă vrei evoluţie, dar tot suferi după frumuseţe, atunci asta-i şansa 
ta de a deveni mai liber. 

Ia treaba asta în serios. Intelege că a deveni o persoană mai bună 
aduce mai multe beneficii decât să arăţi mai bine, dacă chiar ar fi posibil 
să arăţi mai bine. Nu mai pretinde că ai putea sau ar trebui să arăţi mai 
bine decât acum. Asta-i mai mult o fantezie decât o realitate. Nu vei fi 
niciodată într-atât de tânăr sau de arătos, ca ego-ul tău să se relaxeze şi 
să fie fericit. Pentru fericire, trebuie să treci dincolo de telurile ego-ului la 
,obiectivele”, să zicem aşa, ale Sinelui tău mai profund, ale Vieţii care 
trăieşte prin tine. 

Batranetea este un catalizator pentru creşterea spirituală. La fel ca 
orice provocare şi schimbare, îmbătrânirea îi obligă pe oameni să 
găsească o modalitate de a fi fericiţi în ciuda acestor schimbări, deoarece 
cealaltă alternativă ar fi nefericirea. Dacă nu-ţi place ce se întâmplă cu 
corpul tau pe măsură ce îmbătrâneşte, examineaza-ti gândurile care te 
fac nefericit şi găseşte o modalitate de a accepta procesul de îmbătrânire. 
Este natural, normal şi inevitabil. Nu poţi face mai nimic în privinţa asta. 
Ego-ul pretinde că are mai mult control asupra îmbătrânirii decât are în 
realitate, dar acea credinţă, în sine, este o sursă de suferinţă. 

Schimbă-ţi atitudinea față de corpul tău. Raportează-te la el cu 
amabilitate, cu blandete şi cu recunoştinţă şi dragoste. Este un cadou 
care iti permite să trăieşti această viata. Fii recunoscător pentru 
frumuseţea pe care o ai şi pentru ceea ce corpul încă este capabil să facă. 
Examineaza-ti gândurile şi convingerile despre corpul care îmbătrâneşte 
şi treci dincolo de ele sau înlocuieşte-le cu credinţe pozitive şi o înţelegere 
mai profundă a adevărului, adică ceea ce vă ofer eu aici. 

Ca în cazul oricăror provocări, cheia pentru depăşirea provocării 
numite bătrâneţe este acceptarea: Accepti ceea ce este. Accepti că fiinţele 
umane îmbătrânesc şi accepti ceea ce este adevărat aici-şi-acum despre 
corpul tău. Este aşa cum este şi nu poţi face prea multe în acest sens. 
Trupul tău nu trebuie să fie altfel decât este şi, probabil, nici nu poate fi 
foarte diferit decât este. 

Oamenii deseori fantazează că şi-ar putea schimba aspectul mai 
mult decât este posibil, iar unii chiar depun mari eforturi pentru a se 
apropia de acele fantezii, dar cu un preţ mare pentru ei şi buzunarele lor. 
Încercarea de a te agăța de tinereţe sau de a lupta împotriva procesului 
de îmbătrânire este o sursă de suferinţă, din cauză că, oricum, viata îşi va 
urma cursul. Corpul va îmbătrâni şi tu vei muri. 

Dar ce anume nu moare? Câtă înţelepciune, iubire, compasiune şi 
acceptare îi vei aduce sufletului tău şi în viaţa viitoare, preluate din 
această viata? Anii finali, ba chiar şi cei de mai devreme, sunt perioada 
propice pentru cultivarea frumuseţii interioare. 

Alunga-ti ideea de îmbătrânire şi vei rămâne cu ideea de corp care se 
schimbă în mod natural. Poţi accepta că trupul tău se schimbă natural? 
Asta s-a petrecut dintotdeauna: Corpul tău se tot schimbă dintotdeauna. 
Îmbătrâneşte de la începutul vieţii. În privinţa acestui proces, oare ai 
putea doar să fii curios, în loc să te temi de el sau să fii supărat sau să i te 
împotriveşti? Nu scapă nimeni de el. 

De ce să te laşi tulburat de sentimente de frică sau supărare sau 
împotrivire, când sentimentele nu schimbă nimic? Aceste sentimente 
doar te fac nefericit şi atât. Iti irosesc pretioasa ta energie, viata ta 
pretioasa. Nu mai acorda acestor sentimente niciun gram de atentie! Nu 
sunt reale. Sentimentele tale sunt cauzate de gânduri ireale — gânduri 
care există doar în mintea ta. Însă există şi altceva aici — adevăratul tău 

Sine — care savurează viata aşa cum se desfăşoară ea. Viaţa nu poate fi 
altfel decât este. 

Chiar acum, în acest moment, eşti la fel de tânăr pe cât vei fi 
vreodată. Acesta este adevărul. Dar să trecem dincolo de concepte 
precum tânăr şi bătrân şi, pur şi simplu, să fim atenţi la ceea ce este 
adevărat  aici-şi-acum. Numai tu poţi observa. Pentru ce eşti 
recunoscător? Ce ai? Ce poţi face? Asta-i adevărat aici-şi-acum. 
Dacă rămâi focalizat pe aceste lucruri în fiecare clipă, nu ai cum să fii 
nefericit, indiferent de starea corpului. Şi oare nu asta înseamnă 
fericirea? Nu-i aşa că nu corpul este problema, ci teama sau convingerea 
că nu poţi fi fericit într-un corp bătrân? Ei bine, fii fericit acum! 

Fii fericit, observând ce te face fericit chiar aici-şi-acum. Oare cum ai 
putea fi vreodată nefericit dacă, în fiecare clipă, ai alege să observi doar 
ceea ce te face fericit? Oamenii îşi produc singuri nefericire, dând mare 
atenţie la temerile lor, la dorinţele lor şi pe ceea ce nu există aici-şi-acum. 
Se concentrează pe ceea ce percep ca lipsuri şi pe ceea ce doresc sau pe 
ceea ce cred că ar trebui sau ar putea fi aici-şi-acum. Aceasta este reţeta 
nefericirii, în caz că voiati să ştiţi. Este important să intelegeti cum vă 
creaţi nefericirea, astfel încât să puteţi opri acest proces, dacă vreţi, 
desigur. 

Nu toţi oamenii îşi dau seama că fericirea este sub controlul lor. 
Chiar şi atunci când aud asta, nu oricine va alege să fie fericit. În schimb, 
oamenii aleg, deşi în mare măsură inconştient, drama, fricile, dorinţele şi 
emoţiile negative create de vocea din capul lor. În definitiv, acesta este 
calea implicită a minimei rezistenţe. Este calea uşoară, deoarece nu cere 
să faci nicio alegere. 

Fericirea este o alegere împotriva a ceea ce este cel mai uşor. Cea 
mai uşoară alegere este să-ţi urmezi mintea şi să te laşi aruncat încolo si 
încoace de ea, deoarece nu necesită nicio conştiinţă, nicio conştientizare 
şi nicio alegere. Pentru ca această situaţie să se schimbe, trebuie 
dezvoltată şi exercitată un pic de voinţă pentru a face acea alegere. De 
obicei, această voinţă se dezvoltă numai în urma unei mari suferinţe, 
când se înţelege faptul că propria minte este cea care provoacă suferinţa. 
Aceasta este condiţia umană. 

Setarea implicită este frica. Fericirea, pe de altă parte, trebuie 
învățată. Acest lucru poate părea un aranjament nedrept. De ce n-ar 

putea toată lumea să fie fericită cu uşurinţă? Răspunsul nu este simplu. 
Trebuie să ne mulţumim cu faptul că înţelegem situaţia — şi apoi să o 
acceptăm. Să fii furios sau necăjit că aşa e viaţa, ar însemna să te 
bălăceşti în emoţiile ego-ului, iar asta nu duce nicăieri. În schimb, să 
accepti cum stau lucrurile în viata, in general, ca şi în viata ta personală, 
aceasta este calea spre fericire şi ieşirea din mlaştina fricii şi a altor 
emoţii negative. 

Nu trebuie să te temi de bătrâneţe, aşa după cum nu trebuie să te 
temi de nimic altceva. Frica este o stare mentală disfunctionala, care nu 
face decât să te ţină captiv în gândirea egotică şi nefericire. Dacă poţi 
înţelege adevărul despre această frică şi toate celelalte frici, atunci poţi fi 
fericit indiferent de vârstă. De fapt, probabil că vei fi mai fericit ca 
oricând, pentru că te vei simţi mai liber ca niciodată, şi despre asta-i 
vorba în acest joc al vieţii. Câştigători sunt aceia care sunt liberi să 
iubească şi să trăiască viata aşa cum este ea, fără toate acele minciuni si 
frici adăugate. 

Dacă dai atenţie adevărului şi nu mai crezi minciunile minţii egotice, 
vei fi mai fericit decât ai fost vreodată. Acesta este adesea rezultatul 
muncii anilor ultimi, dar ea nu trebuie să înceapă atunci. Începe acum, la 
vârsta pe care o ai. Orice vârstă ai avea, acum este momentul perfect 
pentru a începe să-ţi depăşeşti temerile şi să fii fericit. Fericirea 
întinereşte omul şi vei avea şi toate beneficiile înţelepciunii, experienţei 
şi talentelor pe care le-ai câştigat pe parcurs. Fă din fericire scopul tău şi 
nu-ţi va mai păsa de câţi ani ai, pentru că vei fi îndrăgostit de viata. 
Pierde-ti autocentrarea şi narcisismul ego-ului si îndrăgosteşte-te de 
viata! 

Acum, sa vorbim despre aspectul exterior. Multora nu le place cum 
arată când îmbătrânesc şi, totuşi, pe interior, oricine se simte neschimbat 
pe tot parcursul vieţii. Fiinţa care eşti nu se schimbă. Dar ţi-e greu să te 
uiţi în oglindă, din cauză că te aştepţi să vezi pe altcineva. Te aştepţi să 
vezi o persoană mai tânără, dar aceea a dispărut; acel corp a dispărut. 

Această aşteptare sau tendinţă de a compara cum arăţi acum cu felul 
cum arătai mai demult, asta-i sursa suferinţei. Totul se petrece în capul 
tău. Tu iti creezi această suferinţă. Păstrezi în minte o imagine despre 
cum crezi că ar trebui sau ai putea arăta sau cum ai arătat odată, şi suferi 
pentru că nu arăţi aşa. Indiferent de vârstă, acesta este motivul pentru 

care oamenii suferă din cauza aspectului lor. Suferă din cauza ideilor din 
mintea lor. 

Ideile greşite care vă fac să suferiti sunt că ar trebui, ati putea sau 
doriţi să aratati diferit fata de cum arătaţi. Asta e de-a dreptul o fantezie! 
Aceste “ar trebui”, “aş putea” şi “doresc” sunt nişte pretenţii: Ego-ul 
pretinde că viaţa ar putea sau ar trebui să fie cum îşi doreşte el. Ego-ul 
vrea ca viaţa să fie altfel decât aşa cum este. În zadar! Aceasta este 
minciuna fundamentală de la baza celor mai multe suferinţe. Când o veţi 
înţelege cu adevărat, veţi înceta să suferiti. Dar trebuie să o depistaţi de 
nenumărate ori, ceea ce nu este atât de uşor, căci această minciună 
pătrunde aproape în fiecare gând. 

Cea mai bună abordare este să treceţi dincolo de toate gândurile 
despre propria persoană, ceea ce vă va elibera de aceste minciuni şi 
concepţii greşite. Schimbati-va relaţia cu vocea din cap, acel flux nesfârşit 
de „eu”, „al meu” şi „mie”. Dacă încetaţi să mai credeţi această voce, nu 
veţi mai fi deranjati de ea. Aceasta este măiestria spirituală şi este nevoie 
de practică pentru a o obţine. La asta se referă iluminarea spirituală şi 
calea către iluminare. Deci, ati putea începe acum! 

Nu puteţi arăta altfel decât ca în acest moment. Acesta este adevărul. 
Unii dintre voi vor susţine că, dacă vă antrenați sau dacă folosiţi o noua 
cremă de fata sau în alt mod, puteţi să vă schimbaţi aspectul. Dar 
adevărul este că, în acest moment, nu puteţi arăta altfel. Sunteţi liberi să 
faceţi orice doriţi ca să schimbaţi sau să încercaţi să vă imbunatatiti 
aspectul, dar şi atunci, adevărul va fi că veţi arăta în acel fel şi nu altfel. 

Dar acum, dacă puteţi accepta ce este adevărat chiar acum, veţi fi 
fericiţi. Este posibil, şi chiar probabil, ca odată ce vă acceptaţi fizicul aşa 
cum este, să vă folosiţi timpul şi energia în moduri mai utile decât 
încercând să imbunatatiti aparențele. Când veţi scăpa de narcisism şi 
autocentrare, veţi fi mai fericiţi şi veţi avea mai mult timp şi energie 
pentru alte lucruri. 

Este important să-ţi dai seama că alegerile tale contează; contează la 
ce dai atenţie. Energia ta se îndreaptă acolo unde iti concentrezi atenţia. 
Dacă vrei să investeşti timp, energie şi bani pe aspectul exterior, vei avea 
mai puţin pentru alte lucruri care, poate, că sunt mai importante. Pur şi 
simplu, aşa stau lucrurile. 

Dacă te simţi nemulţumit de aspectul tău, atunci probabil că îţi vei 
investi timpul şi energia pentru a face ceva în acest sens. Dar dacă nu ai fi 
nemulțumit de aspect, ce altceva ai putea face cu timpul, energia şi 
atenţia ta? Nu-ţi lăsa mintea să te facă nefericit. Fă-te singur fericit şi vezi 
ce acţiuni tinde în mod natural să facă acea persoană fericită. 

Să mai vorbim puţin despre frumuseţe. Se pare că contează foarte 
mult. Dar oare chiar contează? Dacă se întâmplă să fii frumoasă, atragi 
multă atenţie pentru felul în care arăţi. Este chiar atât de dorit? Oare ce 
anume din fiinţa umană se simte atras de aparențele superficiale ale celor 
care îndeplinesc standardele de frumuseţe? Acesta este sinele 
condiţionat, sinele fals. Chiar vrei să fii cineva care stimulează dorinţele 
oamenilor, gelozia, comparatia cu propria persoană şi pofta carnală — 
adică ego-urile lor? Când călugărițele îşi tund părul şi îmbracă veşminte 
monahale, intenţia este de a le cultiva smerenia şi frumuseţea interioară. 
Dar tot ce-i cu adevărat necesar este să-ţi schimbi relaţia cu propria 
minte, nu părul şi hainele. 

Nu spun că n-ar trebui să fiţi frumoase. Dacă sunteţi, atunci acest 
lucru este menit să facă parte din experienţa voastră. Este atât un dar, cât 
şi o provocare. Fiecare dintre voi este pe atât de frumoasă pe cât trebuie 
să fiţi. Sunteţi perfect concepute aşa cum aratati. 

Dar dacă nu eşti atât de frumoasă pe cât ţi-ai dori, atunci de ce 
tânjeşti după o mai mare frumuseţe? Ce crezi că îţi va aduce mai multă 
frumuseţe? Dacă crezi ca-ti va aduce dragoste şi fericire, să ştii că nu-i 
deloc mai probabil să ţi le aducă decât dacă nu vei fi atât de frumoasă. 

Iubirea şi fericirea vin la cei care sunt frumoşi în interior. Propria lor 
dragoste şi fericire atrag spre ei o viata de dragoste şi fericire. A dori să fii 
frumos pe interior, să fii în armonie cu tot ceea ce este bun, este o dorinţă 
meritorie şi la îndemâna tuturor. De ce să cauţi ceva care nu poate fi atins 
şi care nu te va satisface niciodată, atunci când tot ce ai nevoie pentru a fi 
fericit este uşor de obţinut şi iti va aduce tot ce ţi-ai putea dori? 

Adevărul este că ceea ce ai nevoie pentru a fi fericit nici măcar nu 
trebuie obţinut, ci descoperi că a fost aici tot timpul. Descoperi 
frumuseţea interioară ascunsă de sinele fals. Această frumuseţe 
interioară este starea ta naturală. 

Frumuseţea interioară este descoperită dându-i atenţie. Focalizează- 
te pe iubire — pe a fi iubitor, pe a oferi dragoste, şi toate celelalte ti se vor 

da pe deasupra. „Căutaţi mai întâi împărăţia lui Dumnezeu...” „Împărăţia 
lui Dumnezeu este în voi.” Ce este împărăţia lui Dumnezeu altceva decât 
dragoste? Dumnezeu este iubire şi este înăuntrul tău, deoarece eşti făcut 
din dragoste şi pentru a iubi. Ai fost făcut după chipul lui Dumnezeu şi 
trebuie să depăşeşti blocajul iubirii, care este ego-ul. 

Nu te lăsa indus în eroare de dorinţele ego-ului. Sunt false. În 
spatele oricărei dorinţe se află o frică. Dorinţa şi frica merg mână în 
mână: iti doreşti ceva şi apoi te temi că nu vei obţine ceea ce iti doreşti. 
Te temi şi apoi iti doreşti ceva care să-ţi potolească acea teamă. Nu o poţi 
avea pe una fără cealaltă. 

Modul prin care-i menţinută iluzia, realitatea falsă — realitatea 
virtuală a minţii — este prin dorinţă şi frică. Te invarti în cerc, temandu-te 
şi încercând să-ţi îndepărtezi frica prin dobândirea a ceva, sau obţinând 
ceva şi apoi temandu-te că il vei pierde. Fii conştient de acest joc. Nu are 
niciun sfârşit. Dorinţa şi frica nu se termină. Ego-ul pretinde că are 
soluţia la frica şi dorinţa pe care tot el le creează, dar acea soluţie aduce 
doar mai multă frică şi dorinţă. 

Poţi renunţa la acel joc şi te poţi alătura jocului iubirii. Tot ce este 
necesar este să fii aici-şi-acum şi să spui “da” la orice există, exact aşa 
cum este. Jocul fricii şi dorinţei este un joc de “nu”: „Nu, nu vreau asta; 
în schimb, vreau aia.” Ego-ul este ca un copil capricios, care nu ştie ce-şi 
doreşte, dar cere mereu câte ceva şi nu-i niciodată mulţumit cu nimic. 

Cunoaste-ti ego-ul. Priveşte-l aşa cum este şi nu te va mai putea 
speria sau face nemulţumit. Ai deja tot ce ai nevoie în acest moment 
pentru a fi fericit, pentru că tot ce ai nevoie este o inimă iubitoare care 
spune “da” vieţii. Acum alege să fii pe pace cu privire la vârstă şi la orice 
altceva. Sufletul tău este fără vârstă şi fără preţ. Eşti menit să fii exact aşa 
cum eşti şi eşti foarte iubit exact aşa cum eşti.» 

Capitolul 8 


Frica de pierdere 





«Pierderea este o parte naturală a vieţii. Un mod mai adevărat de a o 
spune este „schimbarea este o parte naturală a vieţii”. Asta, pentru că 
„pierderea” este, de fapt, o poveste: „Am pierdut ceva”. Este un mod 
subtil în care ego-ul transformă schimbarea într-o poveste tristă. Ego-ul 
face ca experienţa impersonală a schimbării să devină personală, 
gândindu-se la ea ca la „pierderea mea”. Schimbarea se întâmplă în mod 
natural şi se întâmplă tuturor; nu este personală. Nu eşti persecutat 
personal, aşa cum deseori simte ego-ul. Se simte victimizat de schimbare: 
„Asta nu ar fi trebuit să se întâmple! De ce mie?" 

Desigur, nu negăm aici tristețea unei pierderi. Este firesc să fii trist 
când pierzi ceva sau pe cineva. Doar că ego-ul creează genul de tristeţe 
care persistă şi doare foarte mult. Pierderea a ceva sau chiar a cuiva nu 
trebuie să se simtă chiar atât de jalnic. Asta poate suna ca o blasfemie. 
Mulţi simt că nu ar onora dispariţia cuiva sau a ceva dacă nu ar fi trişti. 
Mărimea tristetii pe care o simte cineva după o pierdere este adesea luată 
ca indicator al dragostei sale pentru ceea ce a pierdut. Dar acest lucru, 
pur şi simplu, nu este adevărat. 

Chiar şi numai a pune sub semnul întrebării această credinţă 
stârneşte o mulţime de resentimente în oameni. Dar eu mă aflu aici 
pentru a vă elibera de durerea şi concepţiile greşite inutile ce stau la baza 
durerii, aşa că trebuie să vă spun adevărul — anume, ce este posibil in 
starea iluminată. Nu spun că cineva iluminat nu se simte niciodată trist, 
ci că acea tristeţe este diferită de ceea ce simt majoritatea oamenilor, 
deoarece persoana iluminată are o relaţie diferită cu acel sentiment şi cu 
toate sentimentele. Tristetea şi alte sentimente create de gândurile 
egotice persistă şi afectează persoana obişnuită mult mai mult decât îl 
afectează pe cel iluminat. 

În starea iluminată, sentimentele apar, aşa cum au făcut-o 
întotdeauna, dar omul nu se mai identifică cu ele într-un mod care să-i 
producă suferinţă. Fac aici o distincţie clară între tristeţea resimţită ca 
dureroasă şi tristeţea care nu este resimţită la fel de dureros. În starea 

iluminată, când apare tristeţea, o simţi pe deplin, dar nu devine tristeţea 
fiinţei umane obişnuite. 

Este dificil să descrii această diferenţă dacă nu ai simtit-o niciodată, 
dar voi încerca. Oamenii iluminati trăiesc sentimentul de tristeţe ca o 
senzaţie de tristeţe, o experienţă. Această experienţă intră în conştiinţa 
lor şi devine predominantă, iar apoi trece, ca o ploaie de vară. Şi ca la o 
ploaie de vară, pot apare chiar şi lacrimi, dar acele lacrimi nu sunt legate 
de o poveste. Se simt pure, purificatoare şi nu lasă reziduuri. Apoi 
tristețea, ca toate furtunile, se termină în mod natural, iar alte experienţe 
îi iau locul. Odată ce furtuna a trecut, sentimentul respectiv nu este cărat 
şi în alte momente. Tristetea poate apărea din nou în altă clipă, când este 
trăită din nou, pur şi simplu, pentru perioada relativ scurtă în care este 
prezentă. În acest fel, sentimentele nu sunt întărite, ci vindecate. 

Recunosc faptul că iluminarea este relativ rară şi că aveţi puţine 
modele ale acesteia. Eu am fost unul dintre modele. Şi totuşi, iluminarea 
este destinul tuturor. Aşadar, puteţi afla şi voi cum arată acea destinaţie, 
ca să vă puteţi îndrepta în direcţia respectivă. Eu nu vorbesc aici despre 
negarea sau suprimarea sentimentelor, ci, mai degrabă, de evoluţia 
naturală a sentimentelor în cadrul condiţiei umane. 

De obicei, ceea ce se întâmplă cu această emoție foarte naturală este 
că sentimentul pur de tristeţe se ataşează de nişte poveşti, care 
transformă sentimentul în ceva personal: „Eu sunt trist”. Însuşi limbajul 
exprimă această personalizare a sentimentului, care vă menţine 
identificaţi cu tristeţea. Cine este acel „eu” care este trist? Este sinele fals, 
pentru că ar fi imposibil ca Sinele adevărat să fie ceva, orice. Adevăratul 
Sine doar-este. Numai sinele fals poate fi trist. Imediat ce te-ai identificat 
cu un sentiment, trăirea lui devine o suferinţă reală. 

De fapt, tristeţea şi alte emoţii dau viaţă sinelui fals: Cine eşti tu? 
„Eu sunt trist”, şi acum ştii cine eşti. Te-ai autodefinit. Sinele fals a primit 
o definiţie. Pe de altă parte, adevăratul Sine trăieşte un sentiment 
continuu de uimire, dragoste, recunoştinţă şi bucuria vieţii. Dacă Sinele 
adevărat este ceva, el este trăirea acestor stări superioare. 

Ego-ul vrea două lucruri: primul, să fie trist, căci încearcă să 
amplifice tristețea prin poveşti, şi al doilea, vrea ca tristeţea să dispară. 
Ego-ul umple sentimentele cu poveşti şi te îndeamnă să le exprimi în 
mod dramatic, ceea ce le întăreşte şi mai mult, făcându-le să pară mai 

reale şi mai importante decât sunt de fapt. Iar apoi, ego-ul este 
nemulţumit de sentimentele pe care chiar el le-a creat. 

Manifestarea dramatică a sentimentelor şi exprimarea poveştilor din 
spatele sentimentelor este un mod prin care ego-ul încearcă să scape de 
ele. Mulţi cred că, spunându-şi poveştile, vor suporta mai bine acele 
sentimente, dar prin asta mai mult întăresc acele poveşti şi sentimente. 
Chiar şi multi psihoterapeuti provoacă ocazional mai mult rău decât aduc 
alinare, încercând să ajute oamenii să-şi proceseze sentimentele în acest 
fel deschis. 

Această exprimare dramatică este un lucru pe care oamenii iluminati 
nu-l fac, deoarece nu simt nevoia, căci ei nu-şi spun poveşti care să 
transforme tristeţea în sentimente ce ar necesita procesare. Ei trăiesc 
experiența simplă în momentul apariţiei tristeţii, care se disipează în 
mod natural dacă atenţia rămâne pe aici-şi-acum. 

Chiar şi într-un moment de tristeţe, se petrec mult mai multe decât 
senzaţia tristeţii, inclusiv alte sentimente, cum ar fi dragostea. Persoana 
iluminată este în contact cu iubirea şi perfecțiunea vieţii, care îi elimină 
orice posibilitate de a se împotrivi tristetii sau de a-şi spune povestea că 
“pierderea nu ar fi trebuit să se întâmple” sau vreo altă poveste. 

Când nu te împotriveşti unui sentiment prezent, ci doar îl trăieşti, 
sentimentul se schimbă in mod natural, iar viata merge mai departe. 
Sentimentul de tristeţe poate apărea din nou, chiar şi frecvent, dar atunci 
doar îl vei observa şi, prin asta, îl vei onora, iar acest respect arătat îl va 
face să se relaxeze şi să se degajeze de la sine. 

Dacă nu-ţi spui poveşti despre tristeţe, atunci ea nu va rămâne mai 
mult decât durata sa naturală de viaţă. Poveştile, chiar şi povestea „Nu ar 
fi trebuit să se întâmple”, ţin sentimentele în viaţă. Astfel de poveşti 
creează dureri emoţionale inutile. Acest lucru este înţeles şi văzut în mod 
clar de către cei iluminati, astfel că ei renunţă în mod natural la toate 
poveştile. Tocmai asta îi face nişte iluminati. 

După cum am spus, iluminarea este relativ rară şi este posibil să nu 
atingeti în această viata acel nivel de libertate şi detaşare de gânduri. Dar 
este totuşi important să vă îndrept în acea direcţie, mai ales că modul 
cum intelegeti şi abordati emoţiile vă fac adeseori să le suportati şi să le 
gestionati mai greu. Puteţi învăţa să practicati ceea ce fac cei iluminati. 

Aşa deveniți iluminati, înțelegând ceea ce au înţeles ei şi apoi practicând 
ceea ce fac ei în mod natural. 

Aşadar, iată ce trebuie înţeles: Tristetea apare în mod natural ca 
parte a condiţiei umane. Ea apare în mod natural în vremuri de pierderi 
şi trebuie simțită, deci respectată, lăsându-vă s-o simtiti fără a vă spune 
poveşti despre ea: observând-o şi apoi lăsând-o să se disipeze în mod 
natural, la timpul ei. Fiecare sentiment are o durată de viaţă şi trebuie să- 
i permiteti să trăiască şi apoi să-i permiteti să „moară” de moarte 
naturală. 

Dar vă vine greu să-l lăsaţi să dispară în mod natural, din cauză că 
ego-ul vrea să transforme acea tristeţe în ceva mai mult. Vrea să obţină 
ceva de la tristeţe: Vrea să obţină o identitate şi vrea să crească şi alte 
sentimente din ea! Furia, resentimentul, vina, autocompătimirea, 
răzbunarea, ura — nu veţi trăi aceste sentimente, dacă nu lăsaţi tristețea 
să-şi adauge nişte poveşti. Iniţial, tristeţea este doar tristeţe. Apoi 
tristeţea capătă nişte poveşti, care creează alte sentimente mai negative şi 
dăunătoare, şi apoi, alte poveşti pentru a apăra acele sentimente. 
Sentimentele se adună unele peste altele ca într-un bulgăre de zăpadă 
rostogolit la vale. Invatati să nu faceţi asta. 

Pierderea face parte din viaţă, deoarece viaţa se schimbă constant. 
Nimic nu rămâne la fel. Vă schimbaţi constant, cu toţii şi totul. Trebuie să 
curgeti cu fluxul vieţii, cum se zice, pentru a fi fericiţi in acest flux. 
Trebuie să acceptaţi că schimbarea are loc şi se va întâmpla, inclusiv 
multe schimbări pe care, în mod natural, nu le veţi agreea. 

Dacă ati putea vedea cu adevărat şi ati fi conştienţi de perfecțiunea 
vieţii, nu ati simţi prea multă tristeţe. Iar tristeţea pe care totuşi ati simti- 
o nu s-ar simţi ca fiind a voastră, ci mai mult ca tristeţea umanităţii, 
experienţa dulce-amara de a fi o ființă umană în acest plan al existenţei. 
În acea tristeţe ar exista un sentiment de frumuseţe, sacralitate şi 
recunoştinţă pentru darul care este viaţa. 

Fiecare pierdere este o ocazie de a simţi minunea şi valoarea vieţii. 
Faptul că viaţa se schimbă şi apar pierderi este un motiv în plus de a iubi 
şi a fi recunoscător pentru orice există aici-şi-acum, pentru că nu ştii 
dacă va mai fi aici în momentul următor. În această stare trăieşte 
iluminatul, o stare de recunoştinţă pentru ceea ce este dat, pentru ceea ce 
există acum. 

Să trăieşti în Prezenta, în legătură cu adevăratul tau Sine, este o 
celebrare a ceea ce există, nu o tânjire după ceea ce nu există. Ceea ce nu 
există, nu este aici, deci nu-i dai atenţie. Cum ai putea suferi din cauza a 
ceva căruia nu-i dai atenţie? Dacă te concentrezi pe faptul că ceva sau 
cineva nu este prezent, cu siguranţă, vei suferi. Dar dacă te concentrezi 
pe ceea ce este aici şi te bucuri de acest lucru, nu vei fi niciodată nefericit. 

Acesta este motivul pentru care cei iluminati nu suferă din cauza 
pierderilor, deoarece suferinţa este o poveste despre ceea ce s-a pierdut 
într-un moment trecut. Dar ei nu cară amintirea acelor momente în 
prezent, aşa că nu suferă în momentul prezent. 

Ei trăiesc cu recunoştinţă pentru momentul de Acum, care are tot ce 
ai nevoie pentru a fi fericit, căci este întotdeauna posibil să simţi 
recunoştinţă pentru ceea ce este. Există întotdeauna atâtea lucruri pentru 
care să fii recunoscător. Cei iluminati sunt recunoscători, pur şi simplu, 
pentru că trăiesc, pentru oportunitatea de a fi în viaţă şi de a experimenta 
această viaţă, oricum ar fi ea. Aşa este starea iluminată, deci cum ai putea 
suferi dacă ai simţi aşa? 

Frica de pierdere, ca toate fricile, este o teamă de ce se va întâmpla 
în viitor. Puteţi înțelege cat de inutile sunt astfel de gânduri, căci viitorul 
pe care vi-l imaginati nu există şi nu va fi niciodată asa cum vi-l 
imaginati, iar gândurile voastre oricum nu il pot afecta. 

Cei iluminati sunt fericiţi pentru că rămân în momentul prezent şi îl 
absorb pe deplin. Nu se pierd în idei despre trecut sau viitor, căci acolo se 
află suferinţa. 

Ce rost ar avea să rumege ideea unor posibile pierderi viitoare? De ce 
ar face ego-ul asta? Ajută în vreun fel? Puteţi aduce vreo justificare de ce 
ar face cineva asta? 

Este destul de uşor de înţeles cat de inutil este să reflectati îndelung 
la astfel de posibilităţi, căci nu serveşte la nimic. Şi totuşi, oamenii o fac 
şi chiar devin obsedati de temeri cu privire la o posibilitate viitoare. De 
ce? Pentru că dacă vă lăsaţi mintea să vagabondeze nestrunita, asta va 
face. Mintea egotică nu este raţională. Nu vă slujeşte. Este partea 
primitivă a creierului, nu partea creierului care vă este de ajutor în viaţă, 
care stochează conditionarile utile şi gândeşte rational. 

Este important să vă daţi seama că vocea care credeţi că ar fi propria 
voastră voce este, de fapt, o voce care vă demoralizează şi o face în 

moduri destul de viclene şi nu atât de uşor de perceput. Scopul meu este 
să demasc căile prin care mintea, aducându-vă gânduri de frică, vă face 
să suferiti. Iar suferința vă împiedică să accesaţi resursele interioare care 
vi s-au dat pentru a face faţă provocărilor vieţii — resurse precum curajul, 
răbdarea, acceptarea, înţelepciunea şi iubirea. Suferinţa cauzată de 
temerile voastre este destul de rea, dar şi temerile însele vă împiedică să 
aflaţi cine sunteţi şi să trăiţi cu adevărat. 

Teama de pierdere nu este decât o împotrivire suplimentară din 
partea ego-ului la felul în care este viaţa. Ego-ului nu-i place viaţa aşa 
cum este ea. Îi este frică de viaţă şi te face să te temi de viaţă. Teama de 
pierdere, ca toate fricile, se preface a-ţi fi de ajutor, arătând spre ceva de 
care ar trebui să te temi, ceva la care ar trebui să fii atent. Astfel de 
gânduri sugerează că chiar ar exista ceva de care să-ţi fie frică, desi nu 
există. Ele sugerează să-ţi fie frică de pierdere si, uite-aşa, te temi. 

Dar la ce bun să te temi de pierdere? Chiar dacă ai putea prezice 
pierderea, la ce ti-ar folosi să-ţi fie teamă de ea? Frica nu te protejează de 
pierdere şi nu te pregăteşte pentru o pierdere. Nimic nu o poate face şi 
nici nu este nevoie. Teama de o pierdere viitoare este o imaginaţie, aşa că 
de ce ar trebui să te pregăteşti pentru ceva ce doar ţi-ai imaginat? Sinele 
tău adevărat este bine echipat pentru a face faţă oricărei pierderi care ar 
putea să apară, dar atunci când va apare. 

Tot ce face frica este să te facă nemulţumit de viaţă. Când îţi crezi 
temerile, vezi viata prin ochii nefericiti ai ego-ului, ceea ce înseamnă că 
nu priveşti prin ochii adevăratului tau Sine, ochii recunostintei, păcii şi 
iubirii. În neregulă cu perspectiva ego-ului este nu doar că este negativă 
şi neagă viaţa, ci mai este şi incompletă. Ego-ul nu recunoaşte ce se mai 
întâmplă în afară de pierderea lucrurilor sau oamenilor. Da, în viaţă 
pierzi lucruri şi chiar oameni, dar adevărul complet este că şi câştigi 
lucruri şi oameni. 

Procesul vieţii constă în naştere şi moarte permanentă. Schimbările 
vieţii îţi iau lucruri şi oameni, dar îţi şi aduc lucruri şi oameni noi. Fluxul 
vieţii este ca şi cum ai călători într-o barcă pe un râu la vale: Peisajul se 
schimbă constant, pe măsură ce laşi în urmă ceea ce tocmai ai trăit şi un 
nou peisaj îi ia locul. Dacă stai în barcă şi te uiţi mereu înapoi, nu te vei 
bucura de plimbare şi de noul peisaj. Va fi acolo, dar nu îl vei trăi pe cât 
de deplin ai putea s-o faci. 

Aşa se desfăşoară viaţa, mereu înaintează, mereu se schimbă, mereu 
apare ceva nou, mereu răman în urmă lucruri. Pierderile de lucruri şi de 
oameni sunt o parte naturală a fluxului vieţii. 

Dacă rămâi blocat în tristeţe şi jale pentru ceea ce ai pierdut, este 
posibil să ratezi ceea ce iti aduce viata. Viaţa nu ia fără a dărui şi viata are 
înțelepciunea să iti aducă ceea ce ai nevoie şi ce-ţi doreşte sufletul. Cand 
de bucuri de ceea ce îţi aduce viaţa, fericirea este întotdeauna posibilă. 
Bucură-te de ceea ce este!» 

Capitolul o 


Frica de boală 





«Oamenilor le este frică în mod natural de boală, deoarece este 
limitativă şi adesea dureroasă sau, cel puţin, incomodă. Nimeni nu vrea 
să fie bolnav! Cu toate acestea, boala este un profesor excelent şi trebuie 
să o recunoasteti ca atare dacă doriţi să treceţi prin ea cu un minim de 
suferinţă şi să învăţaţi lecţiile ce trebuie să fie învăţate din ea. 

Nici lecţiile nu plac nimănui. Lecţiile pot fi dureroase. Dar, din nou, 
trebuie să ne întrebăm: „Dureroase pentru cine?” Lecţiile trebuie să fie 
dureroase? Oare chiar sunt dureroase? Ego-ul, vocea din capul vostru, 
face să fie dureros tot ceea ce nu-i place, împotrivindu-i-se şi spunând 
poveşti negative despre el. Chiar şi experienţe pe care unii le-ar putea 
considera pozitive, ego-ul vostru poate să le respingă şi să se supere din 
cauza lor. 

Este ca şi cum ai avea în cap un copil de doi ani care spune ,,Nuuu!” 
la orice decide că nu-i place. „Decide” nu-i un cuvânt potrivit, deoarece 
mintea are anumite preferinţe care joacă rolul de decizii. De exemplu, ar 
putea prefera înotul în zilele toride, dar nu prea fierbinţi. Dar oare 
plăcerea inotului nu depăşeşte grija pentru temperatura ambiantă? Nu 
sugerez că înotul în apă rece ca gheaţa ar fi acelaşi lucru cu înotul în apă 
caldă sărată, dar preferinţele minţii sunt uneori foarte înguste şi seacă de 
bucurie multe plăceri simple ale vieţii. Daca dati prioritate preferințelor 
minţii, nu prea veţi avea parte de bucurii. 

Vreau să ajung la ideea că boala nu este neapărat atât de rea pe cât o 
descrie ego-ul. Ba mai mult, deoarece boala serveşte unui scop spiritual, 
ea este bună. Da, boala nu este doar un rău necesar; este chiar bună! 
Dacă treceţi prin experienţa unei boli, atunci ea este experienţa potrivită 
pentru voi, din perspectiva sufletului. Sufletul vostru beneficiază de acea 
boală într-un fel sau altul, poate într-un mod pe care nu îl veţi afla 
niciodată. Dar de multe ori, oamenii sunt conştienţi de beneficiile bolii, 
dacă nu în timpul ei, măcar după ce a trecut ceva timp. 

Boala te învaţă şi te schimbă cum nimic altceva nu poate s-o facă. 
Experiențele vieţii au un scop. Dacă eşti conştient de acest lucru, vei 
suferi mult mai puţin. Dacă ai şti şi ai crede cu adevărat că experienţa pe 

care o trăieşti este cea potrivită, te-ai putea relaxa şi ai fi împăcat cu 
situaţia. Acea stare de seninătate arată că eşti aliniat cu adevăratul tău 
Sine. Când accepti că o experienţă are sens şi merită cazna, vei simţi ceea 
ce trăieşte Sinele tău adevărat în acel moment, şi nu vei mai simţi 
împotrivirea sinelui fals. 

Acesta este unul dintre lucrurile care te învaţă boala: Te învaţă să 
treci dincolo de suferinţa sinelui fals către pacea şi acceptarea proprii 
Sinelui adevărat. Te învaţă prin suferinţă. Când suferinţa devine prea 
mare, vei căuta o cale de ieşire şi singura cale de ieşire din suferinţa 
cauzată de mintea egotică este Adevărul, o altă perspectivă decât cea a 
ego-ului, adică ceea ce vă învăţ acum: Toate ale vieţii sunt o 
binecuvântare şi sunteţi meniti să descoperiţi pacea şi dragostea din 
miezul ei, indiferent de situaţii. Boala este una dintre cele mai nedorite 
experiențe pe care le au ființele umane, deci este un profesor excelent 
despre cum să depăşiţi suferinţa sau, cel putin, cum să o diminuati. 

Această lecţie este esenţială pentru creşterea voastră spirituală şi 
evoluţia sufletului. Invatati o mulţime de lecţii când lăsaţi mintea egotică 
să vă conducă: Învăţaţi să duceti treburile la bun sfârşit, cum să faceţi 
bani, cum să obţineţi ceea ce vreţi, cum să fiţi responsabili şi vă dezvoltați 
talentele şi abilităţile. Însă ce învăţaţi din boală este foarte diferit. Nu 
sunt nişte lecţii lumesti, ci mai degrabă lecţii ale celeilalte lumi, lecţii ale 
spiritului. 

Boala te face să fii mai profund spiritual, în parte, din cauză că te 
pune în genunchi. Boala te scoate din competiţia necruțătoare şi din 
activităţile obişnuite ale ego-ului, care iti dădeau un fals sentiment de 
putere şi control. Boala iti ia acea putere şi control. Te umileste şi iti cere 
să ţii seama şi de alte lucruri din viaţă, în afară de realizările personale, 
dezvoltarea de sine, grija pentru ceilalţi şi grija propriilor afaceri. Te 
obligă să dai atenţie la lucruri la care poate că nu ai fost atent, cum ar fi 
introspectia, recunoaşterea stărilor interioare şi ce anume iti doreşti cu 
adevărat. 

Când eşti bolnav, de multe ori nu poţi face lucrurile pe care obişnuiai 
să le faci, din care îţi trăgeai identitatea. Acum cine eşti? Cine eşti, dacă 
nu acele roluri pe care le interpretai, dacă nu eşti mama care are grijă de 
toată lumea sau omul de afaceri care lucrează din greu în fiecare zi sau 

persoana care proiectează poduri sau cântă într-o formaţie rock? Cine 
eşti tu? Fără aceste roluri şi identități, cine esti? 

Ca şi în cazul morţii, boala ne înlătură identitățile, temporar sau 
ceva mai permanent, obligându-ne să observăm ce rămâne în locul lor. 
Ce rămâne când nu mai poţi acţiona şi crea şi realiza şi dobândi şi avea 
grijă de ceilalţi? Oare mai ai vreo valoare? Poţi oare găsi ce-i valoros şi 
preţios la tine în afară de ceea ce faci, ceea ce dobândeşti şi ceea ce 
produci? Ce rămâne real, adevărat şi neschimbat? Ce este neatins de 
boală? 

O mare parte din identitatea unei persoane este legată de ceea ce 
face în viata, dar aceea nu-i adevărata identitate. Aceea este identitatea 
personajului pe care îl joci, ceea ce-i absolut în regulă. Eşti menit să fii 
acel personaj şi să realizezi ceea ce are de realizat aici acel personaj. Şi 
totuşi, de fapt, tu nu eşti acel personaj, ci mult mai mult. Tu eşti 
Constiinta, forţa vieţii, care insufleteste corpul-minte şi permite 
personajului să aibă viaţă. 

Unii oameni sunt meniti să descopere acest mare mister şi să-l simtă 
mai profund decât alţii. Sufletele pregătite pentru o astfel de aprofundare 
aleg deseori boala pentru a duce fiinţa la un nivel mai profund de 
înțelegere şi purificare. Prin purificare, mă refer la purificarea de ego. 
Creşterea spirituală despre care vorbesc nu este doar o înţelegere 
intelectuală mai adâncă, ci o adevărată realizare a cine sunteţi cu 
adevărat şi o continuă aprofundare a acestei înţelegeri. 

Asta reuşeşte să facă boala pentru mulţi. Vă elevează conştiinţa, 
pentru realizarea adevăratei voastre naturi. Dacă planul sufletului vostru 
este să experimentați o boală temporară sau mai îndelungată in acest 
scop, atunci este mult mai bine să priviţi experienţa în acest mod, ca să 
puteţi continua să sustineti acest proces lăuntric. 

Oricum, acest proces se va întâmpla şi se întâmplă şi fără cooperarea 
voastră — vă veţi adânci în spirit indiferent daca vă lăsaţi în seama lui şi îl 
acceptaţi sau nu. Dar va fi mult mai uşor, mai fluid şi, probabil, mai 
rapid, dacă sunteţi conştienţi de ceea ce se întâmplă şi colaborati la 
nivelurile profunde. 

Într-adevăr, creşterea spirituală este misterioasă. Când oamenii 
suferă o transformare spirituală, deseori nu-şi dau seama ce se întâmplă. 
De multe ori, se simt pierduţi sau confuzi sau secatuiti şi dezinteresati de 

viaţă şi sunt adesea cuprinşi de o nostalgie spirituală dureroasă. Pot chiar 
să simtă că mor sau că vor să moară. Acestea sunt câteva semne posibile 
că are loc o transformare spirituală. 

Dar ceea ce nu puteţi vedea sunt rezultatele — beneficiile — unei 
astfel de transformări, deşi la un moment dat este probabil să vă daţi 
seama că sunteţi diferiţi. Vă raportați la viata altfel. Ceva s-a schimbat, 
dar este posibil să nu intelegeti ce s-a întâmplat sau să apreciaţi 
profunzimea transformării. 

Scopul creşterii spirituale este de a deveni o persoană mai bună. 
Cum se măsoară asta? Majoritatea oamenilor ar măsura cât de iubitori şi 
amabili sunt, şi aceasta este o măsură. Dar mai există multe alte semne 
ale dezvoltării spirituale: mai multă răbdare, mai multă acceptare, mai 
multă compasiune, delicateţe si blandete, dezinteres pentru 
interacţiunile sociale superficiale sau divertisment, dezgust pentru 
negativitate şi dramă, plăcerea de a fi în natură şi de doar-a-fi, bucuria 
lucrurilor mici şi simple din viata, încântarea de a trăi, apreciere şi 
recunoştinţă pentru viaţă, pace interioară şi mulţumire. 

Acestea nu sunt schimbări spectaculoase care să fie deosebit de 
vizibile pentru ceilalţi şi nu sunt lucruri pe care ego-ul să le dorească în 
mod special. Progresul spiritual nu te transformă într-o stea rock şi nici 
măcar într-un sfânt. Te transformă într-o ființă umană fericită, 
mulțumită, a cărei bunătate se revarsă către ceilalţi în moduri simple. 
Nu, ego-ul nu este interesat de asta, cu certitudine. El nu caută pace, 
dragoste şi mulţumire, ci spectacol, emoție şi lucruri speciale. Vrea un 
parc de distracţii, nu un lac calm. 

Pe măsură ce treci printr-o transformare spirituală, devii mai puţin 
interesat de lucrurile de care este interesat ego-ul: succesul de dragul 
succesului, să arăţi bine, să obţii recunoaştere sau admiraţie de la ceilalţi 
şi să dobândeşti diverse lucruri. S-ar putea să simţi că ţi-ai pierdut 
calităţile, abilitatea de a lupta şi de a te sui în vârful grămezii. Şi probabil 
că aşa este. Dar asta-i o pierdere doar pentru ego şi obiectivele sale, şi 
totuşi, vei înflori în alte moduri. Pur şi simplu, nu mai priveşti lucrurile la 
fel şi asta poate fi deconcertant, cel puţin pentru ego. Prin urmare, 
bineînţeles că ego-ul nu este mulţumit de boală, căci ea catalizează o 
asemenea schimbare, scotandu-te din lumea ego-ului şi aruncandu-te în 
acest teritoriu spiritual neexplorat. Cine eşti acum? 

Nu poţi trece printr-o boală gravă sau un handicap fără ca să te 
schimbe în moduri foarte importante, din punctul de vedere al sufletului 
tău. Ceea ce câştigi astfel nu se poate câştiga în alt mod. Boala oferă un 
mediu special pentru dezvoltarea anumitor atribute, care te fac o 
persoană mai bună, cu calităţi precum răbdarea, compasiunea, smerenia, 
acceptarea şi resemnarea, pentru a numi doar câteva. Boala îi face pe 
mulţi să-şi pună întrebările profunde: Cine sunt eu? Care-i rostul vieţii? 
Ce contează cu adevărat pentru mine? Cum pot fi fericit în această 
situaţie? Ce am nevoie pentru a fi fericit? 

S-ar putea să sustineti că nu oricine îşi pune aceste întrebări sau 
devine o persoană mai bună ca urmare a bolii, dar eu aş spune că toată 
lumea o face, chiar dacă nu este evident. Chiar şi cei care nu par să 
evolueze, ci devin mai ursuzi, sunt prinşi într-un proces care, în cele din 
urmă, poate, după mai multe vieţi, va conduce la învăţarea a ceea ce 
trebuie învăţat. 

Creşterea spirituală nu se petrece peste noapte şi adesea durează 
câteva vieţi pentru a se aprofunda, chiar cu paşi aparent mici. Dar de 
evoluat, toată lumea evoluează. Adeseori, procesul ia un aspect de 
scufundare într-o mare suferinţă, amărăciune, furie sau victimizare, după 
care omul reuşeşte să iasă pe cealaltă parte a tunelului. Se pare că unii 
pot sări peste această parte dureroasă a procesului, dar sunt, probabil, 
suflete mai avansate. 

Dacă te simţi bolnav şi cârcoteşti împotriva bolii, eşti supărat sau 
înfricoşat, totuşi, fii blând cu tine. Îţi vei găsi calea către pacea interioară. 
Continui să cauţi. Continuă să ai încredere că vei găsi ceea ce ai nevoie 
pentru a te împăca cu situaţia. Când eşti deschis către Adevăr, el va 
ajunge cumva să-ţi bată la usa. 

Uneori, oamenii sunt atât de preocupaţi să-şi remedieze sau să-şi 
vindece corpul, încât nu profită de darurile bolii, care îi fac să se mai 
oprească un pic, le oferă ocazia de doar-a-fi şi de a simţi viata altfel decât 
înainte. Într-un anumit sens, sunteţi meniti să deveniți o persoană 
diferită, ca urmare a bolii. Se poate modifica modul cum vă priviţi şi cum 
vă definiti şi chiar şi valorile voastre. Vă puneţi întrebarea cine sunteţi, 
cine vreţi să fiți şi cine puteţi fi. 

Uneori, viaţa vă închide uşa unor posibilităţi, ca să vă deschidă uşa 
altora. Dacă nu v-ar da afară cu ajutorul bolii din vechiul mod de a fi, de a 

gândi sau de a trăi, probabil că aţi continua tot aşa la nesfârşit. Că boala 
v-a servit acestui scop o veţi afla din faptul că nu veţi putea reveni la 
vechea persoană care erati. Si va trebui să presupuneti că ati avut 
experienţa potrivită, iar acum este timpul să priviţi lucrurile diferit sau să 
va reinventati pe voi sau stilul de viata. 

Boala este una dintre principalele modalităţi prin care sufletul aduce 
schimbări dramatice în gândirea şi structurile vieţii omului, cum ar fi 
relaţiile şi munca. De multe ori, boala nu te lasă să-ţi continui viata ca 
mai înainte, nu neapărat pentru că ar fi fost ceva în neregulă cu ea, ci 
pentru că nu se mai potriveşte cu sufletul tău. Ai obţinut tot ce ai putut 
din acea experienţă şi nu-ţi mai poate oferi nimic. 

Este timpul să mergi mai departe şi, uneori, e nevoie de o schimbare 
de conştiinţă. Boala oferă un mediu propice schimbării şi este o ocazie de 
a-ţi descoperi următoarea etapă a vieţii. Oamenii au adesea nevoie de 
răgaz — un timp pentru liniştire — ca să o descopere, ca să „audă” ce 
încearcă sufletul să le spună. Acesta poate fi un proces destul de lung. 
Poate dura ceva timp. Trebuie să ai încredere în proces şi să faci tot 
posibilul pentru a avea răbdare. Transformarea are propriul ei program 
orar şi nu poate fi grăbită. 

Este de folos să fii conştient că are loc o transformare spirituală şi să 
fii dispus să cooperezi, dar nu poţi face prea mult pentru a o grăbi. Va 
dura cât va dura, iar una dintre lecţii este să laşi totul să decurgă aşa cum 
decurge, să renunti la orice intenţie de control sau chiar la a şti ce se 
întâmplă sau se va întâmpla. 

În fond, cine vrea să ştie şi vrea control şi se grăbeşte? Doar ego-ul. 
Una dintre lecţiile bolii este să renunti la cunoaştere şi control şi să nu te 
grăbeşti, ci să te odihneşti, doar-să-fii, doar să fii prezent în acest 
moment simplu. Cum te simţi când doar-eşti? 

Ceea ce descoperi este că poţi fi fericit chiar şi în acea situaţie. Poti fi 
fericit doar-fiind! Aceasta este o învăţătură extrem de importantă! Poţi fi 
fericit chiar şi atunci când eşti bolnav sau ai un handicap, fie că este 
temporar sau permanent. Poţi fi fericit în orice situaţie. 

Ce binecuvântare să descoperi asta! Ţi-ai descoperit propria putere 
de a fi fericit. Dacă te eliberezi de dorinţele ca viaţa să fie altfel decât aşa 
cum este ea acum, poţi fi fericit. Fericirea despre care vorbesc nu este 

acea fericire extremă, temporară, a ego-ului, ci fericirea adevărată, 
subtilă şi mereu prezentă, sau bucuria interioară a naturii tale adevărate. 

Renuntarea înseamnă să renunti la ideile şi dorinţele tale despre 
viitor şi doar-să-fii aici-şi-acum cu ceea-ce-este şi ce-i bun şi demn de 
iubit în ceea-ce-este. Dacă faci acest lucru, poţi fi fericit chiar având 
limitări fizice. Dacă nu, probabil că nu vei fi fericit, deoarece căile 
obişnuite prin care ego-ul îşi afla fericirea probabil că nu-ţi mai stau la 
dispoziţie. Când eşti bolnav sau ai dizabilităţi, trebuie să găseşti fericirea 
mai profundă a Sinelui adevărat, care este descoperită în doar-a-fi şi a 
renunța la toate gândurile care te-ar putea împiedica să simţi 
recunoştinţă pentru ceea ce este aici, în acest moment simplu. 

Toată alergătura, strădaniile şi realizările din viaţă, aşa cum s-a 
desfăşurat ea mai înainte, nu te-au condus la o fericire reală. Mereu aveai 
nevoie de ceva care îţi lipsea ca să fii fericit, ceva din viitor care să te facă 
fericit. Acum ai descoperit că poţi fi fericit fără toate acele lucruri, acele 
realizări şi acele activităţi. Este o mare realizare să ştii să fii fericit în 
orice situaţie, care duce la cea mai mare realizare: iubirea, pentru că 
atunci când eşti fericit, simţi în mod natural dragostea. Se revarsă asupra 
celorlalţi şi aceasta este expresia supremă a vieţii. 

Poţi fi un mare pianist, filosof, om de afaceri sau sportiv, dar ce 
contează, dacă nu ai dragoste în inimă? Iată ce îşi doreşte cu adevărat 
toată lumea: să fie iubirea. Să iubească poate oricine, indiferent de 
situaţie. De fapt, cu cât situaţia este mai dificilă, cu atât este mai 
important să găseşti o modalitate de a fi iubitor în acea situaţie. Aşa 
transformi o experienţă negativă într-una pozitivă. Aşa capeti putere, 
încredere şi devii fericit. Alegi să iubeşti, indiferent de nefericirea, 
împotrivirea şi lamentările ego-ului. Lasă ego-ul să jelească în fundal cât 
o vrea, iar tu rămâi aici în pace şi acceptare. 

Poti iubi orice detii, orice poţi face, pe oricine din viata ta şi orice 
experienţă ai avea, oricât de simplă sau obişnuită. Trimiţi iubire vieţii, 
ceea ce înseamnă, pur şi simplu, să acorzi atenţie la ceva şi să laşi 
dragostea să curgă de la tine într-acolo. Acest lucru se va întâmpla în 
mod natural, dacă te afli într-o stare liniştită, deschisă şi pozitivă, doar- 
fiind cu orice sau oricine se află în faţa ta. Doar-fii, iar în acea stare, 
dragostea se revarsă în mod natural. 

Când corpul nu poate funcţiona sau suferă, acordă atenţie lucrului 
pe care îl iubeşti şi lasă-l să-ţi deschidă inima. Apoi dă atenţie la altceva 
ce iubeşti. Nu există limite pentru ceea ce poţi iubi. Poţi iubi patul care te 
susţine, lampa care iti dă lumină, păturile care iti tin de cald, acoperişul 
care te protejează de ploaie. Toate lucrurile pe care ego-ul le ia de-a gata 
şi nu le apreciază sunt profund iubite şi pretuite de Fiinţa care esti. 

Fiinţa ta este îndrăgostită de viaţă şi are o imensă recunoştinţă 
pentru tot ceea ce susţine viata care ţi-a fost dată. Această simtire este 
starea ta naturală şi pe ea eşti menit să o descoperi — eşti împins să o 
descoperi — atunci când te confrunti cu probleme fizice dificile. Ce 
rămâne atunci când corpul nu mai funcţionează aşa cum ar trebui sau 
când nu mai poţi face ceea ce puteai? Ce rămâne este Constiinta. 

Oare iti vei lăsa conştiinţa să fie dominată de ego, ceea ce te va face 
nefericit, sau vei descoperi comoara ascunsă a adevăratei tale naturi, care 
constă în mulţumire, pace, recunoştinţă şi iubire? Este o alegere şi încă 
una fermă la un moment dat, o alegere pe care multi care sunt bine-mersi 
nu sunt obligaţi să o facă, aşa că nici nu o fac. 

Boala este un catalizator spiritual, profesorul vostru, care vă învaţă 
despre valoarea vieţii şi capacitatea voastră infinită de a iubi. Este foarte 
important să intelegeti că boala face parte din manifestarea Iubirii şi este 
o parte necesară a evoluţiei voastre spirituale. Acesta este mesajul meu 
pentru voi. Nu vă intristati din cauza ei! Culegeti mari beneficii în moduri 
misterioase.» 

Capitolul 10 
10. Metode de face faţă fricii 





«Sper că am argumentat suficient cât de neadevărate şi inutile sunt 
gândurile de frică şi, de asemenea, faptul că lucrurile de care va temeti, 
cum ar fi moartea, sărăcia, eşecul, pierderea, batranetea şi boala, nu sunt 
sau nu trebuie să fie acele experienţe dificile la care vă gândiţi. Propria 
voastră minte face ca unele aspecte naturale ale vieţii să pară 
înspăimântătoare şi supărătoare. 

Având atitudinea şi viziunea corectă fata de aceste experienţe, ele nu 
vă vor mai provoca suferinţă. Puteţi învăţa să le priviţi din perspectiva 
sufletului, care este perspectiva pe care v-o împărtăşesc. Şi le puteţi 
accepta şi evolua prin intermediul lor, ceea ce ar fi foarte bine. 

Dar dacă sunteţi paralizati de frică, ce veţi face atunci? În acest 
capitol, vă voi oferi câteva sugestii pentru a face faţă fricii, odată ce a 
prins rădăcini. A fi paralizat de frică este o stare de mare contracție si 
foarte disfunctionala. Frica vă afectează capacitatea de a funcţiona in 
parametri normali şi de a vă accesa resursele interioare date de 
Dumnezeu. Frica nu vă dă nimic în schimb. 

Dovada că frica nu vă este de niciun folos este aceea că vă dă o stare 
proastă. Dimpotrivă, stările cele mai folositoare dau o dispoziţie foarte 
bună. Sunteţi cei mai eficienţi atunci când sunteţi fericiţi, linistiti şi 
relaxaţi. Este evident. 

Cu toate acestea, dacă vă este frică, aveţi tendinţa de a simţi sau de a 
crede că trebuie să vă fie frică sau, cel puţin, că nu puteţi face nimic în 
acest sens. Dar, desigur, asta nu-i adevărat: Nu trebuie să vă fie frică şi 
chiar puteţi face ceva în privinţa fricii. 

Dacă nu v-ar fi teamă niciodată, aţi fi în siguranţă perfectă. Chiar 
dacă viaţa vă este ameninţată, frica nu vă salvează. În cele din urmă, 
instinctul, înţelepciunea sau, poate, picioarele vă vor salva. 

Deci, ce se poate face în legătură cu această emoție? Primul lucru pe 
care îl voi sugera este foarte simplu şi, totuşi, foarte important, deoarece 
este adesea suficient pentru a vă scăpa de experienţa fricii. Cand simtiti 
frică, în loc să gândiţi sau să spuneţi „Mi-e teamă”, doar observați: 
„Apare frica”. Şi chiar ăsta-i adevărul. 

Cand personalizezi frica, revendicând-o ca fiind a ta, atunci o 
transformi într-o problemă în privinţa căreia tu trebuie să faci ceva. Mai 
probabil însă, adevărul este exact invers: Când ţi-e frică, cea mai bună 
acţiune este, probabil, să nu faci nimic, cu excepţia cazului în care eşti 
ameninţat fizic în acel moment. Totuşi, cele mai multe frici nu sunt de 
acest gen. Cele mai multe temeri sunt legate de ceva ce doar ţi-ai 
imaginat. Din moment ce frica te desparte de înţelepciunea adevăratului 
tău Sine, acţiunile motivate de frică nu prea tind să fie pe linia acelei 
intelepciuni. 

De fapt, nu există niciun „eu” de care să aparţină frica sau orice alta 
emoție; emoția doar-este. Emotiile vin şi pleacă în corpul-minte, iar tu nu 
eşti corpul-minte. Nu este emoția ta, la fel cum gândurile tale nu sunt ale 
tale. Atât gândurile, cât şi emoţiile apar şi dispar în corpul-minte, care 
este vehiculul ce dă posibilitatea conştiinţei să experimenteze şi să 
acţioneze în lume. 

La fel ca o maşină care îţi permite să mergi în locuri unde nu puteai 
merge înainte, corpul-minte este doar un vehicul de carne ce permite 
conştiinţei să aibă experienţele pe care nu le putea avea înainte. Şi, exact 
ca o maşină fără şofer, corpul-minte nu are cum funcţiona fără conştiinţa 
care o animă. 

Tu nu eşti corpul-minte, ci conştiinţa care observă apariţia şi 
dispariţia gândurilor şi emoţiilor din corpul-minte. Corpul-minte are 
anumite conditionari ce produc aceste gânduri şi emoţii, dar nu tu ai pus 
acele conditionari acolo. Nu eşti responsabil de acele conditionari şi nici 
nu trebuie să încerci să scapi de ele sau să le remediezi. 

Pe de altă parte, în fiecare ființă umană se desfăşoară un proces 
natural care destramă orice condiţionare negativă şi neadevărată. Orice 
om evoluează spre o mai mare libertate de constrângerile şi limitările 
conditionarilor inutile, iar viata aduce fiecăruia mijloace in acest scop. 
Suferinta este cel mai bun învăţător. 

Modul de a-ţi „repara” frica, să zicem aşa, este doar să observi 
gândurile de frică pe măsură ce apar. Când observi un gând de frică 
înainte ca el să se transforme într-o emoție de frică, te vei scuti de acea 
experiență neplăcută. Asta cere mult control al minţii, dar pe drumul 
către iluminare, toată lumea învaţă, până la urmă, să o facă. 

Deci, prima linie de apărare împotriva fricii sau oricărei alte emoţii 
negative este de a deveni conştient de gândurile care ar putea face ca acea 
emoție să dea în clocot dacă acele gânduri ar fi şi crezute. Când esti 
conştient de un gând, se va întrerupe tendinţa de a te identifica imediat 
cu el. Şi vei putea experimenta gândul ca pe un simplu gând, în loc de 
„gândul meu”. În acel moment, ai de ales şi poţi alege să nu-l hrăneşti cu 
atenţia ta. Cu toate acestea, odată ce un gând devine „gândul meu”, 
atunci capătă împuternicirea de a trece la etapa următoare, adică să 
devină o emoție. 

Cauza suferinţei este identificarea cu gândurile şi emoţiile — trăirea 
lor ca gânduri şi emoţii „ale mele”. Cei iluminati nu fac asta şi, astfel, nu 
suferă. Nu înseamnă că iluminatii nu au gânduri sau chiar unele emoții, 
dar nu se identifică cu acele gânduri şi emoţii şi, prin urmare, ele nu le 
provoacă suferinţă. 

Nu-i aşa că-i interesant că simpla identificare este ceea ce îi face pe 
oameni să fie nefericiti şi să sufere?! Fără identificarea cu gândurile şi 
emoţiile, este posibil să simtiti viata cu totul altfel, iar viata este bună! 
Acesta este secretul fericirii şi cheia iluminării. Răsplata pentru ruperea 
identificării cu mintea este eliberarea de suferinţă. 

Aş dovedi neglijenţă dacă nu v-aş spune cum să faceţi acest lucru în 
cel mai eficient mod posibil: prin meditaţie. Meditatia este practica de a 
observa gândurile, dar neidentificându-vă cu ele. Pe măsură ce o 
practicati, ca în cazul oricărei alte abilităţi, devine mai uşor şi mai 
automat să vă dez-identificati cu gândurile. 

Meditatia vă va schimba viata, deoarece vă schimbă relaţia cu 
gândurile. De fapt, chiar schimbă creierul şi, astfel, schimbă modul în 
care trăiţi. Meditatia vă va ajuta să ramaneti centrati şi să functionati din 
cortexul prefrontal, în loc de creierul inferior — acel aspect al creierului 
care reflectă ego-ul şi este responsabil pentru instinctul primar de luptă- 
sau-fugi. Totuşi, vă garantez că, dacă va fi nevoie, veţi putea să o luaţi la 
goană foarte bine! 

Nu voi spune mai multe despre meditaţie aici, deoarece eu şi acest 
autor am scris despre ea în altă parte, dar voi menţiona doar că, dacă 
luaţi în serios evoluţia spirituală şi depăşirea fricii, atunci meditati. 
Faceţi-o o dată pe zi, timp de cel putin o ora. 

Dacă un gând sau mai multe v-au scăpat din atenţie şi v-aţi 
identificat cu ele, iar acum simtiti frica, puteţi face câteva lucruri pentru a 
slăbi acea identificare şi a vă elibera de acea emoție. În primul rând, 
trebuie să deveniți conştienţi că simtiti frică. Cu cât deveniți conştienţi 
mai devreme, cu atât mai bine, căci frica încă nu a prins rădăcini la fel de 
adânci pe cât o va face dacă rămâneţi identificaţi cu ea mai mult timp. 

Emotiile tind să se amplifice precum bulgărele de zăpadă, dar dacă 
observați că aveţi o emoție înainte ca ea să câştige forță, sunteţi in 
avantaj. Cel mai greu este să vă dez-identificati cu temerile care au 
devenit atât de puternice, încât corpul reacţionează de parcă ar exista o 
ameninţare reală, vie. Odată ce a fost activată reacţia de luptă-sau-fugi, 
este dificil să convingeti mintea că sentimentul de frică nu se bazează pe 
nimic real. Senzatiile corpului întăresc gândul imaginar de spaimă şi îl 
fac să pară adevărat şi ca o problemă reală. 

Celor mai mulţi oameni nu le vine uşor să fie conştienţi şi obiectivi 
cu privire la sentimentele lor. S-ar putea să spună că le este teamă sau că 
sunt mânioşi, dar o fac de obicei prin identificarea cu acea emoție, ceea 
ce nu face decât să le întărească emoția. Majoritatea oamenilor nu se pot 
distanţa suficient de sentimentele lor pentru a fi rationali în legătură cu 
ele. Cei mai mulţi reacţionează, pur şi simplu, la emoţii, fără a-şi examina 
reacţiile sau a le alege în mod conştient. 

Aşadar, pentru depăşirea fricii este esenţială dezvoltarea 
conştientizării emoţiilor şi a obiectivitatii, la fel ca şi în cazul gândurilor. 
Şi meditaţia realizează asta, deoarece dezvoltă capacitatea de a vă detaşa 
de emoţii şi de a observa ceea ce se întâmplă, în loc să fiţi atraşi de ele şi 
să reactionati automat pe baza condiţionărilor. 

Majoritatea oamenilor sunt destul de inconstienti şi nu-şi 
examinează gândurile, emoţiile sau comportamentul. Vă puteţi imaginati 
în ce lume diferită ati trăi, dacă oamenii ar fi mai conştienţi şi ar alege 
mai conştient cum se comportă! Adevăratul Sine este cel capabil să 
aleagă cu mai multă înţelepciune si să învingă condiţionările. Şi, din 
fericire, adevăratul Sine este amabil, grijuliu, răbdător, iubitor şi paşnic. 
Dacă oamenii şi-ar lăsa Sinele lor adevărat să decidă cum să se comporte, 
atunci aţi trăi într-o lume bună şi liniştită. Deocamdată, conduce ego-ul 
şi nu-i prea plăcut. 

Odată ce ati reuşit cât de cât să constientizati frica sau altă emoție 
care v-a cuprins, ceea ce va trebui să faceţi în continuare pentru a vă 
relaxa şi a vă diminua emoția este un lucru contraintuitiv. Este 
contraintuitiv, din cauză că fiinţele umane sunt programate să se 
împotrivească emoţiilor lor negative. Vor să scape de ele. Dar acest lucru 
nu este util, deoarece, după cum ştie toată lumea, „De ceea ce ţi-e frică, 
nu scapi”. Şi asta-i adevărat. Alternativa la împotrivire este să lăsaţi 
emoția să vină şi să plece de la sine. 

Aplicarea acestei intelepciuni asupra fricii sau oricărei alte emoţii, 
înseamnă, pur şi simplu, să lăsaţi emoția să fie acolo. Lăsaţi-o aşa cum 
este ea, fără a o alunga sau a dori să fie altfel decât este. Daca simtiti 
dorinţa să dispară, doar observati-va acea dorinţă şi continuaţi să lăsaţi 
emoția în pace. Când permiteti ca ceva să existe, pur şi simplu, atunci se 
relaxează şi se disipă în mod natural. 

Oare nu tot aşa se dezamorsează nişte replici emoţionale dintre doi 
oameni? Când lăsaţi emoţiile celeilalte persoane să se manifeste fără a vă 
implica emoţional sau dezaprobând-o sau încercând s-o schimbaţi, 
atunci acele emoţii se risipesc, deoarece nu le-aţi alimentat. Emotiile nu 
pot supravieţui şi prospera într-un mediu neutru, îngăduitor şi amabil. 
Au nevoie de alte emoţii pentru a continua şi a escalada. Dacă nu 
adăugaţi emoţii la o stare emoţională, emoţiile care există nu pot fi 
menținute: Este nevoie de doi pentru a dansa tango (sau a se certa!), cum 
se spune. 

Acelaşi lucru este valabil si cu propriile emoţii. Daca le întâmpinați 
cu bunătate, pace, compasiune, acceptare şi ingaduinta, ele se relaxează 
şi se risipesc în mod natural. Si pentru că nu le intariti, este posibil să 
apară mai rar şi cu mai puţină forţă. 

Poate că nu doriţi să acceptaţi o emoție in acest fel (ego-ul nu vrea), 
dar nu-i greu de făcut. Oare cât de greu să fie să acceptaţi o emoție şi să o 
observați, doar să o simtiti şi atât?! Asta-i tot ce trebuie să faceţi. 
Observati-o cum este. Cum se simte în corp? 

O emoție precum frica este doar un set de senzaţii în corp. Doar 
poveştile ataşate emotiei vă fac să vreţi să scapati de ea. Dar senzațiile în 
sine nu sunt o problemă. Dacă nu mai daţi atenţie poveştilor care 
alimentează frica, senzațiile se vor stinge. 

Chiar dacă tot ce veţi face vreodată în privinţa fricii sau altor emoţii 
va fi doar să le acceptaţi şi să le îngăduiţi si să le simtiti în corp, atâta şi 
va fi de ajuns. Faceţi asta în mod constant de fiecare dată când apare o 
teamă sau altă emoție. Şi aveţi răbdare, deoarece emoţiile pot dura mult 
timp până se sting. Poate că va trebui să îngăduiţi o frică de sute de ori, 
dar de fiecare dată când va apare, va fi tot mai slabă. 

Această metodă funcţionează, în parte, deoarece, dacă daţi toată 
atenţia senzatiilor corporale de frică aici-şi-acum, atunci nu veţi mai da 
atenţie poveştilor imaginare invocate de minte, ce alimentează frica, care 
sunt foarte dureroase şi dificil de contrat. Acesta este celălalt avantaj de a 
da atenţie experienţei corporale provocate de o emoție. Deplasarea 
atenţiei de la vocea din cap către aici-şi-acum este reţeta de succes — în 
orice moment — pentru eliberarea de suferinţă şi fericirea adevărată. 

Chiar dacă nu vă opriţi o clipă ca să dati atenţie senzatiilor unei 
emoţii, ci doar vă îndepărtați atenţia de la vocea din cap către trăirea de 
ansamblu a corpului şi simţurilor sau către altceva din aici-şi-acum, asta 
va dezamorsa emoția. A da atenţie senzatiilor unei emoţii nu este singura 
modalitate de a o dezamorsa. Oricând nu vă identificaţi cu fluxul de 
gânduri din spatele unei emoţii şi vă implicaţi în a face ceva aici-şi-acum 
— va cufundati într-o activitate — emotia se va estompa şi se va retrage. 
Doar că, dând atenţie senzatiilor date de emoție, asta are şi potenţialul de 
a o vindeca într-un mod mai permanent. 

Din păcate, pentru mulţi oameni, fără o practică de meditaţie, este 
uşor de zis, dar greu de făcut să poată renunţa la gânduri îndeajuns ca să 
se cufunde total într-o activitate. Persoanele care sunt în mod regulat 
cuprinse de frică şi alte emoţii sunt cel mai puţin capabile de a face acest 
lucru. O altă complicatie este acea că meditaţia este deosebit de dificilă 
pentru aceste persoane. Dar cu atât mai mult, ar trebui să găsească o 
modalitate de a trece peste acea rezistenţă interioară şi să mediteze 
oricum. Pentru mulţi, meditaţia este chiar singura cale de ieşire. 

Pe lângă metoda de a da atenţie senzatiilor unei emoţii, mai există şi 
alte lucruri pe care le puteţi face pentru a face faţă emoţiilor recurente şi 
deosebit de dificile, cum este frica. Una dintre acestea este 
autoinvestigatia. Puteţi să vă întrebaţi: „La ce mă gândeam de am început 
să mă tem? Ce gânduri au creat această teamă?” Punându-vă această 

întrebare, activati şi aduceţi în prim-plan latura raţională, subminand 
astfel influenţa ego-ului. 

Pentru a vă răspunde la această întrebare, trebuie să vă acordati la 
acea parte din voi care este obiectivă şi raţională. Cu alte cuvinte, vă 
activati cortexul prefrontal. Acest sine înţelept si rational este, desigur, 
adevăratul vostru Sine. 

Nu-i aşa că-i interesant că puteţi folosi o parte a creierului pentru a 
pătrunde într-o altă parte a creierului, latura primitivă, iraţională, care 
este ego-ul? Putem folosi termeni din neurostiinte pentru a vorbi despre 
dualitatea din natura umană. Această dualitate — ego-ul şi adevăratul 
Sine — se reflectă în zone distincte ale creierului. Nu spun că conştiinţa ar 
fi situată într-o anumită zonă din creierul (ci mai degrabă, se foloseşte de 
creier), dar ego-ul este! Face parte din programarea neuronală. 

Scopul acestei autoinvestigatii este să vă ajute să intelegeti adevărul 
despre frici: Sunt create de gânduri. După cum am mai spus, temerile 
sunt inventate şi nu se bazează pe realitate şi, prin urmare, sunt nişte 
minciuni. Examinând gândurile din spatele fricilor voastre, sunt 
demascate minciunile pe care se bazează fricile. 

Aţi putea replica că aceste gânduri sunt adevărate; totuşi, ele sunt 
adevărate doar din perspectiva ego-ului. Ele pot fi puţin adevărate sau 
parţial adevărate, motiv pentru care par adevărate, dar adevărurile 
parţiale nu prea sunt de folos şi sunt, în esenţă, nişte minciuni. Ar fi fost 
mult mai uşor să le depistaţi ca scorneli, dacă aceste gânduri ar fi fost 
complet false. Dar, ca orice escroc şi mincinos talentat, vocea din capul 
vostru amestecă minciunile cu nişte adevăr ca să vă păcălească. 

Aşa-zisul adevăr al ego-ului este o perspectivă care lasă multe pe 
afară, motiv pentru care este o minciună. De exemplu, „Sunt un ratat” 
este o minciună din două motive: Nu poţi fi un ratat (căci tu nu exişti, iar 
eşecul este un concept) şi nu dai greş întotdeauna. Chiar şi un singur caz 
de succes ar face din această afirmaţie o minciună. 

Când recunoasteti faptul că gândurile pe care se întemeiază fricile şi 
emoţiile negative sunt incomplete şi, prin urmare, nişte minciuni inutile, 
atunci slabiti acele emoţii şi, până la urmă, le scoateţi din priză. Odată ce 
incepeti să vă examinati gândurile in acest fel, veţi înțelege de ce este 
adesea folosit cuvântul „iluzie” pentru a descrie lumea pe care şi-o 
creează şi in care trăieşte ego-ul. Ego-ul priveşte viata şi lumea printr-o 

lentilă care distorsionează şi, prin urmare, iluzionează. Trăieşte într-o 
lume iluzorie a propriei imaginatii. Voi trăiţi în această realitate virtuală 
creată de minte până în momentul când veţi vedea adevărul. 

Un alt lucru pe care îl puteţi face în timp ce dati atenţie senzatiilor 
unei emoţii este să vorbiti cu ea: să dialogati cu ea. Aflaţi ce are de spus. 
Acest lucru este similar cu investigarea credințelor din spatele fricii, dar 
dialogul are tendinţa de a descoperi lucruri care s-ar putea să nu fie 
dezvăluite prin investigaţie. Dialogul cu o emoție dezvăluie adesea 
informaţii din inconştient, deoarece, de fapt, dialogati cu mintea 
inconstienta. Un astfel de dialog este o invitaţie către mintea inconștientă 
de a vă dezvălui lucruri. 

Când faceţi o astfel de invitaţie şi vă aratati disponibilitatea de a 
primi informaţii din mintea inconştientă, este posibil chiar să se întâmple 
asta! Aceste informaţii vă parvin ca un „Aha!”, o transmitere, o intuiţie 
sau vreun alt flash nonverbal de cunoaştere. Sau ar putea să vă apară în 
minte o imagine ori o amintire din primii ani de viaţă sau din viaţa 
anterioară, care vă ajută să intelegeti de ce vă simtiti aşa sau de ce gândiţi 
aşa. Când invitaţi mintea inconstienta să-şi dezvăluie conţinutul, o va 
face într-un mod sigur şi adecvat. Nu aveţi de ce să vă temeti de acest 
proces. Aşa se petrece vindecarea emoţională. 

Toate acestea sunt modalităţi simple prin care puteţi face fata 
eficient şi vă puteţi vindeca frica. Şi, desigur, puteţi obţine ajutor de la un 
profesionist care cunoaşte aceste lucruri. După cum am spus mai 
devreme, terapia de regresie în vieţile trecute poate fi foarte utilă şi, cu 
siguranţă, cei specializaţi în traume vă pot ajuta dacă ati suferit nişte 
traume. Daca ati fost victima unor abuzuri sau neglijente în copilărie şi 
nu aţi mai lucrat cu un profesionist, atunci probabil că va trebui să faceţi 
această lucrare psihologică cu cineva priceput să vă îndrume. 

Frica nu este prietenul, dar nici duşmanul tău. Nu trebuie să te temi 
de frică. Nu este puternică, decât atunci când crezi că este. Tu eşti cel 
puternic. Tu eşti cel ce poţi alege a da atenţie gândurilor tale de frică sau 
nu. Tu eşti cel ce poţi alege să le crezi sau nu. Tu eşti cel care poate prelua 
conducerea de la ego. De fapt, tu eşti cel care trebuie să alegi s-o faci. 
Nimeni altcineva nu poate alege în locul tău. 

La un moment dat, adevăratul Sine se trezeşte în voi şi începe să 
demonteze ego-ul şi minciunile lui şi începe să vadă adevărul şi să aleagă 

adevărul. Majoritatea dintre cei care citiţi sau ascultați asta vă aflaţi in 
acest punct. Sunteţi gata să mergeţi înainte şi să renuntati la gândurile şi 
temerile dureroase şi limitative şi incepeti să aveţi încredere în frumoasa 
fiinţă care sunteţi şi o lăsaţi să vă aştearnă ea viata. Sunteţi sortiti să fiţi 
fericiţi. Vă rog să vă relaxaţi, să aveţi încredere şi să ştiţi că sunteţi pe 
mâini bune — mâinile lui Dumnezeu. Şi nu ezitaţi să apelati la mine şi la 
alţii ca mine pentru a vă ajuta pe calea voastră.» 

DESPRE AUTOR 


GINA LAKE este o învăţătoare spirituală nondualistă şi autoarea a 
peste douăzeci de cărţi despre trezirea la adevărata natură. Ea este, de 
asemenea, un medium şi senzitiv talentat, cu un master în Consiliere 
psihologică şi o experienţă de peste douăzeci şi cinci de ani în sprijinirea 
oamenii în evoluţia lor spirituală. În 2012, Isus a început să dicteze cărţi 
prin intermediul ei. Aceste învățături de la Isus se bazează pe adevărul 
universal, nu pe vreo religie. Site-ul ei oferă informaţii despre cărţile sale 
şi cursul online, un ebook gratuit, un blog şi înregistrări audio şi video: 


www.RadicalHappiness.com 


Transmisiile conștiinței Cristice (CCT) în cadrul 
unor întâlniri săptămânale online 





Transmisia energetică se derulează în mod natural de la învățătorul 
spiritual către aspirant şi de la fiinţele din dimensiunile superioare către 
cei din această dimensiune care sunt dispuşi să o primească. Transmisia 
a fost folosită de-a lungul veacurilor pentru a accelera evoluţia spirituală 
şi a eleva conştiinţa. În acest proces, au loc şi vindecări emoţionale şi, 
uneori, fizice, căci o parte naturală şi necesară a procesului de elevare a 
conştiinţei este eliminarea blocajelor energetice. 

În cadrul întâlnirilor video săptămânale online prin Zoom, Gina 
Lake şi soţul ei oferă transmisii ale Constiintei Cristice. Acesta este unul 
dintre modurile prin care Isus şi ceilalţi Maestri Ascensionati care 
lucrează cu Isus intenţionează să ridice nivelul de conştiinţă al 
umanităţii. Înainte de transmisie, Isus transmite un mesaj mediumnic 
pentru a pregăti, învăţa şi inspira pe cei care sunt gata să primească 
transmisia de energie. Mulţi declară că simt o transmisie energetică şi 
prin aceste mesaje mediumnice. 

Transmisia durează aproximativ douăzeci de minute şi se face în 
tăcere, cu excepţia unei muzici de fundal, menită să ajute oamenii să se 
deschidă şi să primească. În timpul transmisiei, Gina Lake şi soţul ei 
acţionează, pur şi simplu, ca antene pentru conştiinţa Cristică, care curge 
spre Pământ pentru a fi primită de toţi cei care sunt dispuşi să se 

deschidă şi să fie inaltati de harul divin. Deoarece nu există, de fapt, nici 

timp şi nici spaţiu, acestea nu reprezintă o piedică în calea receptionarii 

transmisiei, care funcţionează la fel de bine online ca şi fata in fata. Puteţi 

afla mai multe despre aceste transmisii pe site-ul Ginei la: 
RadicalHappiness.com /transmissions 

